**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιανουαρίου 2025, ημέρα Δευτέρα και ώρα 13.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Στη συνεδρίαση παρέστησαν η Υφυπουργός Τουρισμού, κυρία Ελένη Ράπτη, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Ευστράτιος Παραδιάς, Πρόεδρος του ΔΣ της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Αλέξανδρος Θάνος, Εντεταλμένος Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ), Ελένη Χρονάκη, Γενική Γραμματέας της Πανελλήνιας Ένωσης Ιδιοκτητών Επιχειρηματιών Camping, Κωνσταντίνος Κιάμος, Αντιπρόεδρος του Συνδέσμου Εταιρειών Βραχυχρόνιας Μίσθωσης Ακινήτων (STAMA Greece), Γεώργιος Στεφανάκης, Πρόεδρος του Συνδικάτου Εργατοϋπαλλήλων Επισιτισμού, Τουρισμού, Ξενοδοχείων και Συναφών Επαγγελμάτων Νομού Αττικής, Γεώργιος Χότζογλου, Πρόεδρος του ΔΣ της Πανελλήνιας Ομοσπονδίας Εργαζομένων στον Επισιτισμό/Τουρισμό (ΠΟΕΕΤ), Βασιλική Βιδάλη, Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος (ΣΤΕΕΑΕ) και Αναστασία Αντωνοπούλου, Υπεύθυνη Συντονισμού Προγράμματος Green Key της Ελληνικής Εταιρίας Προστασίας της Φύσης (ΕΕΠΦ).

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Αλέξανδρος Βασιλικός, Πρόεδρος του ΔΣ του Ξενοδοχειακού Επιμελητηρίου Ελλάδος (ΞΕΕ), Μητροπολίτης Θεσσαλονίκης Φιλόθεος, Γεώργιος Στασινός, Πρόεδρος της ΔΕ του Τεχνικού Επιμελητηρίου Ελλάδος (ΤΕΕ), Ιωάννης Χατζής, Πρόεδρος του ΔΣ της Πανελλήνιας Ομοσπονδίας Ξενοδόχων (ΠΟΞ), Παναγιώτης Τοκούζης, Πρόεδρος του ΔΣ της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ), Λύσανδρος Τσιλίδης, Πρόεδρος του ΔΣ της Ομοσπονδίας Συνδέσμων Τουριστικών και Ταξιδιωτικών Γραφείων Ελλάδος (FedHATTA) και Εμμανουήλ Κοζαδίνος, Επιστημονικός συνεργάτης του Πανελλήνιου Συλλόγου Ιαματικών Πηγών και Ιαματικών Πόλεων Ελλάδας.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Κομνηνάκα Μαρία, Κτενά Αφροδίτη, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλεξάνδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος-Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι, εκπρόσωποι φορέων, κύριοι συνάδελφοι - Βουλευτές, καλημέρα σας. Καλή εβδομάδα σε όλους, καλή χρονιά με υγεία και ειρήνη. Συνεχίζουμε την επεξεργασία της εξέτασης του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Οι φορείς που έχουν κληθεί είναι αρκετοί γιατί και το θέμα είναι σημαντικό όπως είπα και στην προηγούμενη συνεδρίαση. Θα σας παρακαλέσω είτε παρευρίσκεστε στη συνεδρίαση διά ζώσης είτε παρακολουθείτε μέσω των υπηρεσιών Webex να μην ξεπεράσετε την τοποθέτησή σας πέρα των 3 λεπτών καθότι, μετά τους 20 περίπου φορείς πρέπει να μιλήσουν και οι Βουλευτές, οι Εισηγητές και Ειδικοί Αγορητές των Κοινοβουλευτικών Κομμάτων. Επιπλέον, στις 16.00’ ακριβώς έχουμε την 3η συνεδρίαση της Επιτροπής μας. Όπως γνωρίζεται, και όπως πάντα κάνουμε στην Επιτροπή μας, κατά τη διάρκεια των 3λεπτων τοποθετήσεων θα υπάρξει μια μικρή, ελάχιστη, ανοχή και θα παρακαλέσω να είμαστε όλοι εντός του χρονικού πλαισίου.

Να μην χρονοτριβώ, θα ξεκινήσω αμέσως δίνοντας τον λόγο στον κ. Ευστράτιο Παραδιά, Πρόεδρο του ΔΣ της Πανελλήνιας Ομοσπονδίας Ιδιοκτητών Ακινήτων.

Παρακαλώ, έχετε τον λόγο για 3 λεπτά.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος του ΔΣ της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ)):** Σας ευχαριστώ πολύ, κύριε Πρόεδρε. Το παρόν νομοσχέδιο περιέχει στα διάφορα Κεφάλαιά του πολλές χρήσιμες διατάξεις. Όμως περιέχει και δύο συγκεκριμένες ρυθμίσεις που αφορούν τη βραχυχρόνια μίσθωση, δύο πραγματικές «πέτρες σκανδάλου», για τις οποίες παρακαλώ να έχω την προσοχή όλων σας.

Η πρώτη είναι η νέα διάταξη του άρθρου 3 παράγραφος 1 του νομοσχεδίου που αξιώνει, με αναδρομική μάλιστα ισχύ, τα καταλύματα βραχυχρόνιας μίσθωσης να είναι πολεοδομικά χαρακτηρισμένα ως χώροι κύριας χρήσης κατοικίας και που οδηγεί, εκ του αποτελέσματος, σε αναδρομική κατεδάφιση και ουσιαστικά πλήρη απαξίωση σημαντικού μέρους του κτιριακού δυναμικού της βραχυχρόνιας μίσθωσης. Όπως είναι γνωστό τέτοιοι χώροι κυρίως θεωρούνται πρώτον, όσοι στην οικοδομική άδεια έχουν εξαρχής χαρακτηριστεί ως κατοικίες και έχουν συνυπολογιστεί στον συντελεστή δόμησης της κάθε οικοδομής και δεύτερον, όσων χώρων η χρήση έχει εκ των υστέρων νομιμοποιηθεί ως κύρια χρήση κατοικίας και η αλλαγή χρήσης των χώρων αυτών έχει συντελεστεί μέχρι την 28η Ιουλίου του 2011.

Συνεπώς, εκτός δυνατότητας χρήσης για βραχυχρόνιες μισθώσεις τίθεται οριστικά και χωρίς, δυστυχώς, καμία απολύτως δυνατότητα νομιμοποίησης τους οι εξής κατηγορίες καταλυμάτων. Πρώτον, όλα τα χιλιάδες υφιστάμενα καταλύματα που αποκτήθηκαν με μεταβατικό συμβόλαιο μετά την 28η Ιουλίου του 2011 και με τον χαρακτηρισμό εντός του συμβολαίου ως χώροι αποθήκης, χώροι στάθμευσης, βοηθητικοί χώροι κλπ. και δεύτερον, όλα τα υφιστάμενα καταλύματα που βρίσκονται σε επαγγελματικά κτίρια γραφείων και καταστημάτων, στα οποία οι κανονισμοί τους απαγορεύουν την αλλαγή χρήσης εκτός αν η παμψηφία των συνιδιοκτητών το επιτρέψει με συμβολαιογραφική τροποποίησή τους, κάτι που στην πραγματικότητα, το ξέρουμε, είναι αδύνατο.

 Έτσι, η διάταξη αυτή δυστυχώς αχρηστεύει, με αναδρομική μάλιστα ισχύ, χιλιάδες καταλύματα σε ημιυπόγεια, σε ημιώροφους και δώματα πολυκατοικιών, αλλά και τα υπόσκαφα της Σαντορίνης, που ο πολεοδομικός τους χαρακτηρισμός είναι «βοηθητικοί χώροι», καταλύματα ολόκληρα ή τμήματα επαγγελματικών ή βιοτεχνικών κτηρίων που η οικοδομική τους άδεια από άγνοια ή κακή τύχη των ιδιοκτητών τους είχε εκδοθεί σε ανύποπτο χρόνο προ πολλών δεκαετιών ως αποθήκες.

Πολλά από αυτά είναι καταλύματα στο κέντρο της Αθήνας και άλλων μεγάλων πόλεων της χώρας που λειτουργούν με απόλυτη επιτυχία από δεκαετίες, στα οποία έχουν επενδυθεί οι αποταμιεύσεις χιλιάδων Ελλήνων μικροϊδιοκτητών χωρίς καμία κρατική επιδότηση, για να μετατραπούν από εγκαταλελειμμένα «κουφάρια» σε πραγματικά κοσμήματα των πόλεων μας, συμβάλλοντας στην αισθητική αναβάθμιση ολόκληρων υποβαθμισμένων περιοχών και διαθέτουν όλα τα υπόλοιπα ποιοτικά χαρακτηριστικά που ζητά η διάταξη αυτή.

Αν στόχος της παρούσας διάταξης είναι με αυτό τον τρόπο να λυθεί το πρόβλημα της μακροχρόνιας μίσθωσης, η διάταξη αυτή δεν πρόκειται να βοηθήσει. Τα περισσότερα από τα καταλύματα αυτής της κατηγορίας είναι πλήρως ακατάλληλα για οικογενειακή στέγη, είτε λόγω θέσης -για παράδειγμα το εμπορικό κέντρο της Αθήνας, όπου ουδέποτε υπήρξαν κατοικίες- είτε λόγω της θέσης τους στις πολυκατοικίες, είτε λόγω διαρρύθμισής τους σε μικρά στούντιο, είτε γιατί βρίσκονται μακριά από οικιστικές περιοχές μόνιμης κατοικίας.

Όπως έχουμε τονίσει, οι λόγοι που προκαλούν την έλλειψη μόνιμης κατοικίας είναι η παλαίωσης του κτιριακού δυναμικού, η αδυναμία ανακαίνισής του, η βαριά και πολλαπλή φορολογία και η παραβατικότητα μερίδας δήθεν ενοικιαστών που εγκαθίστανται στα σπίτια με το εξ αρχής σχέδιο να μη δώσουν απολύτως τίποτα.

Ούτε η βραχυχρόνια μίσθωση βλάπτει τις ξενοδοχειακές επιχειρήσεις αφού απευθύνεται σε ένα νέο και διαφορετικό κοινό, όπως για παράδειγμα πολυμελείς οικογένειες και παρέες που δεν θα μπορούσαν ποτέ να μισθώνουν περισσότερα δωμάτια ξενοδοχείου, άτομα με πολύ χαμηλό προϋπολογισμό ή αντίθετα άτομα με υψηλή οικονομική ευμάρεια που θέλουν απόλυτη ιδιωτικότητα και ασφάλεια στα ταξίδια τους.

Ας σταματήσουμε λοιπόν τα παιχνίδια με την περιουσία και με την ίδια τη ζωή των πολιτών και ας μη βαφτίζουμε παράνομο αυτό που μέχρι σήμερα είναι νόμιμο. Ο νόμος ορίζει για το μέλλον και δεν έχει αναδρομική δύναμη όπως ορίζει το «Ευαγγέλιο» του νομικού μας συστήματος, ο Αστικός Κώδικας. Αυτή η συγκεκριμένη προδιαγραφή της κύριας χρήσης κατοικίας αν δεν διαγραφεί από το νομοσχέδιο, τουλάχιστον, ας προστεθεί ρητά ότι δεν αφορά καταλύματα που έχουν ήδη Αριθμό Μητρώου Ακινήτου αλλά αφορά αποκλειστικά το μέλλον.

Η δεύτερη σκανδαλώδης διάταξη είναι αυτή που προβλέπει υποχρεωτικούς ελέγχους των ιδιωτικών κατοικιών από μικτά κλιμάκια της ΑΑΔΕ, χωρίς την παρουσία της δικαστικής αρχής. Με τη διάταξη αυτή ανοίγει συνεπώς νέο «λαμπρό» πεδίο δυνατότητας διαφθοράς και καταπίεσης των πολιτών. Ενώ είναι γνωστή η προσπάθεια της ΑΑΔΕ να απαλλάξει τους φορολογούμενους από τη δυνατότητα που είχαν τα φορολογικά όργανα για προσωπική επαφή και καταπίεση συναλλαγής μαζί τους.

Οι νέες αυτές διατάξεις προστίθενται στα νέα φορολογικά μέτρα κατά των ιδιοκτητών της βραχυχρόνιας μίσθωσης. Χωρίς να διαφωνούμε με την ασφάλιση για αστική ευθύνη ή με τα λοιπά αυτονόητα μέτρα ασφάλειας, εντούτοις ζητάμε να δοθεί τέρμα στην απειλή διωγμού της βραχυχρόνιας μίσθωσης με το να επανεξεταστούν αυτές οι διατάξεις και όλο το πλέγμα των αλλεπάλληλων αυτών επιχειρήσεων, αν μας ενδιαφέρει η ανθεκτικότητα της βραχυχρόνιας μίσθωσης αλλά και του τουρισμού μας.

Κλείνοντας, δεν μπορώ να μην σχολιάσω τη διαδικασία κατάρτισης του νομοσχεδίου αυτού. Οι διατάξεις του είναι πασιφανώς προϊόν της δημόσια εκφρασμένης αξιώσεις της πανίσχυρης πλευράς των ξενοδοχειακών ομίλων για την επιβολή τους. Καταρτίστηκαν χωρίς καμιά απολύτως διαβούλευση του αρμόδιου Υπουργείου με τους φορείς που εκπροσωπούν τη βραχυχρόνια μίσθωση, παρά τα συνεχή αιτήματά μας, με πλήρη αγνόηση και κατά της διαδικασίας ηλεκτρονικής διαβούλευσης επί του περιεχομένου των αγωνιωδών εκκλήσεων των πολιτών που βλέπουν να απαξιώνονται οι περιουσίες τους από τις οποίες βιοπορίζονται.

Από τη στιγμή όμως που το Υπουργείο νομοθετεί τη δυνατότητα των οργάνων του να ελέγχουν τις ιδιωτικές κατοικίες της βραχυχρόνιας μίσθωσης, όφειλε να καλέσει και να ακούσει, έστω και προσχηματικά, τους εκπροσώπους αυτών που με το νόμο αυτό θα ελέγχει και όχι να τους αγνοεί και να νομοθετεί καθ’ υπόδειξη όσων έχουν αντίθετα συμφέροντα.

Έτσι, με το νομοσχέδιο αυτό, στα θέματα που επισήμανα παραβιάζεται κάθε κανόνας καλής νομοθέτησης και χρηστής διοίκησης, αφού επικράτησε απόλυτη μονομέρεια το δίκαιο του ισχυρότερου, απαξιώνοντας τις περιουσίες των πολιτών και εκθέτοντάς τους ως βορά σε νέα συστήματα διαφθοράς της συναλλαγής, αν αυτές οι διατάξεις ψηφιστούν ως έχουν.

Γι’ αυτό σήμερα κάνουμε έκκληση, τόσο στην πολιτική ηγεσία του Υπουργείου, όσο και στα πολιτικά κόμματα αλλά και τα μέλη της Επιτροπής, να λάβουν υπόψη τις παρατηρήσεις μας στο σοβαρότατο αυτό θέμα που είναι κυριολεκτικά θέμα ζωής και οικονομικού θανάτου μεγάλου αριθμού ιδιοκτητών κατοικιών σε όλη τη χώρα.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε, κύριε Παραδιά.

Να περάσουμε τώρα στους εκπροσώπους που παρευρίσκονται μέσω υπηρεσιών Webex και να δώσουμε τον λόγο στον κ. Αλέξανδρο Βασιλικό, Πρόεδρο του ΔΣ του Ξενοδοχειακού Επιμελητηρίου Ελλάδος.

Καλημέρα σας, καλή εβδομάδα και καλή Χρονιά. Έχετε τον λόγο, κύριε Βασιλικέ.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του ΔΣ του Ξενοδοχειακού Επιμελητηρίου Ελλάδας (ΞΕΕ)):** Κύριε Πρόεδρε σας ευχαριστώ.

Καλή εβδομάδα, καλή χρονιά σε όλους τους παριστάμενους. Κυρία Υφυπουργέ, μέλη της Επιτροπής και εκπρόσωποι των φορέων, θα ήθελα να ξεκινήσω την τοποθέτησή μου με το άρθρο 4 που αφορά τις προδιαγραφές βιωσιμότητας. Εδώ και 2 χρόνια το Τεχνικό Επιμελητήριο Ελλάδος και το Ξενοδοχειακό Επιμελητήριο Ελλάδος έχουν συνεργασθεί προκειμένου να υπάρξουν προδιαγραφές και οφείλω να πω πως θα είμαστε η πρώτη χώρα παγκοσμίως η οποία θα έχει λειτουργικές προδιαγραφές βιωσιμότητας για τα ξενοδοχεία της. Οι επιτροπές αυτές λειτούργησαν για τη διαχείριση του νερού, τη διαχείριση της ενέργειας, των απορριμμάτων, των αποβλήτων και την εκπαίδευση βέβαια των ξενοδόχων και των ανθρώπων που εργάζονται στα ξενοδοχεία. Πρόκειται για μια παγκόσμια πρωτιά και ο ελληνικός τουρισμός, για άλλη μια φορά, μπορεί να πρωτοστατήσει και να πρωτοπορεί όπως και του αξίζει. Είναι βεβαίως απαραίτητο και το συζητάμε ήδη με τα αρμόδια Υπουργεία να υπάρξει και η θέσπιση αντισταθμιστικών και κινήτρων, προκειμένου να δοθεί η δυνατότητα -πρέπει να λάβουμε υπόψη τις πολύ μεγάλες διαφορές που υπάρχουν καταρχάς γεωγραφικά- στα 10.000 ξενοδοχεία της χώρας και να λάβουμε υπόψη ότι πρόκειται για μικρές κατά 78%, το λέω και θα το ξαναπώ μετά κατά 78% -μας αρέσει να τις λέμε μικρομεσαίες αλλά είναι μικρομικρές οικογενειακές επιχειρήσεις- οι οποίες αποτελούν τη ραχοκοκαλιά της ελληνικής φιλοξενίας. Θέλω να ευχαριστήσω τον κ. Στασινό που ξέρω ότι παραβρίσκεται, και την Υπουργό και την Υφυπουργό για την στήριξη που είχαν σε αυτό το πολύ πρωτοποριακό πρόγραμμα. Όπως σας είπα, θα είμαστε η πρώτη χώρα η οποία παγκοσμίως θα θέσει αυτές τις προδιαγραφές.

Για το άρθρο 3, παρακολουθώντας και τα δημοσιεύματα και τη διαβούλευση, οφείλω να πω ότι είμαι σοκαρισμένος από την προσπάθεια να στηθεί ένας κοινωνικός αυτοματισμός μεταξύ βραχυχρόνιας μίσθωσης και ξενοδόχων. Να πω εδώ πολύ ξεκάθαρα -και δεν υπάρχει πιο επίσημο βήμα από αυτό για να το κάνω- ότι ποτέ, το ξαναλέω ποτέ, το Ξενοδοχειακό Επιμελητήριο δεν ήταν ενάντια στη βραχυχρόνια μίσθωση. Πάντα όμως και υπογραμμίζω και το πάντα ήταν υπέρ μιας ρυθμισμένης βραχυχρόνιας μίσθωσης, όπως αυτό συμβαίνει σε όλο τον δυτικό κόσμο. Εδώ και 12 χρόνια οι θέσεις του Ξενοδοχειακού Επιμελητηρίου δεν έχουν αλλάξει και είναι ακριβώς οι ίδιες και οφείλουμε όλοι να αναγνωρίσουμε ότι η εξέλιξη της βραχυχρόνιας μίσθωσης είναι ένα θέμα εθνικό δεν είναι θέμα κοινωνικού αυτοματισμού. Έχει να κάνει με το μοντέλο ανάπτυξης, έχει να κάνει με το κοινωνικό, έχει να κάνει με τη φιλοσοφία ζωής, έχει να κάνει με το αν πιστεύουμε και πόσο πιστεύουμε και πόσα ακίνητα μπορούν να αφαιρούνται από τη λειτουργία της κοινωνίας. Οφείλω επίσης να πω ότι κέρδος χωρίς κανόνες οδηγεί στο χάος και αυτό το έχουμε δει δυστυχώς στη χώρα μας πολλές φορές με μια επιχειρηματικότητα η οποία -μου αρέσει να την ονομάζω επιχειρηματικότητα «frozen yoghurt»- πηγαίνοντας σε κάποια πράγματα τα οποία λειτουργούν και βγάζουν κέρδος και τελικά πνίγοντας το ίδιο το μοντέλο.

Είναι πάρα πολύ σημαντικό να συνειδητοποιήσουμε όλοι ότι δεν μπορούμε να λειτουργούμε χωρίς κανόνες, κανόνες για τη φορολόγηση πού ήδη κάποιο έχουν θεσπισθεί, κανόνες για τη διαφύλαξη της εικόνας της χώρας. Άκουσα προηγουμένως τον κ. Παραδιά, να λέει ότι δεν είναι χώροι κύριας χρήσης και δεν μπορούν να μένουν οικογένειες αλλά μετά στην ίδια ομιλία τον άκουσα να λέει ότι μένουν οικογένειες τουριστών - γιατί δύο μέτρα και δύο σταθμά;- σε υπόγεια, σε αποθήκες, σε «κοτέτσια», όπως έχουμε παραδείγματα σε όλη την Ελλάδα. Κανόνες, επίσης, για την προστασία του καταναλωτή. Είναι πάρα πολύ σημαντικό και εδώ αναφερόμαστε, φαντάζομαι πως θα το πει καλύτερα από εμένα ο Πρόεδρος του Τεχνικού Επιμελητηρίου, στον Πολεοδομικό Κανονισμό. Υπάρχουν διάφορες κατηγορίες ακινήτων όπου δεν επιτρέπεται αυτή η χρήση. Με πολύ μεγάλη χαρά θα μπορούσαμε, αν θέλετε, με τα μέλη της Επιτροπής να κάνουμε μαζί μια βόλτα στην Αθήνα, να σας δείξω ο ίδιος και να σας υποδείξω τα κτίρια που λειτουργούν χωρίς καμία απολύτως αδειοδότηση. Εκεί έγκειται και η προστασία του καταναλωτή και η εικόνα της χώρας την οποία θέλουμε να δώσουμε στον τομέα της φιλοξενίας, που ξέρουμε πόσο σημαντικό είναι για τη χώρα μας.

**Οι άλλοι κανόνες οι οποίοι λείπουν από το σημερινό νομοσχέδιο είναι οι κανόνες, όπως συμβαίνει σε όλο το δυτικός κόσμος πια, οι οποίοι οφείλουν να κρατήσουν μια κοινωνική ισορροπία για τη λειτουργία των τοπικών κοινωνιών. Είτε είναι αυτό περιορισμός σε αριθμό ημερών ενοικίασης σε βραχυχρόνια μίσθωση, είτε και τον ίδιο τον περιορισμό του αριθμού ακινήτου. Όμως, για να μην καταχραστώ τα 3 λεπτά του χρόνου ομιλίας μου, θέλω να πω ότι το νομοσχέδιο αυτό είναι στη σωστή κατεύθυνση. Θα μείνω κυρίως, στην ιστορικότητα του νομοσχεδίου αυτού όσον αφορά τις προδιαγραφές των ξενοδοχείων για πρώτη φορά παγκοσμίως. Το ΞΕΕ επικροτεί αυτήν τη νομοθετική προσπάθεια και βρισκόμαστε εδώ προκειμένου να συζητήσουμε εποικοδομητικά για τα επόμενα βήματα αυτών των πρωτοβουλιών σας.**

**Ευχαριστώ πάρα πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Και εμείς σας ευχαριστούμε πολύ κύριε Βασιλικέ.**

**Τον λόγο τώρα έχει ο κ. Θάνος, εντεταλμένος σύμβουλος του Συνδέσμου Ελληνικών Τουριστικών Επιχειρήσεων.**

**ΑΛΕΞΑΝΔΡΟΣ ΘΑΝΟΣ (Εντεταλμένος Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ)): Καλημέρα κύριε Πρόεδρε, εύχομαι καλή χρονιά σε όλους.**

**Κυρία Υφυπουργέ, κύριοι Βουλευτές, το υπό επεξεργασία σχέδιο νόμου κινείται ασφαλώς προς τη σωστή κατεύθυνση και αποσκοπεί στην επίλυση συγκεκριμένων και υπαρκτών προβλημάτων.**

**Επί των επιμέρους άρθρων του σχεδίου νόμου θέλουμε να επισημάνουμε τα εξής. Όσον αφορά το άρθρο 3, για τις προδιαγραφές ακινήτων που μισθώνονται βραχυχρόνια, ο ΣΕΤΕ έχει καταθέσει αναλυτικές προτάσεις σχετικά με τις αναγκαίες τροποποιήσεις στο υφιστάμενο νομοθετικό πλαίσιο που διέπει τη λειτουργία της βραχυχρόνιας μίσθωσης. Ορισμένες από τις εν λόγω προτάσεις ενσωματώθηκαν στη σχετική νομοθεσία με το άρθρο 28 του ν.5073/2023. Ωστόσο, η μεγάλη πλειοψηφία των ρυθμίσεων που τελικώς υιοθετήθηκαν περιορίζονταν στη φορολογική αντιμετώπιση της συγκεκριμένης δραστηριότητας και όχι στη θέσπιση συγκεκριμένων κανόνων για τη λειτουργία της. Με την προτεινόμενη διάταξη, προβλέπονται συγκεκριμένες βασικές λειτουργικές προδιαγραφές για τα καταλύματα βραχυχρόνιας μίσθωσης κάτι που φυσικά μας βρίσκει σύμφωνους και ασφαλώς κινείται στη σωστή κατεύθυνση.**

**Ωστόσο, πέραν των προβλεπόμενων σε αυτή προδιαγραφών, προτείνουμε τα εξής, προκειμένου τα ακίνητα βραχυχρόνιας εκμίσθωσης να διαχωρίζονται από τις νόμιμα αδειοδοτημένες επιχειρήσεις τουριστικών καταλυμάτων. Θα πρέπει να οριστεί ρητά πως σε περίπτωση που εντός του καταλύματος διεξάγεται οποιασδήποτε μορφής παροχή υπηρεσιών ή διαμεσολάβηση για παροχή υπηρεσιών τότε το ακίνητο θα πρέπει να θεωρείται τουριστικό και θα πρέπει να διαθέτει το ειδικό σήμα λειτουργίας ή τη βεβαίωση συνδρομής των νόμιμων προϋποθέσεων, σύμφωνα με τις διατάξεις των άρθρων 1 έως 4 του ν.4276/2014 .**

**Επιπλέον, θα πρέπει να παρέχεται το δικαίωμα στους ΟΤΑ Α΄ βαθμού να ορίζουν μετά από απόφαση του Δημοτικού Συμβουλίου τους το μέγιστο αριθμό ακινήτων που μπορούν να εγγράφονται στο Μητρώο Ακινήτων Βραχυχρόνιας Μίσθωσης, ανά δημοτικό διαμέρισμα. Η απόφαση αυτή, θα πρέπει να λαμβάνεται κατόπιν προηγούμενης δημόσιας διαβούλευσης και να αιτιολογείται βάσει σχετικής επιστημονικής μελέτης, ενώ θα πρέπει να συνεκτιμηθεί και ο αριθμός των κενών ακινήτων που βρίσκονται εντός συγκεκριμένου δημοτικού διαμερίσματος.**

**Επίσης, κρίνεται απαραίτητο να ενεργοποιηθεί η διάταξη της παραγράφου 8 του άρθρου 111 του ν.4446/2016 περί θέσεως περιορισμών σε συγκεκριμένες γεωγραφικές περιοχές στη διάθεση ακινήτων για βραχυχρόνια μίσθωση για λόγους που σχετίζονται με την προστασία κατοικίας. Και να διασφαλιστεί πως θα πραγματοποιούνται οι απαραίτητοι έλεγχοι, τόσο για την εφαρμογή της προωθούμενης ρύθμισης, όσο και σε καταλύματα που λειτουργούν υπό το μανδύα της βραχυχρόνιας μίσθωσης, ενώ θα έπρεπε να διαθέτουν ειδικό σήμα λειτουργίας.**

**Επί του άρθρου 4 λοιπόν, το σύστημα κατάταξης καταλυμάτων βάσει περιβαλλοντικών κριτηρίων ο ΣΕΤΕ είναι διαχρονικά υπέρ αυτών των πρωτοβουλιών και νομοθετικών ρυθμίσεων που αφορούν τη βιώσιμη ανάπτυξη του τομέα. Άλλωστε, έχει και ο ίδιος ο ΣΕΤΕ προτείνει μια εθελοντική αυτορρύθμιση του τομέα με την πρωτοβουλία του** **METRON Sustainable Tourism. Στην κατεύθυνση αυτή, η προτεινόμενη διάταξη που αφορά το σύστημα κατάταξης καταλυμάτων βάσει περιβαλλοντικών κριτηρίων κρίνεται επί της αρχής «θετική» σε αναμονή διευκρινίσεων για τα επιμέρους κριτήρια τις προϋποθέσεις και τις λοιπές διαδικασίες που απαιτούνται.**

**Σημειώνεται ωστόσο ότι στη συγκεκριμένη νομοθετική ρύθμιση, καθορίζεται ότι τα ενοικιαζόμενα επιπλωμένα δωμάτια-διαμερίσματα μπορούν να καταταχθούν σε κατηγορίες περιβαλλοντικής απόδοσης με αρμόδιο φορέα το ΞΕΕ, όμως τα μη κύρια ξενοδοχειακά καταλύματα είναι μέλη των εμπορικών και βιομηχανικών επιμελητηρίων. Ως εκ τούτου, θα πρέπει να προηγηθεί ουσιαστική διαβούλευση μεταξύ των αρμόδιων φορέων προτού προχωρήσει η εν λόγω ρύθμιση .**

Επί του άρθρου 23, για την παραχώρηση χρήσης για την εκτέλεση έργων. Θεωρούμε θετική τη συγκεκριμένη ρύθμιση με την οποία διευκολύνεται η χρήση θαλασσινού νερού στις πισίνες των τουριστικών καταλυμάτων. Πρόκειται για την ικανοποίηση ενός διαχρονικού αιτήματος του συγκεκριμένου κλάδου και ελπίζουμε και στην πράξη η προωθούμενη διάταξη θα βοηθήσει στην επίσπευση και απλούστευση όλης της διαδικασίας.

Τέλος, επί του άρθρου 26, για τη δυνατότητα εποχικής μίσθωσης δωματίων προσωπικού κύριων ξενοδοχειακών καταλυμάτων, ο τουριστικός τομέας έχει επανειλημμένα αποδείξει την κοινωνική του ευαισθησία και κατανοούμε πλήρως τις ανάγκες που επιχειρεί να καλύψει η προτεινόμενη ρύθμιση. Ωστόσο, είναι σημαντικό να τονιστεί ότι τα ξενοδοχειακά καταλύματα σχεδιάζονται και λειτουργούν με σκοπό την ικανοποίηση συγκεκριμένων αναγκών. Σύμφωνα με το άρθρο 1 του ν.4276/2014 τα ξενοδοχειακά καταλύματα αποτελούν τουριστικές επιχειρήσεις που υποδέχονται τουρίστες και παρέχουν σε αυτούς διαμονή καθώς και άλλες συναφείς με τη διαμονή υπηρεσίες όπως εστίαση, ψυχαγωγία, αναψυχή και άθληση. Για τους λόγους αυτούς η προτεινόμενη ρύθμιση θα πρέπει να λειτουργεί μόνο επικουρικά σε σχέση με τις υπόλοιπες πρωτοβουλίες που έχουν ήδη δρομολογηθεί για την αντιμετώπιση της στεγαστικής κρίσης σε μέσο-μακροπρόθεσμο ορίζοντα.

Σας ευχαριστώ κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πολύ τον κ. Θάνο, εντεταλμένο σύμβουλο του Συνδέσμου Ελληνικών Τουριστικών Επιχειρήσεων.

Θα συνεχίσουμε δίνοντας τον λόγο, μέσω των υπηρεσιών Webex, στον Παναγιώτατο Μητροπολίτη Θεσσαλονίκης, κ. Φιλόθεο, ο οποίος ασφαλώς θα αναφερθεί στις διατάξεις του νομοσχεδίου για το θρησκευτικό τουρισμό.

Παναγιώτατε, καλημέρα σας, τις ευχές μας για το νέο έτος. Έχετε τον λόγο.

**ΦΙΛΟΘΕΟΣ (Μητροπολίτης Θεσσαλονίκης):** Σας ευχαριστώ πάρα πολύ για την πρόσκληση και για την δυνατότητα που μου δίνετε να συμμετάσχω σε αυτή την Επιτροπή, στην διαδικασία της ακρόασης των φορέων. Πολύ σωστά είπατε, κύριε Πρόεδρε, ότι το ενδιαφέρον μας αφορά στον θρησκευτικό τουρισμό και ιδιαιτέρως όσα αναφέρονται στο άρθρο 28 που αφορούν την πολιτιστική διαδρομή σχετικά με τα βήματα του Αποστόλου Παύλου.

Η Θεσσαλονίκη, ως γνωστόν, είναι το κέντρο της θρησκευτικής αγωνίας και κατάστασης της Βόρειας Ελλάδας και είναι η πόλη εκείνη, η οποία έχει το ιδιαίτερο προνόμιο ο Απόστολος Παύλος να έχει αποστείλει προς τους Θεσσαλονικείς 2 επιστολές του που σημαίνει ότι κατέχει πρωτεύουσα θέση στη διάθεση των ανθρώπων να τιμήσουν τον Απόστολο Παύλο.

Χαιρόμαστε γιατί είδαμε ότι στο νομοσχέδιο προβλέπεται η ανάδειξη του Μουσείου Βυζαντινού Πολιτισμού της Θεσσαλονίκης σε συντονιστικό φορέα για την ανάδειξη της πολιτισμικά σημαντικής διαδρομής των βημάτων του Αποστόλου Παύλου. Άλλωστε είναι κάτι που όχι μόνο η Ιερά Μητρόπολης Θεσσαλονίκης, αλλά η Εκκλησία της Ελλάδος μέσα από το γραφείο προσκυνηματικών περιηγήσεων και την εξαιρετική συνεργασία που υπάρχει αυτού του γραφείου με τις αρμόδιες υπηρεσίες του Υπουργείου, την Υπουργό αλλά και την Υφυπουργό την κυρία Ράπτη, είναι κάτι που θέλει και κάτι το οποίο επιδιώκει και κάτι το οποίο πολλές φορές έχει ζητήσει. Χαιρόμαστε ιδιαιτέρως γιατί επιτέλους γίνεται πραγματικότητα αυτό που είναι βούληση όχι μόνο της τοπικής Μητρόπολης της Θεσσαλονίκης, αλλά βούληση και όλων των φορέων και όλων των ανθρώπων οι οποίοι ασχολούνται με τον πολιτισμό και ιδιαιτέρως με τη θρησκευτική διάσταση του πολιτισμού και τη θρησκευτική διάσταση των τουριστικών περιηγήσεων. Οπότε θα ήθελα να εκφράσω την ιδιαίτερη χαρά μου γιατί με το συγκεκριμένο νομοσχέδιο μέσω του συγκεκριμένου άρθρου προβλέπονται πράγματα, τα οποία και η πόλη της Θεσσαλονίκης και η τοπική εκκλησία, αλλά και οι άνθρωποι περίμεναν εδώ και πάρα πολύ καιρό. Ευχαριστούμε ιδιαιτέρως την κυρία Υπουργό και την κυρία Υφυπουργό γι’ αυτήν την πρόνοια την οποία έδειξαν για το συγκεκριμένο ζήτημα.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Παναγιώτατε σας ευχαριστούμε θερμά για τη συμμετοχή σας.

Θα δώσουμε τον λόγο τώρα, μέσω υπηρεσιών Webex, στον Πρόεδρο της Διοικούσας Επιτροπής του Τεχνικού Επιμελητηρίου Ελλάδος, κ. Γεώργιο Στασινό, που θα κάνει και τις δικές του παρατηρήσεις επί των διατάξεων του νομοσχεδίου.

**ΓΕΩΡΓΙΟΣ ΣΤΑΣΙΝΟΣ (Πρόεδρος της ΔΕ του Τεχνικού Επιμελητηρίου Ελλάδας):** Σας ευχαριστώ πολύ, καλημέρα και καλή χρονιά, κύριε Πρόεδρε και σας ευχαριστώ για την πρόσκληση.

Κύριοι Βουλευτές, θα είμαι αρκετά σύντομος, θα αναφερθώ μόνο στα άρθρα 3, 4 και 23. Θα ήθελα να δώσω συγχαρητήρια στο Υπουργείο Τουρισμού και να ευχαριστήσω ιδιαίτερα και το Ξενοδοχειακό Επιμελητήριο και τον Πρόεδρό του για τη συνεργασία που είχαμε, προκειμένου να κάνουμε κάτι πρωτοποριακό παγκοσμίως, να κάνουμε μία πρώτη προσπάθεια να κατατάξουμε τα ξενοδοχεία με βάση κάτι ουσιαστικό και όχι μόνο με βάση τις παροχές, όπως είναι τα αστέρια, ουσιαστικά με βάση το περιβαλλοντικό και ενεργειακό αποτύπωμα που υπάρχει σήμερα. Έχει προηγηθεί πολύ σημαντική δουλειά τα τελευταία 2 χρόνια μεταξύ των 2 Επιμελητηρίων, προκειμένου να κάνουμε την πρόταση στο Υπουργείο Τουρισμού και να γίνει μια ουσιαστική κατάταξη. Νομίζω ότι θα το καταλάβουμε στο μέλλον ότι είναι μία σημαντική παγκόσμια πρωτοβουλία και θεωρούμε ότι θα είναι πρωτοπόρα η Ελλάδα και θα ακολουθήσουν και οι υπόλοιπες χώρες παγκοσμίως και έτσι θα πρέπει να το προβάλλουμε.

Συνεχίζοντας, θα κάνω δύο σύντομες αναφορές. Στο άρθρο 3, κατ’ αρχήν -και μόνο αυτό θα πω,- θα πρέπει οποιοσδήποτε ο χώρος που χρησιμοποιείται για τη φιλοξενία κάποιων ανθρώπων, να είναι χώρος κύριας χρήσης. Το πως αυτό θα πιστοποιείται, το πως αυτό θα καθορίζεται και με ποια διαδικασία, μπορούμε να το βρούμε, αλλά δεν μπορεί και είναι αδιανόητο να σκεφτόμαστε ότι μπορεί κάποιος να διαμένει σε ένα χώρο που δεν είναι χώρος κύριας χρήσης.

Από κει και πέρα όσον αφορά το άρθρο 23, κάτι που ειπώθηκε και από προηγούμενες ομιλητές, είναι προφανές ότι έπρεπε να γίνει αυτή η ρύθμιση και να μπορεί να χρησιμοποιείται το νερό από τη θάλασσα για τις πισίνες, με τις κατάλληλες προδιαγραφές και προϋποθέσεις.

Σας ευχαριστώ πολύ, κύριε Πρόεδρε, καλή χρονιά να έχουμε, με υγεία, τύχη και μόνο ευχάριστα γεγονότα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, επίσης, καλή χρονιά κύριε Στασινέ.

Ο κ. Ιωάννης Χατζής, Πρόεδρος του Διοικητικού Συμβουλίου της Πανελλήνιας Ομοσπονδίας Ξενοδόχων έχει τον λόγο, αμέσως τώρα για 3 λεπτά.

**ΙΩΑΝΝΗΣ ΧΑΤΖΗΣ (Πρόεδρος του ΔΣ της Πανελλήνιας Ομοσπονδίας Ξενοδόχων (ΠΟΞ)):** Καλή χρονιά σε όλους, για εσάς και τις οικογένειές σας.

Κυρία Υπουργέ, κύριοι παρευρισκόμενοι στη Βουλή, θα ήθελα να σας ευχαριστήσω για την πρόσκληση να παραστούμε ενώπιον της Διαρκούς Επιτροπής Παραγωγής και Εμπορίου για το σχέδιο νόμου του Υπουργείου Τουρισμού.

Το συγκεκριμένο σχέδιο νόμου επιχειρεί να αντιμετωπίσει συγκεκριμένα υπαρκτά προβλήματα και σε γενικές γραμμές θεωρούμε ότι οι ρυθμίσεις του κινούνται στη σωστή κατεύθυνση. Πολύ συνοπτικά, καθώς θα αποστείλαμε στην Επιτροπή και σχετικό υπόμνημα, θα ήθελα να σημειώσω τα εξής.

Η ρύθμιση του άρθρου 23, με την οποία διευκολύνεται η χρήση θαλασσινού νερού στις πισίνες των ξενοδοχείων, κρίνεται ιδιαίτερα θετική καθώς πρόκειται για ένα διαχρονικό αίτημα της Πανελλήνιας Ομοσπονδίας Ξενοδόχων.

Η ρύθμιση του άρθρου 26 περί δυνατότητας εποχικής μίσθωσης δωματίων προσωπικού των ξενοδοχείων, κρίνεται επίσης θετικά, υπό την προϋπόθεση πως λειτουργεί επικουρικά, προκειμένου να συνδράμουν οι ξενοδόχοι στη βραχυπρόθεσμη αντιμετώπιση της στεγαστικής κρίσης.

Σχετικά με το άρθρο 3, με το οποίο επιχειρείται η θέσπιση ορισμένων προδιαγραφών στα ακίνητα που μισθώνονται βραχυχρόνια, θα ήθελα να αναφέρω το εξής. Δεν θα κρύψω πρώτα ότι μου έκανε ιδιαίτερη εντύπωση η τοποθέτηση του Προέδρου της ΠΟΜΙΔΑ, ότι τα υπόγεια ακίνητα και οι στεγασμένους θέσεις στάθμευσης, είναι χώροι κατάλληλοι για τη διαμονή οικογενειών τουριστών.

Η Πανελλήνια Ομοσπονδία Ξενοδόχων, όσον αφορά το ίδιο άρθρο, ουδέποτε ζήτησε την κατάργηση της λειτουργίας των βραχυχρόνιων μισθώσεων. Ζητάμε όμως, ένα συγκεκριμένο νομοθετικό πλαίσιο για τη λειτουργία της, ένα πλαίσιο που διακριτά θα διαχωρίζει, αν η Πολιτεία αντιμετωπίζει τη βραχυχρόνια μίσθωση ως μία επιχειρηματική δραστηριότητα μέρος της επίσημης τουριστικής δραστηριότητας της χώρας ή ως μία μορφή της οικονομίας του διαμοιρασμού.

Στην περίπτωση που η Πολιτεία θεωρεί τη βραχυχρόνια μίσθωση ως μέρος της επίσημης τουριστικής δραστηριότητας, πρέπει να προβλεφθούν προδιαγραφές ανάλογες με αυτές που ισχύουν για τις νόμιμες τουριστικές επιχειρήσεις καταλυμάτων, προκειμένου να προστατεύεται τόσο η ποιότητα του τουριστικού προϊόντος και να διασφαλίζεται ο υγιής ανταγωνισμός.

Τα ξενοδοχεία πρέπει να πληρούν συγκεκριμένες τεχνικές και λειτουργικές προδιαγραφές, ενώ ήδη νομοθετείτε και η «πράσινη» κατάταξή τους. Ο μέσος χρόνος που απαιτείται για την αδειοδότηση ενός ξενοδοχείου φτάνει τα 4 με 5 χρόνια και τα δε δικαιολογητικά δεν έχουν καμία σχέση με αυτά που προβλέπονται για την ίδρυση ενός καταλύματος βραχυχρόνιας μίσθωσης. Προφανώς, λοιπόν, δεν μπορεί η διαδικασία έναρξης της δραστηριότητας της βραχυχρόνιας μίσθωσης να είναι αυτή που προβλέπεται σήμερα, ούτε οι προδιαγραφές να περιορίζονται σε αυτές που αναφέρονται στο υπό επεξεργασία νομοσχέδιο.

Αν από την άλλη, η Πολιτεία αντιμετωπίζει τη βραχυχρόνια μίσθωση ως μια μορφή της οικονομίας του διαμοιρασμού που δεν εντάσσεται στο επίσημο τουριστικό προϊόν της χώρας, τότε οι προβλεπόμενες στο σχέδιο νόμου βασικές προδιαγραφές θα πρέπει να συνδυαστούν με συγκεκριμένους χρονικούς και ποσοτικούς περιορισμούς. Όσον αφορά τους χρονικούς περιορισμούς, επισημαίνουμε πως σύμφωνα με την αρχική διατύπωση του άρθρου 111 του ν.4446/2016 προβλεπόταν πως η μίσθωση κάθε ακινήτου δεν θα μπορούσε να υπερβαίνει τις 90 και σε κάποιες περιπτώσεις 60 ημέρες ανά έτος, ρύθμιση που πρέπει να επανέλθει σε ισχύ. Ως προς τους ποσοτικούς περιορισμούς, πρέπει να παρέχεται το δικαίωμα στους Οργανισμούς Τοπικής Αυτοδιοίκησης Α΄ βαθμού, να ορίζουν το μέγιστο αριθμό ακινήτων που μπορούν να εγγράφονται στο Μητρώο ανά δημοτικό διαμέρισμα, λαμβάνοντας προφανώς υπόψη μελέτες για τις τοπικές ανάγκες και ιδιαιτερότητες.

Κλείνοντας, σε κάθε περίπτωση το μόνο βέβαιο είναι πως το επαμφοτερίζων μοντέλο που ακολουθείται μέχρι σήμερα, όχι απλώς δεν είναι σε θέση να δώσει λύση, αλλά εντείνει τη σύγχυση της κοινωνίας και δεν από κλιμακώνει τα προβλήματα που δημιουργούνται από τη λειτουργία της συγκεκριμένης δραστηριότητας. Αν η βραχυχρόνια μίσθωση θεωρείται μέρος της επίσημης τουριστικής δραστηριότητας της χώρας, θα πρέπει να προβλεφθούν γι’ αυτή πολύ αυστηρότερα ρυθμιστικά και κανονιστικά πλαίσια ανάλογα με αυτά των ξενοδοχείων. Αν από την άλλη είναι μέρος της οικονομίας του διαμοιρασμού τότε είναι επιβεβλημένος, ο χρονικός και ποσοτικός περιορισμός της δραστηριότητας.

Σας ευχαριστώ πολύ.

**ΧΡΗΣΤΟΣ ΜΠΟΥΚΟΡΩΣ (Πρόεδρος της Επιτροπής ):** Σας ευχαριστώ κ. Χατζή.

Θα δώσουμε τώρα τον λόγο στην εκπρόσωπο της Πανελλήνιας Ένωσης Ιδιοκτητών Επιχειρηματιών Camping, κυρία Ελένη Χρονάκη, για 3 λεπτά.

**ΕΛΕΝΗ ΧΡΟΝΑΚΗ (Γενική Γραμματέας της Πανελλήνιας Ένωσης Ιδιοκτητών Επιχειρηματιών Camping):** Καλημέρα σας και καλή χρονιά.

Το σχέδιο νόμου αποτελεί για τους επιχειρηματίες Camping ένα ακόμα σημαντικό βήμα του Υπουργείου Τουρισμού να ρυθμίσει, στο πλαίσιο της βιώσιμης ανάπτυξης, σειρά εκκρεμοτήτων που απαιτούν άμεση λύση. Οι νομοθετικές βελτιώσεις που εισάγονται με την παράγραφο 2 του άρθρου 27 μάς βρίσκουν απόλυτα σύμφωνους, δεδομένου ότι αντιμετωπίζουν για πρώτη φορά όλες τις μορφές του ελεύθερου Camping, δηλαδή είτε αυτό γίνεται με σκηνές είτε με ρυμουλκούμενα, με ημιρυμουλκούμενα ή με αυτοκινούμενα τροχόσπιτα και ευχαριστούμε την ηγεσία του Υπουργείου Τουρισμού γι’ αυτή τη ρύθμιση.

Η μόνη επισήμανση που θα θέλαμε να κάνουμε αφορά στη φιλοξενία του ενός τροχόσπιτού από ιδιώτες που κατά την άποψή μας θα πρέπει να διευκρινιστεί ότι παρέχεται δωρεάν και αυτό, γιατί όλο και συχνότερα στις διαδικτυακές πλατφόρμες κρατήσεων παρατηρείται να καταχωρούνται οικόπεδα, αυλές και χωράφια ιδιωτών που φιλοξενούν επί πληρωμή ρυμουλκούμενα και αυτοκινούμενα τροχόσπιτα ή ακόμα μισθώνουν τα εγκατεστημένα σε αυτά.

Σας ευχαριστώ πολύ.

**ΧΡΗΣΤΟΣ ΜΠΟΥΚΟΡΩΣ (Πρόεδρος της Επιτροπής):** Ευχαριστούμε πολύ την κυρία Χρονάκη. Να δώσουμε τον λόγο τώρα στον κ. Κωνσταντίνο Κιάμο, Αντιπρόεδρο του Συνδέσμου Εταιρειών Βραχυχρόνιας Μίσθωσης Ακινήτων STAMA Greece, οποίος συνοδεύεται από τον κ. Γαβαλά, Πρόεδρο του Συνδέσμου.

**ΚΩΣΤΑΝΤΙΝΟΣ ΚΙΑΜΟΣ (Αντιπρόεδρος του Συνδέσμου Εταιρειών Βραχυχρόνιας Μίσθωσης Ακινήτων STAMA Greece)** Καλησπέρα σας ευχαριστώ κύριε Πρόεδρε. Ευχαριστώ για τη δυνατότητα που μας δίνετε να διατυπώσουμε τις θέσεις μας για το σχέδιο νόμου.

Είναι η τέταρτη φορά, μέσα σε 12 μήνες, που βλέπουμε μια νομοθετική παρέμβαση που αφορά τη βραχυχρόνια μίσθωση και αυτό που μας χαροποιεί ιδιαίτερα είναι πως είναι η πρώτη φορά που μπορούμε να εκθέσουμε τις θέσεις του Συνδέσμου μας, είναι η πρώτη φορά που μιλάμε για λειτουργικές ανάγκες και δεν πρόκειται για συζήτηση με φορολογικό περιεχόμενο.

Ήταν πάγια θέση του Συνδέσμου μας ότι θα πρέπει να γίνει μια συζήτηση για τα λειτουργικά χαρακτηριστικά των καταλυμάτων βραχυχρόνιας μίσθωσης και θεωρούμε ότι πάντοτε η συζήτηση θα έπρεπε να είναι γύρω από την ποιότητα και όχι γύρω από το οικονομικό και επιχειρηματικό αντικείμενο.

Για τον λόγο αυτό θεωρούμε ότι στο πρώτο σημείο του άρθρου 3 όπου γίνεται αναφορά στους χώρους κύριας χρήσης, είναι κάτι το οποίο θα πρέπει να περιλαμβάνεται στις βασικές προδιαγραφές προκειμένου να αντιμετωπίσουμε φαινόμενα όπου αποθήκες και υπόγεια μετατρέπονται σε καταλύματα. Όμως, θα πρέπει να δώσουμε ιδιαίτερη σημασία στο γεγονός ότι τα φαινόμενα αυτά είναι πάρα-πάρα πολύ λίγα, άρα αυτό το σημείο έρχεται να λύσει ένα πρόβλημα που κατά την άποψή μας δεν υπάρχει. Είναι κάτι το οποίο το έχει αντιμετωπίσει πάρα πολύ καλά η πολεοδομική νομοθεσία και το Τεχνικό Επιμελητήριο με όλες τις προδιαγραφές που υπάρχουν από το 2011 και μετά για τους χώρους και πώς αυτοί νοούνται αυθαίρετοι ή νόμιμοι. Άρα μας ανησυχεί ιδιαίτερα ότι εδώ έρχεται να προστεθεί μια έξτρα γραφειοκρατία και ένα έξτρα κόστος, χωρίς να λύνει κάποιο πρόβλημα επί της ουσίας.

Πέρα από αυτό όμως γνωρίζουμε πάρα πολύ καλά ότι στα κέντρα των πόλεων -και ιδίως στο κέντρο της Αθήνας- τα τελευταία χρόνια έχουν γίνει πάρα πολλές μετατροπές σε κτίρια τα οποία δεν ήταν αξιοποιήσιμα για δεκαετίες. Έχουν μετατραπεί από γραφειακούς και βιοτεχνικούς χώρους σε μικρά διαμερίσματα τα οποία διατίθενται ως επί το πλείστον μέσω του θεσμού της βραχυχρόνιας μίσθωσης. Η παρούσα διάταξη έρχεται να βάλει «φρένο» σε όλες αυτές τις επενδύσεις που έχουν γίνει και είναι ήδη σε λειτουργία και είναι καταλύματα τα οποία έχουν προσθέσει διαμερίσματα στο υπάρχον δυναμικό των πόλεων. Αυτό θα πρέπει ίσως να το δούμε με περισσότερη προσοχή αν θέλουμε να αφαιρέσουμε ξανά διαμερίσματα μέσα από την πόλη και έχοντας πάντα υπόψη μας ότι η βραχυχρόνια μίσθωση είναι κάτι πολύ περισσότερο από τον τουρισμό. Στα δικά μας καταλύματα μένουν ψηφιακοί νομάδες που σαν χώρα θέλουμε να προσελκύσουμε για αρκετούς μήνες, μένουν ιατρικοί επισκέπτες, μένουν στελέχη επιχειρήσεων, φοιτητές. Υπάρχουν πολύ περισσότερες χρήσεις από αυτές που έχουμε συνήθως στο μυαλό μας όταν μιλάμε για τη βραχυχρόνια μίσθωση.

Επίσης, θα ήθελα να κάνω μια αναφορά στο κομμάτι της ασφάλισης αστικής ευθύνης που ήταν μία από τις πάγιες θέσεις του Συνδέσμου μας. Ήταν κάτι που θα έπρεπε να προβλεφθεί. Μας κάνει ιδιαίτερη εντύπωση ότι αυτό το νομοσχέδιο έρχεται να επιβάλλει την ανάγκη ασφάλισης έναντι αστικής ευθύνης που θα έπρεπε να ισχύει για όλα τα τουριστικά καταλύματα της χώρας. Παρ’ όλα αυτά η βραχυχρόνια μίσθωση θα πρωτοπορήσει τη στιγμή που τα μη κύρια τουριστικά καταλύματα της χώρας, που είναι και η «μερίδα του λέοντος» του τουρισμού, δεν έχουν μια τέτοια υποχρέωση και έρχεται σε συνέχεια της πρόσφατης φορολογικής αλλαγής, δηλαδή το τέλος της κλιματικής αλλαγής, όπου το τέλος για τη βραχυχρόνια μίσθωση έφτασε στα επίπεδα των τετράστερων ξενοδοχείων στα 8 ευρώ. Τετραπλασιάστηκε σε σχέση με αυτό που ίσχυε πριν λίγους μήνες χωρίς να γίνει κάτι ανάλογο για τα μη κύρια τουριστικά καταλύματα.

Άρα αντιλαμβανόμαστε ότι ισχύουν «δύο μέτρα και δύο σταθμά» όπου τα μη κύρια τουριστικά καταλύματα έχουν πολύ μικρότερες φορολογικές επιβαρύνσεις και πολύ λιγότερες λειτουργικές απαιτήσεις από αυτές που καλείται πλέον να έχει η βραχυχρόνια μίσθωση.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κ. Κιάμο.

Τον λόγο έχει ο κ. Παναγιώτης Τοκούζης, Πρόεδρος του Διοικητικού Συμβουλίου της Συνομοσπονδίας Επιχειρηματιών Τουριστικών Καταλυμάτων Ελλάδος.

**ΠΑΝΑΓΙΩΤΗΣ ΤΟΚΟΥΖΗΣ (Πρόεδρος του Διοικητικού Συμβουλίου της Συνομοσπονδίας Επιχειρηματιών Τουριστικών Καταλυμάτων Ελλάδος):** Καλησπέρα κύριε Πρόεδρε, καλησπέρα σε όλους τους παρευρισκόμενους στην Επιτροπή.

 Όσον αφορά το νομοσχέδιο θα ήθελα να καταθέσω, ως εκπρόσωπος των μη κύριων τουριστικών καταλυμάτων, πως οποιαδήποτε ρύθμιση μπαίνει στην βραχυχρόνια μίσθωση είναι θετική. Από το ξεκίνημα της λειτουργίας νομιμοποίησης της βραχυχρόνιας μίσθωσης οι προτάσεις μας ήταν κάθετα αντίθετες με οποιαδήποτε λειτουργία της βραχυχρόνιας μίσθωσης τη στιγμή που η συγκεκριμένη αρμοδιότητα θεωρώ ότι καλυπτόταν από τα μη κύρια τουριστικά καταλύματα, τα οποία λειτουργούν με νόμιμη άδεια λειτουργίας και με όλες τις διαδικασίες που ορίζει το Υπουργείο Τουρισμού ακριβώς με τις ίδιες διαδικασίες που χρειάζεται και για τα κύρια ξενοδοχειακά καταλύματα.

Άρα, θεωρώ ότι δεν μπορούμε να βάζουμε στο ίδιο μέτρο τα μη κύρια τουριστικά καταλύματα με την βραχυχρόνια μίσθωση. Συμφωνούμε, λοιπόν, με οποιαδήποτε μέτρα παίρνονται όσον αφορά τη λειτουργία της.

Θα σταθώ συγκεκριμένα στο άρθρο 4, το οποίο αφορά την περιβαλλοντολογική κατάταξη των καταλυμάτων, το οποίο θεωρούμε πως είναι πράγματι πάρα πολύ καλό για ξενοδοχειακά καταλύματα, κύρια και μη κύρια. Όσον αφορά τα μη κύρια, για τα οποία η ένταξη είναι προαιρετικά, θεωρούμε ότι είναι στη σωστή κατεύθυνση και πιστεύουμε ότι θα βοηθήσει πολύ στην αναβάθμιση του τουριστικού μας προϊόντος. Η μόνη μας ένσταση είναι ότι δεν γνωρίζουμε πώς θα λειτουργήσει η διαδικασία, δεν έχουμε ενημερωθεί δηλαδή και για το ότι το Ξενοδοχειακό Επιμελητήριο θα είναι αρμόδιος φορέας για την υλοποίηση της περιβαλλοντικής κατάταξης των καταλυμάτων μας. Ως φορέας δεν έχουμε καμία αντίρρηση, κυρία Υπουργέ, να ενταχθούμε στο Ξενοδοχειακό Επιμελητήριο και να γίνουμε μέλη του. Σε διαφορετική περίπτωση θεωρούμε πως το αρμόδιο όργανο το οποίο θα πρέπει να είναι για την κατάταξη των καταλυμάτων του κλάδου μας θα πρέπει να είναι ή οι κατά τόπους υπηρεσίες τουρισμού ή τα εμπορικά και βιομηχανικά επιμελητήρια.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε και εμείς πολύ τον κύριο Τοκούζη.

Θα δώσουμε αμέσως τώρα τον λόγο στον Πρόεδρο του Συνδικάτου Εργατοϋπαλλήλων Επισιτισμού Τουρισμού Ξενοδοχοϋπαλλήλων Νομού Αττικής, κ. Στεφανάκη.

Παρακαλώ, έχετε τον λόγο για 3΄παρακαλώ.

**ΓΕΩΡΓΙΟΣ ΣΤΕΦΑΝΑΚΗΣ (Πρόεδρος του Συνδικάτου Εργατοϋπαλλήλων Επισιτισμού Τουρισμού Ξενοδοχοϋπαλλήλων Νομού Αττικής):** Ευχαριστώ πολύ.

Εκ μέρους του συνδικάτου, για άλλη μία φορά, θέλουμε να καταγγείλουμε μέσω αυτής της διαδικασίας στην Ελληνική Βουλή, το γεγονός ότι για πολλοστή φορά έρχεται νομοσχέδιο σχετικά με τον τουρισμό και τα προβλήματα των εργαζομένων σε αυτόν τον κλάδο να είναι πάλι «έξω» από κάθε διάταξη και άρθρο. Είναι απαράδεκτο και κατακριτέο το γεγονός ότι με ευθύνη της Κυβέρνησης, σήμερα που μιλάμε, υπάρχουν χιλιάδες εποχικοί εργαζόμενοι που δεν έχουν πάρει ούτε ένα ευρώ από το πετσοκομμένο ταμείο ανεργίας των τριών μηνών και κάτι ημερών, που δουλεύουν και πληρώνονται με ακόμα χειρότερους όρους, σε σχέση με τα προηγούμενα χρόνια, με μισθούς στα επίπεδα του 2011.

Κυρίες και κύριοι εκπρόσωποι του Υπουργείου Τουρισμού και της Κυβέρνησης, για άλλη μια φορά σας «έπιασε η αγωνία» να νομοθετήσετε ό,τι ζητάνε οι ξενοδόχοι και οι μεγάλοι επιχειρηματικοί όμιλοι του κλάδου. Φτάνετε στο σημείο να τους δίνετε τη δυνατότητα να αντλούν νερό από τη θάλασσα για να γεμίζουν τις πισίνες, ενώ οι εργαζόμενοι πληρώνουν εδώ στην Αττική όλο και ακριβότερα αυτό το μοναδικό κοινωνικό αγαθό και όσοι εργάζονται στις τουριστικές επιχειρήσεις των τουριστικών περιοχών, φτάνουν στο σημείο να μην έχουν νερό να πλυθούν και αποτέλεσμα να κάνουν μπάνιο κάθε 4 μέρες, παρά τις σκληρές συνθήκες που δουλεύουν.

Λέτε ότι θέλετε να λύσετε θέματα στέγασης των εργαζομένων στα ξενοδοχεία και ταυτόχρονα πολλών δημοσίων υπαλλήλων. Όμως, δεν σας περνάει φαίνεται από το μυαλό να ορίσετε τις προδιαγραφές, τις ανθρώπινες συνθήκες, που πρέπει να εξασφαλίζουν αυτά τα καταλύματα, την εξασφάλιση του κάθε εργαζόμενου από τυχόν έξωση από τον εργοδότη, με σκοπό την επιχειρηματική αξιοποίηση.

Με το άρθρο 26 του νομοσχεδίου, λοιπόν, δίνετε τη δυνατότητα να αξιοποιούνται τα δωμάτια των εργαζομένων στα ξενοδοχεία, ώστε να νοικιάζονται σε δημόσιους υπαλλήλους, αφήνοντας και τις 2 κατηγορίες των εργαζομένων απροστάτευτες. Όλα είναι στο χέρι του ιδιοκτήτη-εργοδότη. Ταυτόχρονα, φαίνεται πως δεν σας απασχολεί το γεγονός πως οι περισσότεροι από τους εργαζόμενους που έχουν απόλυτη ανάγκη το κατάλυμα, είναι οι μετανάστες και οι πρόσφυγες που έρχονται εδώ στην Ελλάδα, με συμφωνίες που έχετε υπογράψει με το Μπαγκλαντές, την Αίγυπτο και τις Φιλιππίνες και βρίσκονται εντελώς απροστάτευτοι, έρμαια των εργολαβικών δουλεμπορικών εταιρειών. Παράλληλα, στην Αττική οι εργαζόμενοι στα ξενοδοχεία αναγκάζονται, πλέον, να νοικιάζουν σπίτι ακόμα πιο μακριά από τον χώρο δουλειάς, λόγω των πανάκριβων ενοικίων, με αποτέλεσμα να χάνουν εισόδημα σε μεταφορικά και πολύτιμο χρόνο ξεκούρασης, ενώ οι εργοδότες είναι απαλλαγμένοι από κάθε ευθύνη.

Επιπλέον, ενώ για άλλη μια φορά έρχεται νομοσχέδιο του Υπουργείου Τουρισμού, δεν λαμβάνετε καθόλου υπόψη τα αιτήματα του συνδικάτου της Αττικής, όπως και των υπόλοιπων συνδικαλιστικών οργανώσεων, σχετικά με την αναβάθμιση, τη χρηματοδότηση, τη βελτίωση της λειτουργίας των Δημόσιων Τουριστικών Σχολών και των αντίστοιχων Σχολών μετεκπαίδευσης. Κάνετε ακριβώς το αντίθετο. Τις οδηγείτε σε κλείσιμο και σε πλήρη υποβάθμιση, με σκοπό να κερδίζουν οι ιδιωτικές σχολές, να κερδίζουν ταυτόχρονα οι ξενοδόχοι γλιτώνοντας την καταβολή επιδόματος Σχολής στο 10% του βασικού μισθού. Τα προβλήματα, λοιπόν, των Δημοσίων Σχολών, βρίσκονται για άλλη μια φορά εκτός, παρά το γεγονός πως μπαίνετε στη διαδικασία να θέσετε όρους και προϋποθέσεις στη βραχυχρόνια μίσθωση, με στόχο να περιορίσετε το συμπληρωματικό εισόδημα μικρών αυτοαπασχολούμενων, ανοίγοντας το δρόμο στις μεγάλες επιχειρήσεις για να τους εξαφανίσουν. Όμως, δεν μπαίνετε στη διαδικασία να βάλετε όρους και προϋποθέσεις στον χαρακτηρισμό των κατηγοριών των ξενοδοχειακών καταλυμάτων και να ικανοποιήσετε το διαχρονικό αίτημα του συνδικάτου μας, για την ελάχιστη σύνθεση προσωπικού ανά κατάλυμα. Με λίγα λόγια έχετε αφήσει τη δυνατότητα όλα αυτά τα χρόνια, τόσο εσείς όσο και οι προηγούμενες Κυβερνήσεις, οι ξενοδοχειακές εταιρείες να απασχολούν ανά ειδικότητα όσους εργαζόμενους θέλουν και επιβάλλουν τα κέρδη τους και όχι όσοι θα έπρεπε να απασχολούνται με βάση τον όγκο της δουλειάς με αποτέλεσμα ένας εργαζόμενος να κάνει τη δουλειά για τρεις.

Το νομοσχέδιο, λοιπόν, που φέρατε για συζήτηση δεν έχει καμία σχέση με τις ανάγκες των εργαζομένων στον κλάδο. Αφορά τις απαιτήσεις των εταιρειών, τη διευθέτηση ανταγωνισμών, την εξασφάλιση της κερδοφορίας τους και για αυτούς τους λόγους θα καταγγείλουμε στους συναδέλφους μας στον κλάδο τον αντιδραστικό του χαρακτήρα.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστούμε και εμείς, κύριε Στεφανάκη, και για την τήρηση του χρόνου και να δώσουμε τον λόγο τώρα στον κ. Τσιλίδη.

**ΛΥΣΑΝΔΡΟΣ ΤΣΙΛΙΔΗΣ (Πρόεδρος του Δ.Σ. της Ομοσπονδίας Συνδέσμων Τουριστικών και Ταξιδιωτικών Γραφείων Ελλάδας):** Καλή σας ημέρα, κύριε Πρόεδρε, καλημέρα στους εκπρόσωποι της ελληνικής Πολιτείας. Με μεγάλη μου χαρά σήμερα βρίσκομαι σε αυτή τη συνάντηση.

Είναι βέβαιο πως όλοι λέμε ότι μια χώρα είναι σοβαρή, όταν το κράτος είναι σοβαρό και εμείς θέλουμε και σοβαρό κράτος και κανόνες για τη δουλειά μας. Επίσης, είναι βέβαιο ότι το θέμα που απασχολεί πάρα πολύ και είναι κάτι που πολύ ωραία το έθεσαν και οι συνάδελφοι εκπρόσωποι και άλλων φορέων -όπως το ΞΕΕ, ο ΣΕΤΕ, ο ΠΟΞ, ο ΣΕΤΚΕ- όσον αφορά τη βραχυχρόνια μίσθωση, κανείς δεν είναι εναντίον τους. Και θα ήθελα να τονίσω το εξής. Κάθε χρόνο βαφτίζουνε «χρονιά ρεκόρ» το σύνολο των αφίξεων το οποίο συμπεριλαμβάνει και αυτούς τους ταξιδιώτες που είναι και αυτοί τουρίστες και διαμένουν σε κάτι διαφορετικό. Θα έπρεπε αυτό να έχει λυθεί εδώ και μία 10ετία. Από την πρώτη στιγμή ήμασταν στην πρώτη γραμμή για να πούμε τι έπρεπε να γίνει, διότι όταν κάτι «χτίζεται» και ξέρεις τους κανόνες τους σέβεσαι. Εκ των υστέρων δημιουργείται ένα χάος. Εμείς, ως φορέας, είμαστε υπέρ του να μην υπάρξει χάος και να λειτουργήσουμε σοβαρά και νόμιμα. Οι επιχειρήσεις μας δηλώνουν κάθε μέρα στο My Data τα έσοδα και τα έξοδα, άρα απαιτούμε οποιοσδήποτε ασχολείται με τον χώρο μας να είναι εξίσου σοβαρός και αυστηρός και με τον εαυτό του.

Θα μου επιτρέψετε να μην συνεχίσω σε αυτό το κομμάτι και να πάω στο επόμενο, το οποίο έχει σχέση και με την μετακίνηση. Και εννοώ τα ενοικιαζόμενα «rent a car με οδηγό» και εκεί έχουμε πάλι μια διαφορετική θέση και εκεί υπάρχει πάλι το ίδιο λαθεμένο καθεστώς που πολλά χρόνια ταλανίζει την αγορά και να πούμε το εξής. Όσο είναι ξεκάθαρο το παιχνίδι είναι ξεκάθαροι οι κανόνες.

Ευτυχώς εμείς υπαγόμεθα στο Υπουργείο Τουρισμού και στο ν.393/1976 που διέπει τη λειτουργία μας και τη λειτουργεία των μεταφορικών μέσων κανονικά. Δυστυχώς, το δυσάρεστο είναι ότι συναρμόδια Υπουργεία νομοθετούν για τη δράση μέσω ενός άλλου νομοσχεδίου σε έναν άλλο κλάδο που είναι υποκείμενος αλλού και μπαίνουν διαδικασίες οι οποίες δεν επιτρέπονται. Εμάς μας ενοχλεί πάρα πολύ αυτό το εμμονικό κομμάτι του Υπουργείου Μεταφορών, κυρίως, το οποίο αρνείται να καταργήσει μια πλατφόρμα στην οποία επιβάλλει και σε όσους είναι εκτός του νόμου των «rent a car με οδηγό» ή και εάν είναι αυτοκίνητα Van για ξενοδοχεία και για γραφεία άνευ κομίστρου -είναι στο άρθρο 5 του ν.393/1976- και είναι κάτι διαφορετικό.

Σε αυτό το σημείο να τονίσω το εξής. Επειδή εμείς, τα Γραφεία Ταξιδίων, πάρα πολλές φορές διακινούμε άτομα εμπιστευτικά, είτε είναι Υπουργοί Εξωτερικών είτε είναι Αρχηγοί Στρατού ή οτιδήποτε άλλο, τους μεταφέρουμε με την εχεμύθεια και την υποχρέωση που έχουμε υπογράψει με το confidentiality agreement με τα Υπουργεία που μας αναθέτουν αυτή τη δουλειά και είναι κάτι που το γνωρίζετε. Πώς, λοιπόν, εμείς θα πάμε να βάλουμε το όνομα ενός Στρατηγού, ενός Υπουργού, ενός Πρωθυπουργού για ένα δρομολόγιο σε μια πλατφόρμα, δηλώνοντας ότι θα πάει τώρα, για παράδειγμα, από εδώ στα Μετέωρα; Για ποιο λόγο; Απαγορεύεται και λόγω του GDPR. Αυτό, δεν μπορούμε να το σταματήσουμε;

Έχουμε ελέγχους φορολογικούς, φοροτεχνικούς, νομικής υπόστασης των εταιρειών και τους οποίους τους δεχόμαστε. Δεν μπορούμε όμως όλη την ημέρα να κάνουμε τη ζωή μας γραφειοκρατική στην ψηφιακή τεχνολογία. Κάποτε λέγαμε «επιτέλους με τη ψηφιακή τεχνολογία θα απαλλαγούμε από τη γραφειοκρατία». Τώρα ζητάμε να βάζουμε φωτοτυπίες, αντίγραφα από την ψηφιακή τεχνολογία και να τις καταθέτουμε για να δικαιολογήσουν τα αδικαιολόγητα, γιατί κάποιος δεν θέλει να πιστέψει την απλή λογική.

Έχουμε περάσει σε ένα εκσυγχρονιστικό σχέδιο, το Υπουργείο Τουρισμού καλά κάνει και προσπαθεί να βρει εύκολες λύσεις και εμείς θα το στηρίξουμε, εφόσον το θέλει και το κάνει, αλλά παρακαλώ πάρα πολύ τα συναρμόδια Υπουργεία να έρθουν κοντά στο Υπουργείο Τουρισμού και να κάνουμε μεικτές Επιτροπές με την παρουσία μας. Δεν θέλουμε να ζητήσουμε ούτε λεφτά ούτε οικονομική ενίσχυση. Θέλουμε να έχουμε το δικαίωμα ως Έλληνες πολίτες που ζούμε στη χώρα μας και δραστηριοποιούμαστε στη χώρα μας και έχουμε εργαζόμενους και πληρώνουμε φόρους να λειτουργούμε με αξιοπρέπεια και με συνέπεια.

Σας ευχαριστώ που με ακούσατε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς, κύριε Τσιλίδη. Ευχαριστούμε και για την τήρηση του χρόνου.

Συνεχίζουμε δίνοντας τον λόγο για 3΄στον κ. Χότζογλου, Πρόεδρο του ΔΣ ΠΟΕΕΤ.

**ΓΕΩΡΓΙΟΣ ΧΟΤΖΟΓΛΟΥ (Πρόεδρος του Δ.Σ. της Πανελλήνιας Ομοσπονδίας Εργαζομένων στον Τουρισμό Επισιτισμό (ΠΟΕΕΤ)):** Σας ευχαριστούμε πολύ, κύριε Πρόεδρε.

Κυρία Υφυπουργέ, κυρίες και κύριοι Βουλευτές, θα μου επιτρέψετε, πριν τοποθετηθούμε για το εν λόγω νομοσχέδιο, θα καταθέσουμε στα πρακτικά της Επιτροπής 116 ονόματα και ΑΦΜ εποχικά εργαζομένων, που η Κυβέρνηση τους έχει αφήσει απλήρωτους και οι οποίοι έχουν κάνει αίτημα για το εποχικό ταμείο ανεργίας από τον Νοέμβριο. Δεν τους έχετε δώσει ούτε 1 ευρώ, δεν τους δώσατε το επίδομα, το δώρο των Χριστουγέννων που αν ο εργοδότης δεν το καταβάλει είναι ποινικό αδίκημα. Εδώ δεν ξέρουμε που πρέπει να κάνουμε μήνυση; Στον κύριο Πρωτοψάλτη;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χότζογλου, εδώ είναι Επιτροπή της Βουλής...

**ΓΕΩΡΓΙΟΣ ΧΟΤΖΟΓΛΟΥ (Πρόεδρος του Δ.Σ. της Πανελλήνιας Ομοσπονδίας Εργαζομένων στον Τουρισμό Επισιτισμό (ΠΟΕΕΤ)):** To γνωρίζω, κύριε Πρόεδρε, αλλά, μιας και δεν έχουμε δίαυλο επικοινωνίας με το Υπουργείο Τουρισμού...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χότζογλου, ακούστε λίγο, δεν θα σας διακόψω και δεν θα δαπανήσω τον χρόνο σας. Καταθέσετε επισήμως το έγγραφο για να πάρει τις υπογραφές στην Επιτροπή μας.

**ΓΕΩΡΓΙΟΣ ΧΟΤΖΟΓΛΟΥ (Πρόεδρος του Δ.Σ. της Πανελλήνιας Ομοσπονδίας Εργαζομένων στον Τουρισμό Επισιτισμό (ΠΟΕΕΤ)):** Βεβαίως και σας ευχαριστώ.

Στο παρόν νομοσχέδιο περιγράφεται η απλούστευση των προδιαγραφών των ακινήτων τις βραχυχρόνιας μίσθωσης. Κυρία Υφυπουργέ, όπως είπε ο συνάδελφός μου, ο Γιώργος Στεφανάκης, δεν βρήκατε χώρο σε ένα νομοσχέδιο για άλλη μία φορά, για μία παράγραφο, να περιγράψετε το τι θα γίνει με τους εργαζόμενους στον τουρισμού. Νομοθετεί κάθε 6, 7 μήνες σαν Υπουργείο, προσκαλούμαστε εδώ, λέμε τις απόψεις μας, ξανά μανά τα ίδια. Δεν σας ενδιαφέρει; Οι εργαζόμενοι δεν σας ενδιαφέρουν ή η ελάχιστη σύνθεση προσωπικού, που ελέχθη; Πολύ σημαντικό. Δεν μπορεί να πηγαίνουμε σε πεντάστερα ξενοδοχεία, με εκατοντάδες δωμάτια, και να μας λένε ότι δουλεύουν 20 καμαριέρες. Δεν γίνεται, δεν μπορεί να συνεχιστεί το φαινόμενο της απαξίωσης των εργαζομένων του κλάδου. Βάσει του ότι πλέον, οι κλίνες των βραχυχρόνιων μισθώσεων έχουν ξεπεράσει τις κλίνες των ξενοδοχείων -και εδώ βρίσκονται τα δημοσιεύματα και οι δηλώσεις των φορέων- μιλάμε για 1 εκατομμύριο περίπου κλίνες ανεξέλεγκτες, στην κυριολεξία. Γνωρίζει πραγματικά το Υπουργείο Τουρισμού να μας πει πόσες είναι αυτές οι επιχειρήσεις στη χώρα, για να μάθουμε;

Εδώ, ο φίλτατος εκπρόσωπος του εργοδοτικού φορέα, όταν συστάθηκαν τους στείλαμε αίτημα να υπογράψουμε Κλαδική Συλλογική Σύμβαση Εργασίας, -και μη μου πείτε ότι δεν εργάζονται εκεί μέσα εργαζόμενοι γιατί ποιος καθαρίζει, ποιος στρώνει τα κρεβάτια και μερικά από αυτά, όταν είναι συγκροτήματα έχουν και υπηρεσία ρεσεψιόν;- ξέρετε τι μας απάντησαν; Ότι δεν είναι επιχείρηση τουρισμού, δεν παρέχουν τουριστικές υπηρεσίες. Άρα, δεν έχουν καμία υποχρέωση να υπογράψουν Κλαδική Συλλογική Σύμβαση. Εσείς, σαν Υπουργείο Τουρισμού που σήμερα νομοθέτησε γι’ αυτούς και στο άρθρο 3, βάζετε ελεγκτικό και εποπτικό μηχανισμό από το Υπουργείο σας, θέλετε να μας απαντήσετε αν είναι τελικά επιχειρήσεις τουρισμού ή δεν είναι; Για να ξέρουμε και εμείς με ποιους πρέπει να συνομιλούμε. Έχουμε προβλήματα με τη σύμβαση των τουριστικών καταλυμάτων. Ενώ υπογράφαμε κάθε χρόνο με τη Συνομοσπονδία Επιχειρηματιών Τουριστικών Καταλυμάτων Ελλάδος, τώρα έχει εμφανιστεί μια νέα εργοδοτική οργάνωση ο «ΚΥΚΛΟΣ», που αμφισβητεί την εκπροσώπηση της ΣΕΤΚΕ και δεν υπάρχει απάντηση ούτε από το Υπουργείου Εργασίας, ούτε από το Υπουργείο Τουρισμού για το ποιος είναι ο αρμόδιος εργοδοτικός φορέας να υπογράψει Συλλογική Σύμβαση Εργασίας.

Κύριε Πρόεδρε, δίνουμε μεγάλη έμφαση στο πόσες είναι αυτές οι επιχειρήσεις, γιατί έστω και 1 να δουλεύει ανά επιχείρηση, και θα διαπιστώσετε από τα δημοσιεύματα που καταθέτουμε ότι μόνο στο Ιόνιο είναι 29.000 εργαζόμενοι, αντιλαμβάνεστε για τι όγκο εργαζομένων μιλάμε και δυστυχώς, δεν υπάρχει καμία αναφορά σε αυτούς. Φαίνεται ότι υιοθετήσατε, γιατί παρακολουθούσα και τη διαδικασία της α΄ ανάγνωσης του νομοσχεδίου, την τοποθέτηση και την εισήγηση του Κόμματος “ΝΙΚΗ” όπου έλεγε «όλα καλά, μην πείραξε τα Airbnb, για τους εργαζόμενους έχει ο Θεός. Δεν ξέρω, φαντάζομαι. Λέμε, λοιπόν, ότι στο άρθρο 3 ενώ νομοθετείτε ελεγκτικούς μηχανισμούς ως Υπουργείο Τουρισμού, συμπεραίνουμε ότι αυτές οι τουριστικές επιχειρήσεις και οι εργαζόμενοι που δουλεύουν σε αυτές είναι και εργαζόμενοι στον τουρισμό και θα επανέλθουμε για να συνάψουμε τη Συλλογική Σύμβαση Εργασίας που θα πρέπει. Φυσικά, υποστηρίζουμε ότι οι εξαγγελίες της Κυβέρνησης, και ειδικότερα του Υπουργείου Τουρισμού, για σημαντικό έλεγχο και περιορισμό της δραστηριότητας αυτής, αποδείχθηκαν δυστυχώς ψέματα. Κανένας περιορισμός, καμία απολύτως θεσμοθέτηση κανόνων.

Κύριε Πρόεδρε, θα σας δώσουμε ένα στοιχείο μόνο για να καταλάβετε την ανεξέλεγκτη μορφή που έχει πάρει αυτό το φαινόμενο. Σε μεγάλο τουριστικό προορισμό στα Χανιά, ξέρετε ποιες επιχειρήσεις είχαν αύξηση του τζίρου τους 30% τους μήνες Ιούλιο και Αύγουστο; Τα σούπερ μάρκετ. Καταλαβαίνετε τι έχετε προξενήσει στην εστίαση και στον τουρισμό; Τα σούπερ μάρκετ είχαν αύξηση 30% τους μήνες Ιούλιο και Αύγουστο στα Χανιά, γιατί έχει μετατραπεί όλη η πόλη σε ένα απέραντο Airbnb, όπου καθηγητές, φοιτητές, αστυνομικοί, υποχρεούνται να αδειάσουν τα καταλύματα που έχουν ενοικιάσει τον Μάιο και να τα νοικιάσουν ξανά τον Οκτώβριο, λες και αστυνομικός ή ο δημόσιος υπάλληλος δεν δουλεύει όλο το καλοκαίρι.

Κλείνοντας, λοιπόν, λέμε ότι την ώρα που μεγάλοι ευρωπαϊκοί τουριστικοί προορισμοί, όπως η Βαρκελώνη, μια πόλη που έχει σε αριθμό όσους τουρίστες έχουμε εμείς ως χώρα, σε μεγάλα γεωγραφικά διαμερίσματα της πόλης προχωρούν είτε στον περιορισμό είτε στην τελική κατάργηση της μορφής των βραχυχρόνιων μισθώσεων.

Επίσης, βάζουμε και μια άλλη διάσταση, γιατί έχουν έρθει συνάδελφοι και μας τα περιγράφουν. Δυστυχώς, κύριε Πρόεδρε, σε τέτοιου είδους βραχυχρόνιες μισθώσεις πολλές φορές βρίσκουν καταφύγιο φυγόδικοι και παράνομοι. Να θυμίσουμε ότι πριν λίγες εβδομάδες στη Γλυφάδα σε ένα Airbnb εντοπίστηκε το περίστροφο, όπου έγινε το αιματηρό περιστατικό στην πόλη.

Λέμε, λοιπόν, ότι για να αντιμετωπιστεί το πρόβλημα του υπερτουρισμού, το οποίο έχει πάρει ανεξέλεγκτες διαστάσεις, κάντε μια βόλτα το καλοκαίρι στην Πάργα, σε αυτόν τον πανέμορφο τόπο, να δείτε και να συνομιλήστε με τους ντόπιους, αλλά και σε άλλες περιοχές, να δείτε τι βιώνουν. Λέμε πως θα πρέπει η ελληνική Πολιτεία να μάθει να είναι και λίγο επιλεκτική στις επενδύσεις και να μη λέει «ναι» σε όλα, υπάρχει και το «όχι».

Κύριε Πρόεδρε, θέλω να δώσω ένα χαρακτηριστικό παράδειγμα και κλείνω. Το κτίριο που επί 40 χρόνια στεγαζόταν το Εργατικό Κέντρο Αθήνας, ένα 7όροφο κτίριο περίπου 2.700 τ.μ. στη συμβολή των οδών 3η Σεπτεμβρίου και Μάρνης, πουλήθηκε σε εταιρεία ισραηλινών συμφερόντων και θα γίνει συγκρότημα Airbnb. Αυτό ακριβώς θέλουμε για την πόλη μας και για τη χώρα μας;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χότζογλου, παρανόησα προηγουμένως και σας είπα να καταθέσετε τη λίστα με τα ονόματα των συναδέλφων σας. Επειδή, όμως, όπως με ενημέρωσε η υπηρεσία, και όπως είπατε και εσείς, περιέχει ευαίσθητα προσωπικά δεδομένα, δεν έχουμε καμία αρμοδιότητα να το διαχειριστούμε, άρα θα το διαχειριστείτε εσείς υπ’ ευθύνη σας.

**ΓΕΩΡΓΙΟΣ ΧΟΤΖΟΓΛΟΥ (Πρόεδρος του Διοικητικού Συμβουλίου της Πανελλήνιας Ομοσπονδίας Εργαζομένων στον Επισιτισμό – Τουρισμό -ΠΟΕΕΤ):** Θα τη δημοσιεύσουμε εμείς.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ πολύ για την τοποθέτησή σας.

Να κάνω και εγώ ένα σχόλιο, ως μέλος της Επιτροπής, γιατί προέρχομαι από μια περιοχή που είναι τουριστικά διχασμένη. Με τα νησιά των Βορείων Σποράδων, που τουριστικά «πάνε πολύ δυνατά» και τη χερσαία Μαγνησία που «δεν πάει τόσο δυνατά». Είναι καλό να εντοπίζουμε πού υπάρχει ο υπερτουρισμός και οι συνέπειές του και να μην παίρνουμε κάθετα μέτρα και κατ’ αυτό τον τρόπο να δημιουργούμε αδικίες. Κανείς δεν αμφιβάλλει ότι υπάρχουν προβλήματα στις περιοχές που «πιέζονται» από μεγάλα κύματα τουρισμού και προβλήματα στις υποδομές. Δεν είναι όμως όλες οι περιοχές ίδιες, αυτό θα πρέπει να το έχουμε πάντα στο μυαλό μας, τόσο η Πολιτεία, και η Βουλή όσο και οι εκπρόσωποι των φορέων.

Συνέχουμε τη διαδικασία και την ακρόαση των εξωκοινοβουλευτικών προσώπων, δίνοντας τον λόγο στην κυρία Βιδάλη.

**ΒΑΣΙΛΙΚΗ ΒΙΔΑΛΗ (Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος (ΣΤΕΕΑΕ)):** Ευχαριστώ πολύ, κύριε Πρόεδρε, εύχομαι καλή χρονιά σε όλους.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καλή χρονιά και σε εσάς.

**ΒΑΣΙΛΙΚΗ ΒΙΔΑΛΗ (Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος (ΣΤΕΕΑΕ)):** Ευχαριστώ πολύ. Θα σταθώ σε αυτό που είπατε μόλις, για τον υπερτουρισμό και για το ό,τι δεν γίνεται σε όλες τις περιοχές.

Ουσιαστικά, συμφωνούμε με το συγκεκριμένο νομοσχέδιο και με το στόχο που έχει για την ψηφιοποίηση των διαδικασιών, διότι είναι κάτι αναγκαίο το οποίο πρέπει να γίνει. Κάτι που το συζητάγαμε από το 2019 σε συναντήσεις που είχαμε τότε με το Υπουργείο Ψηφιακής Διακυβέρνησης και το Υπουργείο Τουρισμού. Αυτό το οποίο θέλουμε να διασφαλίσουμε είναι, ότι θα πρέπει να περιληφθεί στην ψηφιακή διαδικασία της γνωστοποίησης, η αποτύπωση του συνόλου των ενοικιαζόμενων οχημάτων και η παρακολούθηση αυτών σε δεδομένες χρονικές στιγμές ανά περιοχή. Γιατί αυτή τη στιγμή δεν έχουμε καμία εικόνα, για παράδειγμα κατά τη διάρκεια του πικ της θερινής σεζόν, του στόλου των ενοικιαζόμενων. Ακούμε μόνο προβλήματα. Δεχόμαστε μόνο παράπονα από τοπικούς φορείς, από Δημάρχους, από Υπουργεία όπως το Τουρισμού, το Ενέργειας, το Μεταφορών, για ένα σωρό προβλήματα που φαίνονται σαν υπαίτια τα ενοικιαζόμενα οχήματα. Δεν υπάρχει η εικόνα των οχημάτων σε συγκεκριμένες χρονικές περιόδου και ούτε υπάρχει μια αποτύπωση αυτή τη στιγμή του στόλου, πόσα οχήματα είναι ενοικιαζόμενα. Και αυτό, διότι όλα τα στοιχεία φυλάσσονται έγχαρτα. Δεν υπάρχει πουθενά ψηφιακή εικόνα.

Με βάση το συγκεκριμένο νομοσχέδιο, όπως το διαβάζουμε, δεν γίνεται ξεκάθαρο τι μέριμνα έχει ληφθεί γι’ αυτό. Δηλαδή για το αν θα παρακολουθείται το ενοικιαζόμενο όχημα ανά αριθμό κυκλοφορίας, που έτσι πρέπει να γίνεται στο σύστημα του ΟΠΣ ΑΔΕ. Αυτό για να γίνει, θα πρέπει το ΟΠΣ ΑΔΕ να μπορεί να δέχεται στοιχεία από τη βάση δεδομένων του Υπουργείου Μεταφορών, κάτι το οποίο δεν διαβάζουμε στο συγκεκριμένο νομοσχέδιο. Δεν προβλέπει να υπάρχει σύνδεση με τη βάση δεδομένων του Υπουργείου Μεταφορών. Δεν γνωρίζω αν θα υπάρξει στις μετέπειτα ΚΥΑ, που ούτως ή άλλως το άρθρο 15 λέει ότι θα ακολουθήσουν Κοινές Υπουργικές Αποφάσεις που θα περιγράφονται οι διαδικασίες.

Η αποτύπωση του στόλου των οχημάτων των τουριστικών επιχειρήσεων είναι απαραίτητη, πρωτίστως για την ίδια την Κυβέρνηση και για όλα τα Υπουργεία, γιατί είναι ο μόνος τρόπος να καταπολεμηθεί η «πειρατεία» και να γίνει σωστός εντοπισμός των αδήλωτων ενοικιαζόμενων οχημάτων. Το καλοκαίρι του 2024, μόνο στους δημοφιλείς προορισμούς γνωρίζουμε -βάση καταγγελιών που έχουμε δεχθεί από μέλη μας και μη- ότι ο αριθμός των αδήλωτων οχημάτων έφτανε το 50% των οχημάτων που νοικιάζονταν στα νησιά. Επομένως, ο τυχόν υπερτουρισμός σε συγκεκριμένους δημοφιλείς προορισμούς, θα μπορεί να αντιμετωπιστεί εφόσον έχουμε μια σαφή εικόνα για αυτόν.

Επιπλέον, η έλλειψη υποδομών και ο σωστός υπολογισμός μέτρησης των αναγκών γίνεται μόνο άμα έχουμε μια σαφή εικόνα των ενοικιαζόμενων οχημάτων. Τότε, και μόνο τότε μπορούμε μετρήσουμε το περιβαλλοντικό αποτύπωμα των ενοικιαζόμενων οχημάτων, γιατί, όπως πολύ καλά γνωρίζετε, έχουμε έναν εθνικό κλιματικό νόμο ο οποίος έχει ένα άρθρο που επιβάλει από 1/1/2026 συγκεκριμένο ποσοστό ηλεκτρικών οχημάτων στα ενοικιαζόμενα οχήματα χωρίς, όμως, τελικά να έχουμε μια σαφή εικόνα κατά πόσο θα επηρεάσει το περιβαλλοντικό αποτύπωμα της χώρας και των περιοχών. Άρα, αυτό που ουσιαστικά πιστεύουμε είναι ότι, στο άρθρο 19 που λέει για την έναρξη της ισχύος, είναι σημαντικό να τεθεί το συγκεκριμένο νομοσχέδιο σε ισχύ από τη χρονική στιγμή που θα πιστοποιηθεί η διασύνδεση του Υπουργείου Μεταφορών με το ΟΠΣ ΑΔΕ.

Ένα άλλο θέμα, το οποίο σύντομα θέλουμε να θίξουμε, είναι ότι εφόσον η δραστηριότητα της ολικής εκμίσθωσης Ε.Ι.Χ. με οδηγό μέσω προ κρατήσεως είναι μια πρόσθετη δραστηριότητα που αφορά μόνο στα γραφεία ενοικίασης αυτοχημάτων και στα τουριστικά γραφεία, θα πρέπει να ακολουθείται όποια διαδικασία ακολουθούν αυτές οι δραστηριότητες. Άρα, θεωρούμε, ότι ίσως εκ παραδρομής δεν έχει αναφερθεί και ζητούμε γι’ αυτό να συμπεριληφθεί στην όλη διαδικασία της γνωστοποίησης, γιατί φανταστείτε ότι τώρα, μια επιχείρηση καταθέτει ταυτόχρονα και κάνει την αίτηση για βεβαίωση νόμιμων προϋποθέσεων λειτουργίας και για τη μία δραστηριότητα και για την άλλη.

Το τελευταίο το οποίο θα θέλαμε να επισημάνουμε, είναι το γεγονός ότι γίνεται απλώς μια γνωστοποίηση και μπορεί να λειτουργήσει αμέσως ο επιχειρηματίας με το που θα υποβάλλει ψηφιακά όλα τα απαραίτητα έγγραφα. Θα πρέπει να διασφαλίσουμε ότι ο έλεγχος αυτών των ψηφιακών εγγράφων και όχι ο επιτόπιος, θα γίνεται σε ένα πολύ συγκεκριμένο χρονικό διάστημα και θα ολοκληρώνεται. Και αφού ο έλεγχος είναι ψηφιακός, δεν είναι ανάγκη να γίνει από την συγκεκριμένη ΠΥΤ (Περιφερειακή Υπηρεσία Τουρισμού), που μπορεί να έχει πρόβλημα υποστελέχωσης, αλλά να μπορεί να γίνει τάχιστα στα κεντρικά, μόνο και μόνο σαν έγγραφα και μετά, όποτε θα είναι η σειρά του επιτόπιου ελέγχου, να έχουν το χρόνο οι υπάλληλοι οι οποίοι είναι στην εκάστοτε ΠΥΤ, να κάνουν τους ελέγχους από κοντά.

Ευχαριστώ πάρα πολύ που μας ακούσατε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε κυρία Βιδάλη για τη συμμετοχή σας.

Τον λόγο έχει ο κ. Εμμανουήλ Κοζαδίνος,Ιατρός Ιαματολόγος και Εθελοντής Σύμβουλος του Πανελλήνιου Συλλόγου Ιαματικών Πηγών και Λουτροπόλεων Ελλάδος.

**ΕΜΜΑΝΟΥΗΛ ΚΟΖΑΔΙΝΟΣ (Εθελοντής Σύμβουλος του Πανελλήνιου Συλλόγου Ιαματικών Πηγών και Λουτροπόλεων Ελλάδος):** Ευχαριστώ πολύ κύριε Πρόεδρε.

Το θέμα για το οποίο βρισκόμαστε σήμερα εδώ, έχει μεγάλο εύρος. Ο ιαματικός τουρισμός αναφέρεται σε ένα συγκεκριμένο άρθρο του νομοσχεδίου, στο άρθρο 24 και πραγματικά, είναι θετικό το ότι αναφέρονται μια σειρά πραγμάτων όπως κριτήρια και ορισμοί για το τι είναι μονάδα ιαματικής θεραπείας, τι είναι κέντρο ιαματικού τουρισμού. Ωστόσο, πιστεύουμε, ότι τα κριτήρια παραμένουν ακόμα ασαφή. Ο ιαματικός τουρισμός και γενικά η ιαματική θεραπεία, δεν έχουν βρει τη θέση που τους αξίζει στην Ελλάδα.

Ας λάβουμε υπόψη μας ότι η Ελλάδα ανάμεσα στις ευρωπαϊκές χώρες, είναι εκείνη η οποία έχει το μεγαλύτερο αριθμό ιαματικών φυσικών πόρων ανά μονάδα επιφάνειας και ανά αριθμό κατοίκων. Ωστόσο, είναι και από τις χώρες, οι οποίες έχουν αναπτύξει στο ελάχιστο αυτή τη δραστηριότητα και υπολειπόμεθα ακόμα και από γειτονικές μας χώρες όπως η Τουρκία, η Ρουμανία, η Βουλγαρία, ακόμη και η Αλβανία, οι οποίες έχουν παρουσία στο διεθνή χώρο, σε επιστημονικά φόρα κ.λπ.. Εκτός αυτού, ο τομέας μας υπέστη τις βαρύτατες επιπτώσεις της οικονομικής κρίσης κατά τη διάρκεια της δεκαετίας του 2010, μια δεκαετία κατά την οποία σε όλες τις υπόλοιπες ευρωπαϊκές χώρες, αυτός ο τομέας πέρασε μια περίοδο νέας άνθησης, καθότι το ενδιαφέρον του κοινού, των ασθενών και του ευρύτερου κοινού είναι αυξημένο.

Θα θέλαμε, λοιπόν, να ζητήσουμε από την Πολιτεία να επιστήσει την προσοχή της στον τομέα των ιαματικών θεραπειών και του ιαματικού τουρισμού, ο οποίος πέρα από τουριστική δραστηριότητα είναι και δραστηριότητα η οποία υπάγεται σε θέματα υγείας, όπως, επίσης, είναι και μια δραστηριότητα με έντονα κοινωνικό χαρακτήρα, η οποία συμβάλλει στην ανάπτυξη των απομακρυσμένων και περιφερειακών περιοχών της χώρας μας. Γι’ αυτό και ελπίζουμε σε επόμενα νομοσχέδια, να τύχουμε μεγαλύτερης προσοχής εκ μέρους της Πολιτείας. Θα πρέπει όλοι να συμβάλουμε στο να αναπτυχθεί ο ιαματικός τουρισμός και όταν λέω όλοι, εννοώ όλοι οι εμπλεκόμενοι φορείς, η Πολιτεία φυσικά, αλλά και η Τοπική Αυτοδιοίκηση, οι επιστημονικοί φορείς και οι ιαματικές και τουριστικές επιχειρήσεις.

Ελπίζω να μην καταχράστηκα το χρόνο σας. Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς σας ευχαριστούμε πάρα πολύ για τη συμμετοχή σας. Καλή χρονιά και σε σας και καλή εβδομάδα, επίσης.

 Θα ολοκληρώσουμε τη διαδικασία της ακρόασης των φορέων με την κυρία Αναστασία Αντωνοπούλου, υπεύθυνη Συντονισμού του Προγράμματος Green Key της Ελληνικής Εταιρείας Προστασίας της Φύσης, η οποία συνοδεύεται και από την κυρία Σταματίνα Συρίγου, η οποία είναι συνεργάτιδα της Ελληνικής Εταιρείας Προστασίας της Φύσης.

Παρακαλώ, έχετε τον λόγο.

**ΑΝΑΣΤΑΣΙΑ ΑΝΤΩΠΟΥΛΟΥ (Υπεύθυνη Συντονισμού Προγράμματος Green Key της Ελληνικής Εταιρίας Προστασίας της Φύσης (ΕΕΠΦ)):** Καλησπέρα σας. Καλή χρονιά με υγεία και ειρήνη και από εμάς, την Ελληνική Εταιρία Προστασίας της Φύσης, τον πρώτο, σίγουρα ημερολογιακά, περιβαλλοντικό φορέα της χώρας μας με συνεχή δράση από το 1951 και Εθνικό Διαχειριστή των διεθνών οικολογικών σημάτων ποιότητας που άπτονται της αειφορίας στον τουρισμό, γαλάζια σημαία και Green Key.

Στόχος των δύο οικολογικών σημάτων ποιότητας είναι η περιβαλλοντική εκπαίδευση και η ενίσχυση του αειφόρου τουρισμού μέσα από ένα σύνολο αυστηρών διεθνώς αναγνωρισμένων κριτηρίων, κατέχοντας την πρώτη θέση παγκοσμίως. Εμείς ως Ελληνική Εταιρία Προστασίας της Φύσης, αλλά και ως χώρα, είμαστε υπερήφανοι που κατέχουμε τη 2η θέση διεθνώς για τη γαλάζια σημαία και την 3η θέση σε πιστοποιημένες τουριστικές επιχειρήσεις για το Green Key ανάμεσα σε περισσότερες από 70 χώρες. Ειδικά στην εποχή που διανύουμε, τώρα που βρισκόμαστε στην «ώρα 0» για τον πλανήτη αντιμέτωποι με την κλιματική κρίση, την απώλεια βιοποικιλότητας, τη ρύπανση, την κλιματική αλλαγή που τη βιώνουμε με όλες τις επιπτώσεις της, στο υπό διαβούλευση νομοσχέδιο το άρθρο 4 αποτελεί ένα σημαντικό βήμα. Σίγουρα, υπάρχει έλλειψη υποδομών και τεχνογνωσίας. Ωστόσο θα πρέπει να δημιουργήσουμε εργαλεία που να είναι πλήρως κατανοητά μέσα από τα οποία θα δίνεται ο τρόπος δραστηριοποίησης που θα σέβεται το περιβάλλον. Είναι σημαντικό να αναφέρουμε ότι τα διεθνώς περιβαλλοντικά πρότυπα που διαχειριζόμαστε εναρμονίζονται με τις διεθνείς απαιτήσεις και εννοείται πως εναρμονίζονται με την ευρωπαϊκή νομοθεσία, δηλαδή, με ό,τι διαβάζουμε όλοι και ακούμε σχετικά με greenwashing και green claims.

Για όλα όσα ανέφερα δεν θα μπορούσαμε, ως Ελληνική Εταιρεία Προστασίας της Φύσης, να μη χαιρετίσουμε με θετικό πρόσημο το σύστημα κατάταξης καταλυμάτων που βασίζεται στην αρχή της βιωσιμότητας. Σε γενικές γραμμές όμως θεωρούμε ότι το άρθρο, όπως έχει έρθει αυτή τη στιγμή, είναι ασαφές ως προς το περιεχόμενο και το εύρος των περιβαλλοντικών κριτηρίων. Έχουμε διαβάσει ότι θα ακολουθήσει ΚΥΑ, άλλα όταν η ΚΥΑ θα έρθει εμείς όλοι δεν θα έχουμε κανέναν τρόπο να σχολιάσουμε κάτι ή να θέσουμε κάποιες ερωτήσεις που θα ακουστούν παρακάτω. Δεν διευκρινίζεται αν θα περιλαμβάνονται υποχρεωτικά ή και προαιρετικά κριτήρια, ούτε απαριθμούνται τα κύρια πεδία στα οποία θα αναπτυχθούν τα επιμέρους κριτήρια, π.χ. κτιριακές υποδομές, χώροι πρασίνου, διαχείριση ενεργειακών πόρων νερού, αποβλήτων, περιβαλλοντική πολιτική, εκπαίδευση απαραίτητη, ενημέρωση.

Επιπλέον, θα υπάρχει διαχωρισμός κριτηρίων προϋποθέσεων που θα είναι προσαρμοσμένες στο μέγεθος της επιχείρησης, μικρή, μεσαία, μεγάλη όπως εφαρμόζεται αυτό διεθνώς; Θα αποτελέσει προϋπόθεση λειτουργίας όλων των κύριων ξενοδοχειακών καταλυμάτων; Αυτή η κατάταξη θα αποτελεί διακριτό σύστημα από την κατάταξη του άρθρου 5 που αφορά αστέρια και κλειδιά; Και τέλος, θα λάβει χώρα συνεκτίμηση άλλων συστημάτων οικολογικής σήμανσης; Ποιους, πραγματικά, θέλει να προσεγγίσει το νέο σύστημα περιβαλλοντικής κατάταξης;

Εμείς προτείνουμε, και είναι η θέση μας, τις 10.500 επιχειρήσεις που είναι μέλη του Ξενοδοχειακού Επιμελητηρίου Ελλάδος, με έμφαση στα καταλύματα 3 αστέρων και κάτω με τις «κουρασμένες» κτιριακές υποδομές, -το ανέφερε άλλωστε και ο Πρόεδρος του Ξενοδοχειακού Επιμελητηρίου Ελλάδος- τα 40.000 και πλέον αδειοδοτημένα μη κύρια καταλύματα -όπως και πάλι ανέφερε ο Πρόεδρος του Ξενοδοχειακού Επιμελητηρίου- ότι το νομοσχέδιο αυτό και όλοι οι κλαδικοί φορείς, θέλουν ρυθμισμένη βραχυχρόνια μίσθωση. Ας μας προβληματίσει, λοιπόν, ο αντίστοιχος αριθμός κλινών βραχυχρόνιας μίσθωσης μήπως είναι η κατάλληλη στιγμή να προστεθούν προδιαγραφές, δημιουργώντας ένα στοιχειώδες περιβαλλοντικό πλαίσιο. Πιστεύουμε ότι η προαιρετική κατηγοριοποίηση των μη κύριων καταλυμάτων και η εξαίρεση κάποιων κατηγοριών, καθιστά μη ολιστική την εφαρμογή και δυσχεραίνει την επίτευξη των εθνικών και ευρωπαϊκών στόχων. Αυτά όσον αφορά το άρθρο 4.

Στο άρθρο 23, το οποίο έχει να κάνει με την εκτέλεση έργων εγκατάστασης αγωγών και για την άντληση και απάντληση θαλασσίου ύδατος, προτείνουμε, ως περιβαλλοντικός φορέας, να μην ενταχθεί. Αυτό το άρθρο, θα προσελκύσει το ενδιαφέρον των επιχειρήσεις για εγκατάσταση των αγωγών παράλληλα, όμως, θα επιφέρει επιβάρυνση του παράκτιου περιβάλλοντος προκαλώντας πιθανότατα μη αναστρέψιμες βλάβες στο φυσικό περιβάλλον ή και την αλλοίωση της φυσιογνωμίας της περιοχής. Είναι αυτό που θέλουμε;

Θέλοντας λοιπόν να ολοκληρώσουμε την τοποθέτησή μας και στοχεύοντας στο θετικό πρόσημο αυτής της προσπάθειας και του υπό συζήτηση νομοσχεδίου, είναι αυτό που προτείνουμε και στα πιστοποιημένα μέλη μας στο Green Key, το μότο της Ελληνικής Εταιρείας Προστασίας της Φύσης για το πρότυπο του Green Key. «Μην ενοχλείται τον πλανήτη».

Ευχαριστούμε πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κι εμείς, κυρία Αντωνοπούλου, ευχαριστούμε και την κυρία Συρίγου για την παρουσία της.

Να πω εδώ, στο τέλος της διαδικασίας, ότι έχουμε λάβει σημαντικά υπομνήματα από την Ένωση Μαρίνων Ελλάδος, από το Σύλλογο Αρχαιολόγων Ελλάδος και από το Σύνδεσμο Τουριστικών Επιχειρήσεων Ενοικιάσεως Αυτοκινήτων. Και βέβαια, το ότι τα λάβαμε δεν σημαίνει από μόνο του κάτι. Να πούμε ότι έχουν ήδη αποσταλεί σε όλα τα μέλη της Επιτροπής μας προκειμένου να λάβουν γνώση του περιεχομένου τους.

Συνεχίζουμε με τους Εισηγητές, τους Ειδικούς Αγορητές και τους Βουλευτές μέλη της Επιτροπής για να θέσουν τις ερωτήσεις τους. Ο χρόνος ομιλίας για κάθε συνάδελφο είναι τα 5΄και θα ξεκινήσουμε από τον κ. Καππάτο. Θα συνεχίσουμε δίνοντας τον λόγο στους υπόλοιπους Εισηγητές και Ειδικούς Αγορητές, σύμφωνα με την Κοινοβουλευτική τάξη.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Κομνηνάκα Μαρία, Κτενά Αφροδίτη, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλεξάνδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος-Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Παρακαλώ, κύριε Καππάτο, έχετε τον λόγο

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Καταρχάς, θα ήθελα να καλωσορίσω, αλλά και να ευχαριστήσω, όλους τους εκπροσώπους των φορέων που κλήθηκαν και παρέστησαν, είτε με φυσική παρουσία, είτε μέσω των υπηρεσιών Webex σήμερα στην Επιτροπή μας. Να τους ευχαριστήσω για τις εποικοδομητικές προτάσεις και την κριτική την οποία άσκησαν προς το νομοσχέδιο, διότι κάθε κριτική είναι πάντα προς το καλό. Κριτική που λέγετε, ακούγετε και θα επεξεργαστεί από το Υπουργείο στο πλαίσιο του εφικτού, γιατί ακούστηκαν και προτάσεις που δεν αφορούν μόνο το Υπουργείο Τουρισμού αφορούν και άλλα, όπως το Υπουργείο Εργασίας. Αλλά σε κάθε περίπτωση, πρέπει να σας ευχαριστήσω για την παρουσία σας εδώ.

Θα ήθελα να υποβάλλω ερωτήσεις σε κάποιους φορείς συμπληρωματικά σε όσα έχουν ειπωθεί. Θα ξεκινήσω από τον κ. Αλέξανδρο Βασιλικό, Πρόεδρο του Ξενοδοχειακού Επιμελητηρίου Ελλάδος. Θα ήθελα να ρωτήσω αν η εισαγωγή λειτουργικών προδιαγραφών βιωσιμότητας στα τουριστικά καταλύματα, όπως είπατε προηγουμένως, καθιστά την Ελλάδα την πρώτη χώρα, παγκοσμίως, με τέτοια ρύθμιση που αναμφισβήτητα είναι σημαντικό βήμα. Μιλήσατε, ωστόσο, για επιπλέον κίνητρα ή αντισταθμιστικά μέτρα προς τις επιχειρήσεις στο πλαίσιο αυτό. Και η ερώτηση είναι, θα μπορούσατε να γίνετε πιο συγκεκριμένος και να μας πείτε κάποιες προτάσεις για να ακουστούν στην Επιτροπή;

Θα προχωρήσω με τον Σύνδεσμο Ελληνικών Τουριστικών Επιχειρήσεων και θέτω την ερώτησή μου προς τον κ. Θάνο. Το άρθρο 3 που εισάγει κανόνες για τη βραχυχρόνια μίσθωση, σας βρίσκει απόλυτα σύμφωνους, όπως επισημάνατε, αλλά έχετε πει ακόμη ότι υπάρχουν πρόσθετες παρεμβάσεις που θα ήταν χρήσιμες, όπως ο καθορισμός ανώτατου αριθμού ακινήτων βραχυχρόνιας μίσθωσης από τους ΟΤΑ Α’ Βαθμού. Πώς πιστεύετε ότι μια τέτοια πρόβλεψη θα μπορούσε να διασφαλίσει τη λειτουργική ισορροπία μεταξύ της βραχυχρόνιας μίσθωσης και της ξενοδοχειακής δραστηριότητας παράγοντας τον υγιή ανταγωνισμό;

Επίσης, προς τον κ. Θάνο, θα ήθελα να απευθύνω άλλη μια ερώτηση, η απλούστευση των διαδικασιών ίδρυσης και λειτουργίας τουριστικών επιχειρήσεων μέσω του Ολοκληρωμένου Πληροφοριακού Συστήματος είναι βασικός πυλώνας του νομοσχεδίου, ποια είναι η γνώμη σας για την επίδραση αυτών των μέτρων στη διευκόλυνση της επιχειρηματικής δραστηριότητας στον τουριστικό τομέα και στην προσέλκυση νέων επενδύσεων;

Επόμενη ερώτηση προς τον κ. Κιάμο, τον εκπρόσωπο του Συνδέσμου Εταιρειών Βραχυχρόνιας Μίσθωσης Ακινήτων. Οι διατάξεις για τη θέσπιση λειτουργικών προδιαγραφών στα ακίνητα βραχυχρόνιας μίσθωσης, στοχεύουν στην προστασία του καταναλωτή και την προώθηση του υγιούς ανταγωνισμού. Ποια είναι η άποψή σας για το πώς αυτές οι ρυθμίσεις θα επηρεάσουν την αξιοπιστία και τη βιωσιμότητα της αγοράς της βραχυχρόνιας μίσθωσης;

Μια ερώτηση προς την κυρία Χρονάκη, εκπρόσωπο της Πανελλήνιας Ένωσης Ιδιοκτητών Επιχειρηματιών Camping. Το νομοσχέδιο περιλαμβάνει διατάξεις για την ανάπτυξη εναλλακτικών μορφών τουρισμού, όπως οι οργανωμένες τουριστικές κατασκηνώσεις πολυτελείας, οι λεγόμενες Glamping. Πιστεύετε ότι αυτές οι ρυθμίσεις θα βοηθήσουν στην ανάδειξη της Ελλάδας ως πρωτοπόρου σε εναλλακτικά τουριστικά προϊόντα και στην προσέλκυση νέων κατηγοριών επισκεπτών;

Και μια τελευταία ερώτηση στην κυρία Αντωνοπούλου, από την Ελληνική Εταιρία Προστασίας της Φύσης. Κατά την ομιλία σας αναφερθήκατε σε αυτό αλλά θα ήθελα περισσότερα για την άποψή σας. Η περιβαλλοντική βιωσιμότητα είναι κεντρικός άξονας του νομοσχεδίου, ιδιαίτερα με την περιβαλλοντική κατάταξη καταλυμάτων και τις ρυθμίσεις για τις βιώσιμες τουριστικές υποδομές. Πώς εκτιμάτε ότι αυτές οι διατάξεις θα συμβάλλουν στη διατήρηση της φυσικής κληρονομιάς της χώρας και στη μείωση του περιβαλλοντικού αποτυπώματος του τουρισμού;

Αυτές ήταν οι ερωτήσεις που ήθελα να θέσω, κύριε Πρόεδρε και σας ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε τον Εισηγητή της Πλειοψηφίας και θα συνεχίσουμε με την Εισηγήτρια της Μειοψηφίας, κυρία Κατερίνα Σπυριδάκη, από το ΠΑΣΟΚ.

Παρακαλώ έχετε τον λόγο.

 **ΑΙΚΑΤΕΡΙΝΗ(ΚΑΤΕΡΙΝΑ)ΣΠΥΡΙΔΑΚΗ(Εισηγήτρια της Μειοψηφίας):** Ευχαριστώ, κύριε Πρόεδρε.

Να χαιρετίσω με τη σειρά μου τους φορείς που παραβρέθηκαν, είτε απομακρυσμένα είτε διά ζώσης, και να τους ευχαριστήσουμε για τη συνεισφορά τους στην Επιτροπή μας.

Θα ήθελα να ξεκινήσω με κάποιες κοινές ερωτήσεις προς τον κ. Βασιλικό από το ΞΕΕ, τον κ. Χατζή από την ΠΟΞ και τον κ. Θάνο από το ΣΕΤΕ.

Πρώτη ερώτηση. Η βραχυχρόνια μίσθωση, παρόλο που ακόμα δεν έχει απαντήσει η Κυβέρνηση αν τη θεωρεί αστική μίσθωση ή τουριστικό προϊόν, αποτελεί ανταγωνιστικό προϊόν προς τα ξενοδοχεία και από τα στοιχεία που διαθέτετε; Παρατηρείτε να υπάρχει κάποια αντίστοιχη μείωση διανυκτερεύσεων ανά περιόδους στα ξενοδοχεία;

Δεύτερη, θεωρείτε πως η εκάστοτε τοπική αυτοδιοίκηση θα πρέπει βάσει της μελέτης της φέρουσας ικανότητας να ορίσει τον αριθμό και τη δραστηριότητα τουριστικών καταλυμάτων στην κάθε περιοχή;

Τρίτη, για τα περιβαλλοντικά κριτήρια της κατάταξης των ξενοδοχείων, έχετε βάσει βέλτιστων πρακτικών, κάποιες μίνιμουμ προδιαγραφές;

Τέταρτη, θεωρείτε ότι τηρείται η αρχή της αναλογικότητας στην παράγραφο 5 του άρθρου 4, αναφορικά με τη διακοπή της λειτουργίας της τουριστικής δραστηριότητας και σφράγισης της επιχείρησης σε περίπτωση που η κατάταξη έγινε σε ανώτατη κατηγορία χωρίς να πληρούνται οι προϋποθέσεις;

Πέμπτη, πόσα ειδικά σήματα λειτουργίας έχουν δοθεί σε νομικά πρόσωπα που έχουν εξ ολοκλήρου πολυκατοικίες σε βραχυχρόνια μίσθωση και πως μπορούν οι ρυθμίσεις του νομοσχεδίου να επηρεάσουν τη βιωσιμότητα του μικρού, μεσαίου και μεγάλου μεγέθους ξενοδοχειακών μονάδων; Ο κ. Θάνος από το ΣΕΤΕ, είπε ότι υπάρχουν προτάσεις βελτίωσης του νομοσχεδίου και θα θέλαμε, αν μπορούμε να έχουμε τις προτάσεις, όπως τις έχει καταθέσει στην Κυβέρνηση ή να μας αναφέρει κάποιες από αυτές.

Συνεχίζω τις ερωτήσεις μου προς το Τεχνικό Επιμελητήριο και τον κ. Στασινό. Για τα περιβαλλοντικά κριτήρια έχετε κάποιες βέλτιστες πρακτικές, όπως είπαμε και προηγουμένως, κάποιες μίνιμουμ πρακτικές; Πώς μπορεί το ΤΕΕ να συμβάλει στην περαιτέρω διαμόρφωση των βιώσιμων προτύπων; Αν θεωρεί τόσο το ΞΕΕ όσο και το ΤΕΕ ότι είναι λογικό να έρχεται στη Βουλή ένα άρθρο το οποίο λέει ότι θα μας ενημερώσει σε μελλοντικό χρόνο για τις προδιαγραφές αυτές αντί να έρχονται σήμερα εδώ οι προδιαγραφές αυτές;

**Επίσης ερώτηση προς το ΤΕΕ. Είστε σύμφωνοι με τη διάταξη του άρθρου 25, αναφορικά με την επέκταση της χωροθέτησης του Glamping και εντός σχεδίου; Τι κίνδυνοι ελλοχεύουν αναφορικά με την αλλαγή αυτή και ποια η εκτίμησή σας για το περιβαλλοντικό αποτύπωμα αυτών των δραστηριοτήτων. Γνωρίζουμε ότι είναι γνωστή η τροπολογία της απλοποίησης της χωροθέτησης έργων σε μαρίνες με τις επουσιώδεις και ουσιώδεις αλλαγές σύμφωνα με τον ν.4974/2022. Με το άρθρο 22 του παρόντος, προστίθεται η κοινοποίηση της περιβαλλοντικής αρχής και ερωτώ, το κρίνετε επαρκές για να αποφύγουμε καταχρηστική χρήση διαδικασίας των ουσιωδών και επουσιωδών αποκλίσεων;**

**Προς την Πανελλήνια Ένωση Ιδιοκτητών Επιχειρηματιών** Camping**, προς την κυρία Χρονάκη. Πώς εκτιμάτε τις ρυθμίσεις για το Glamping, είστε σύμφωνοι με το Glamping εντός σχεδίου και πόσες άδειες Glamping έχουν δοθεί μέχρι σήμερα;**

**Συνεχίζω με ερώτηση προς τον ΣΕΤΚΕ. Θεωρείτε ότι υπάρχει συνάφεια το προϊόν σας με τις αντίστοιχες προβλέψεις του άρθρου 4 και της περιβαλλοντικής κατάταξης των καταλυμάτων σας; Θεωρείτε πως η διάταξη θα επηρεάσει την ανταγωνιστικότητα των επιχειρήσεων;**

**Στο σημείο αυτό, και επειδή ο εκπρόσωπος της ΠΟΜΙΔΑ έχει αποχωρήσει, κύριε Πρόεδρε, δεν ξέρω αν έχει νόημα να θέσω τα ερωτήματά μου. Να τα θέσω;**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Να καταθέσετε τα ερωτήματά σας για τα πρακτικά. Με την ευκαιρία που μου δίνετε κυρία Σπυριδάκη, ακούγοντας και τον κύριο Καππάτο και εσάς, και προφανώς εκτιμώντας ότι το ίδιο θα γίνει και από τους υπόλοιπους συναδέλφους, εκείνο που θέλω να πω είναι όταν τα ερωτήματα έχουν ίδιο περιεχόμενο να ομαδοποιούνται και να αποφεύγουμε την επανάληψη ώστε να μπορέσουν να απαντήσουν οι φορείς. Ούτως η άλλως βλέπω ότι η επόμενη συνεδρίαση μάλλον θα μετατεθεί για κάποιο χρονικό διάστημα. Ξέρετε ότι πάντα η Επιτροπή επιλέγει να καλέσει όσο το δυνατόν περισσότερους φορείς, έχουν τεθεί ήδη 12 ή 13 ερωτήματα και θα φτάσουμε τα 50 όπως υπολογίζω. Γι’ αυτό το λέω κυρία Φωτίου και κυρία Βέττα, αυτό επισημαίνω για να έχουμε την προσοχή μας λίγο και στα ερωτήματα που θέτουν οι προηγούμενοι συνάδελφοι ώστε και τους φορείς να διευκολύνουμε και χρόνο να εξοικονομήσουμε.**

**Παρακαλώ, κυρία Σπυριδάκη, συνεχίστε με τις ερωτήσεις σας.**

**ΑΙΚΑΤΕΡΙΝΗ (ΚΑΤΕΡΙΝΑ)ΣΠΥΡΙΔΑΚΗ (Εισηγήτρια της Μειοψηφίας): Θα συνεχίσω απευθυνόμενη στο Σύνδεσμο Εταιρειών Βραχυχρόνιας Μίσθωσης Ακινήτων και θα ρωτήσω, τι είναι για εσάς η βραχυχρόνια μίσθωση; Είναι αστική μίσθωση ή τουριστικό προϊόν; Ποια είναι η συνεισφορά της βραχυχρόνιας μίσθωσης στο ΑΕΠ της χώρας; Πόσες πολυκατοικίες έχουμε εξ ολοκλήρου σε βραχυχρόνια μίσθωση; Πιστεύετε ότι οι προτάσεις του νομοσχεδίου δημιουργούν ένα ισορροπημένο πλαίσιο λειτουργίας; Πώς επηρεάζουν τις δραστηριότητές σας; Υπάρχουν προτάσεις από πλευράς σας;**

**Προς την κυρία Βιδάλη, θεωρείτε πως η αλλαγή που επιφέρει το νομοσχέδιο και η ένταξη των επιχειρήσεων στο καθεστώς γνωστοποίησης είναι επαρκής; Τι βελτιώσεις προτείνετε και τι ποσοστό επιχειρήσεων ενοικιαζόμενων αυτοκίνητων έχουν δικό τους χώρο στάθμευσης; Γίνονται έλεγχοι για αυτό;**

**Ερώτηση προς την κυρία Αντωνοπούλου** από την **Ελληνική Εταιρία Προστασία της Φύσης. Πως κρίνετε τη διάταξη για την άντληση και απάντλησης θαλασσινού νερού για πισίνες τουριστικών καταλυμάτων; Ποιοι οι κίνδυνοι για το θαλάσσιο οικοσύστημα; Ποιες προδιαγραφές και εγγυήσεις θα πρέπει να λάβουμε υπόψη μας; Ποια η αποτίμησή σας για το Glamping και τη δυνατότητα χωροθέτησης εντός όσο και εκτός σχεδίου πόλης;**

**Για την οικονομία του χρόνου θα πω ακόμα μόνο τα ερωτήματα προς την ΠΟΜΙΔΑ, αν και θα μείνουν αναπάντητα, γιατί θεωρώ ότι είναι ερωτήματα που πρέπει να ακουστούν. Ποιες οι επιπτώσεις της χρόνιας μίσθωσης κατά την ΠΟΜΙΔΑ στη στεγαστική κρίση; Αν έχει κάποια άποψη γι’ αυτό. Πιστεύετε πως σε περίπτωση που η διάταξη για την προϋπόθεση για τις κύριες κατοικίες ισχύσει αναδρομικά, θα συνεισφέρει θετικά στην αύξηση της προσφοράς διαμερισμάτων για μακροχρόνια μίσθωση και μείωση των τιμών;**

**Αν και θεωρητικά απαντήθηκαν με τοποθέτηση του εκπροσώπου της συνεχίζω την καταγραφή των ερωτημάτων μου προς την ΠΟΜΙΔΑ. Ποια είναι η εικόνα, αναφορικά με τα διαθέσιμα ακίνητα στην χώρα μας και συγκεκριμένα στο κέντρο της Αθήνας, πόσα διαμερίσματα είναι κλειστά και ποια από αυτά μπορούν να διατεθούν σε μακροχρόνια αστική μίσθωση; Τι ποσοστό των ακινήτων αυτή τη στιγμή δίνεται για βραχυχρόνια μίσθωση στην Αθήνα; Μέχρι τώρα τα μέτρα που έχουν ληφθεί για να μειώσουν την προσφορά των ακινήτων σε βραχυχρόνια μίσθωση, αν είναι αποτελεσματικά, και να μας απαντήσει τι είναι η βραχυχρόνια μίσθωση για τους ιδιοκτήτες ακινήτων; Είναι αστική μίσθωση ή τουριστικό προϊόν;**

**Σας ευχαριστώ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κυρία Σπυριδάκη.**

**Τον λόγο έχει η κυρία Βέττα.**

**ΚΑΛΛΙΟΠΗ ΒΕΤΤΑ (Ειδική Αγορήτρια Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ κύριε Πρόεδρε. Θέλω να ευχαριστήσω τους εκπροσώπους των φορέων για τη συμμετοχή τους στη συζήτηση για το νομοσχέδιο και να τους ευχηθώ καλή χρονιά και καλή και δημιουργική χρονιά.

Η πρώτη ερώτηση απευθύνετε προς τον κ. Βασιλικό και τον κ. Στασινό, δηλαδή για το Ξενοδοχειακό Επιμελητήριο και το Τεχνικό Επιμελητήριο Ελλάδος. Με ποια διεθνή ή ευρωπαϊκά πρότυπα ή και οικολογικά σήματα συνδέονται ακριβώς τα περιβαλλοντικά κριτήρια-πρακτικές που θα αποφασιστούν καθώς η προτεινόμενη διάταξη στην Ανάλυση Συνεπειών Ρύθμισης το αναφέρει ως καινοτόμο σε παγκόσμιο επίπεδο σύστημα; Θα αφορά κτιριακά, λειτουργικά ζητήματα και ποιο είναι το εύρος των υπηρεσιών και προϊόντων που θα διατίθενται στα καταλύματα; Μπορείτε να μας πληροφορήσετε σχετικά με αυτό, καθώς η διάταξη αυτή έχει διατυπωθεί κατά γενικό και αόριστο τρόπο με συνέπεια να μην μπορεί να αξιολογηθεί από εμάς, παρ’ όλο που όπως αναφέρατε κ. Βασιλικέ συνεργάζεστε δύο χρόνια με το ΤΕΕ με επιτροπή που έχετε συστήσει. Θα ήθελα να ρωτήσω ποια τα μέχρι τώρα συμπεράσματα και αν υπάρχουν αν έχουν συζητηθεί με άλλους φορείς όπως την Τοπική Αυτοδιοίκηση; Γιατί αυτά τα συμπεράσματα, αν υπάρχουν, δεν αποτυπώνονται στη συγκεκριμένη διάταξη;

Αυτά τα ερωτήματα αφορούν και την κυρία Υφυπουργό και θα ήθελα να της απευθύνω και ακόμη τρία ερωτήματα μιας και η Υπουργός δεν βρίσκεται εδώ.

Πως προτίθεται να αντιμετωπίσει το Υπουργείο το greenwashing, δηλαδή την εξαπάτηση των καταναλωτών ώστε να πιστέψουν πως τα προϊόντα μιας εταιρείας είναι φιλικά προς το περιβάλλον; Δεύτερο, σκοπεύει το Υπουργείο να λάβει τα απαιτούμενα μέτρα ώστε να μην οδηγηθούμε σε 2 ή περισσότερες ταχύτητες τουριστικών καταλυμάτων σχετικά με την προσαρμογή τους στους κλιματικούς στόχους που είπαν, αόριστα, βάσει των υποχρεωτικών εθνικών και ευρωπαϊκών στόχων; Δηλαδή, θα έχουμε καταλύματα 2 ταχυτήτων; Και τρίτον, γιατί υποχρεώνονται τα ενοικιαζόμενα επιπλωμένα δωμάτια-διαμερίσματα με τη ρύθμιση αυτή να καταταχθούν σε κατηγορίες περιβαλλοντικής απόδοσης με αρμόδιο φορέα το Ξενοδοχειακό Επιμελητήριο ενώ είναι μέλη των Εμπορικών και Βιομηχανικών Επιμελητηρίων και ποιο το ύψος του παράβολου κατάταξης που θα κληθούν να καταβάλλουν; Υπήρξε σχετική διαβούλευση με τους εκπροσώπους τους και με ποιους; Ακούσαμε τον κ. Τοκούζη που αναφέρθηκε σε αυτό, στο ότι δεν είναι μέλη του Ξενοδοχειακού Επιμελητηρίου.

Αναφορικά με το άρθρο 28, και το Μουσείο Βυζαντινού Πολιτισμού Θεσσαλονίκης που γίνεται ο συντονιστικός φορέας για την ανάδειξη της πολιτιστικής διαδρομής των βημάτων του Αποστόλου Παύλου. Θα απευθύνω μια ερώτηση κοινή για τη Μητρόπολη Θεσσαλονίκης -αν θέλει ο Σεβασμιώτατος να μας ενημερώσει- για την Υφυπουργό και θα έλεγα να υποβάλλω αυτή την ερώτηση και στην Ελληνική Εταιρεία Προστασίας Περιβάλλοντος και Πολιτισμού μιας και έχουμε τον αποκλεισμό, κύριε Πρόεδρε, που ζητήσαμε του Συλλόγου Αρχαιολόγων. Μας έστειλε, βέβαια, υπόμνημα αλλά θα ήταν πάρα πολύ σημαντικό να είναι εδώ σήμερα σε αυτή τη συνεδρίαση να μας καταθέσει και δια ζώσης την άποψή του.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο Σύλλογος Αρχαιολόγων έχει με πληρότητα καταθέσει τις θέσεις του, το υπόμνημά του έχει διανεμηθεί σε όλα τα μέλη της Επιτροπής και θα πρόσθετα με την άνεση να διατυπώσει όλα τα επιχειρήματά του χωρίς τη χρονική πίεση. Άλλωστε, κυρία Βέττα, εξήγησα και την προηγούμενη φορά ότι εμείς θέλουμε να καλέσουμε όλους τους φορείς αλλά θα έπρεπε να συνεδριάζουμε μέρες ολόκληρες.

Συνεχίστε παρακαλώ.

**ΚΑΛΛΙΟΠΗ ΒΕΤΤΑ (Ειδική Αγορήτρια Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Συνεχίζω λοιπόν και ας μας απαντήσει η κυρία Υφυπουργός ή από τη Μητρόπολη Θεσσαλονίκης ή αν θέλει και η Ελληνική Εταιρεία Προστασίας Περιβάλλοντος, αν έχει γνώμη γι’ αυτό.

Ποια είναι η σκοπιμότητα να δοθεί το έργο στο Μουσείο Βυζαντινού Πολιτισμού που δεν έχει καμία οργανική σχέση ούτε με το έργο, ούτε πλέον με το Υπουργείο Πολιτισμού μιας και αποκόπηκε αφού είναι μέσα στα 5 μουσεία που έγιναν Δημοσίου Δικαίου. Ούτε σχέση έχει με την επιστημονική τεκμηρίωση που έχει ήδη γίνει από τις αρμόδιες υπηρεσίες και σε μια άλλη νέα 3μελή επιτροπή όπως αναφέρεται στο υπόμνημα του Συλλόγου Ελλήνων Αρχαιολόγων που αποκλείστηκαν, όπως είπα παρά την πρότασή μας να κληθούν. Γιατί επιχειρείται η αλλαγή ενός συντονιστικού φορέα εν κινήσει και μάλιστα εν αγνοία και σε αποκλεισμό του φορέα και των υπηρεσιών που ήδη έχουν τεκμηριώσει, χαρτογραφήσει, υλοποιούν, γνωρίζουν και σχεδόν έχουν ολοκληρώσει το έργο, κυρία Υφυπουργέ; Από πού συγκεκριμένα θα προέλθουν οι απαραίτητοι πόροι για την εκπόνηση του έργου ώστε να μην υπάρξει επιβάρυνση του Προϋπολογισμού του Μουσείου Βυζαντινού Πολιτισμού που ενδέχεται να υπονομεύσει την καθημερινή λειτουργία και τον ευρύτερο ρόλο και σκοπό του μουσείου ως θεματοφύλακα του Βυζαντινού Πολιτισμού;

Επίσης, ποιες θα είναι οι αρμοδιότητες και τα όρια του ρόλου της Εκκλησίας στην Επιτροπή, ώστε να μην προκαλούνται παρερμηνείες ή συγκρούσεις συμφερόντων ή αρμοδιοτήτων; Η Εκκλησία, θα λειτουργεί αποκλειστικά ως θεματοφύλακας της θρησκευτικής διάστασης της διαδρομής ή θα επεκτείνεται ο ρόλος της σε θέματα πολιτισμού και τουρισμού; Και τέλος, πώς εξασφαλίζεται ότι οι πολιτιστικές, τουριστικές ή ιστορικές πτυχές, δεν θα υποβαθμίζονται και οι επιλογές θα βασίζονται σε επιστημονικά, πολιτιστικά και τουριστικά κριτήρια και όχι σε θρησκευτικές προτιμήσεις.

Τώρα, συνεχίζω με ερωτήματα προς τη Συνομοσπονδία Επιχειρηματιών Τουριστικών Καταλυμάτων Ελλάδος, γιατί αναφέρθηκε στο άρθρο 3, οπότε δεν θα επιμείνω σ’ αυτό και στο άρθρο 4, θα πω σε μία ερώτηση για το άρθρο 26, δηλαδή για τη δυνατότητα εποχικής μίσθωσης δωματίων προσωπικού κύριων ξενοδοχειακών καταλυμάτων. Ποια η θέση σας για τη διάταξη αυτή, γιατί πιστεύετε ότι δεν περιλήφθηκαν τα μη κύρια τουριστικά καταλύματα στους παρόχους;

Επίσης, προς την Πανελλήνια Ομοσπονδία Ξενοδόχων, θα ήθελα να ρωτήσω για το άρθρο 3, δηλαδή για τις προδιαγραφές ακινήτων που μισθώνονται βραχυχρόνια. Πιστεύεται ότι η συγκεκριμένη διάταξη συμβάλλει στην επίλυση του προβλήματος του αθέμιτου ανταγωνισμού που υφίστανται τα τουριστικά καταλύματα εξαιτίας των βραχυχρόνιων μισθώσεων; Και ένα δεύτερο ερώτημα, ποιες είναι οι λύσεις και ποια τα μέτρα που προτείνει η Ομοσπονδία, τόσο για την καταπολέμηση του αθέμιτου ανταγωνισμού, όσο και για την επίλυση, άμβλυνση θα έλεγα, της στεγαστικής κρίσης;

Σχετικά με το άρθρο 26, επίσης ερώτηση προς την ΠΟΞ, για τη δυνατότητα, δηλαδή, της εποχικής μίσθωσης δωματίων προσωπικού κύριων ξενοδοχειακών καταλυμάτων, αν επαρκούν τα δωμάτια προσωπικού σήμερα, με δεδομένη την πρόσφατη νομοθετική ρύθμιση που επιτρέπει να γίνονται εντός αυτοτελών οικοπέδων ή γηπέδων σε ακτίνα 10 χιλιομέτρων από το κύριο ξενοδοχειακό κατάλυμα, πρόσφατα αυτό νομοθετήθηκε, δηλαδή το 2024. Μπορούν να καλύψουν την ανάγκη στέγασης των δημοσίων υπαλλήλων παράλληλα με το προσωπικό του ξενοδοχείου κατά τους θερινούς μήνες λειτουργίας του; Η τουριστική σεζόν, όπως ειπώθηκε ήδη στα μεγάλα τουριστικά νησιά τουλάχιστον, ξεκινά τον Απρίλιο και τελειώνει τον Οκτώβριο και οι δημόσιοι λειτουργοί, οι υπάλληλοι, οι γιατροί, οι εκπαιδευτικοί, οι ένστολοι, κινδυνεύουν να μείνουν χωρίς στέγαση. Η μίσθωση, τι μορφή θα έχει; Θα επιβαρύνεται με ΦΠΑ, με τέλος παρεπιδημούντων και τέλος ανθεκτικότητας στην κλιματική αλλαγή; Μπορείτε να μας δώσετε κάποια πληροφόρηση; Το ρώτησα και προχθές στην ομιλία μου, δεν πήρα απάντηση. Πώς κρίνετε τη διάταξη αυτή, επιλύει το πρόβλημα και σε ποιο βαθμό;

Στο παραπάνω αναφέρθηκε ο κ. Χότζογλου, από την ΠΟΕΕΤ και συνεχίζω με ερωτήματα για την ΠΟΕΕΤ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Βέττα, θα παρακαλούσα να ολοκληρώστε τα ερωτήματά σας.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Τελειώνω, κύριε Πρόεδρε.

Κύριε Χότζογλου, ποια είναι η τοποθέτησή σας ως προς τη διαμονή των εργαζομένων στα ξενοδοχεία σε χώρους εκτός ξενοδοχείου που έχουν χαρακτηριστεί με πρόσφατο νόμο ως δωμάτιο προσωπικού; Αναφέρομαι σε αυτό που είπα παραπάνω, γιατί μπορούν να είναι σε ακτίνα 10 χιλιομέτρων, και ποια τα προβλήματα που αντιμετωπίζουν οι εποχικά εργαζόμενοι στον τουρισμό σχετικά με τις συνθήκες διαμονής στα δωμάτια προσωπικού.

Η τελευταία ερώτηση, κύριε Πρόεδρε, για την ΑΔΕΔΥ, σχετικά με το άρθρο 26 που αναφέρεται στη δυνατότητα εποχικής μίσθωσης δωματίων προσωπικού κυρίων ξενοδοχειακών καταλυμάτων. Ποια είναι τα προβλήματα στην αναζήτηση στέγης και τους ωφελούμενους της διάταξης αυτής και πως πιστεύει ότι το πρόβλημα μπορεί να αντιμετωπιστεί; Η συγκεκριμένη ρύθμιση, λύνει το πρόβλημα της στέγασης και σε ποιο βαθμό με δεδομένο ότι στο νόμο αναφέρεται η δυνατότητα εποχής μίσθωσης. Ποια η θέση των ζητημάτων, όπως το ύψος του μισθώματος, αν θα πρέπει να προηγείται ειδικότερη συμφωνία με το αρμόδιο Υπουργείο ή την Υπηρεσία του υπαλλήλου; Η ρύθμιση αυτή εξασφαλίζει για τους εργαζόμενους οικονομικά προσιτή και αξιοπρεπή κατοικία και ποια τα επιμέρους προβλήματα που θα ανακύψουν κατά την εφαρμογή της ρύθμισης αυτής;

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι και εγώ σας ευχαριστώ, κυρία Βέττα. Θέλω να σας πω όμως ότι η Επιτροπή, δεν δέχεται τα περί αποκλεισμού. Θέλω επίσης να σας πω ότι κάνατε ένα πολύ σύνθετο ερώτημα με υπό-ερωτήματα στην ΑΔΕΔΥ, την οποία καλέσαμε αλλά δεν παρέστη στη συνεδρίασή μας. Αντιθέτως, ο Σύλλογος Ελλήνων Αρχαιολόγων Ελλάδος, τον οποίο δεν καλέσαμε για λόγους που εξήγησα στην προηγούμενη Επιτροπή, απέστειλε το υπόμνημά του αναλυτικά. Θέλω πάνω από όλα, να έχουμε μια συνεργασία σε αυτή την Επιτροπή, δεν δέχομαι σε καμία περίπτωση ποτέ, τα περί αποκλεισμών ή αν θέλετε της μη ισότιμης αντιμετώπισης των μελών της Επιτροπής, των Ειδικών Αγορητών, των Εισηγητών και ούτω καθεξής. Δεν θα κουράσω τώρα να επαναλαμβάνομαι, γιατί αυτό απαιτεί κόπο, απαιτεί χρόνο και ουδέ η Επιτροπή, ούτε οι υπηρεσιακοί παράγοντες, ούτε βεβαίως το Προεδρείο, ούτε τα μέλη της εσείς, δεν πρέπει να το χαρίζουμε σε κανέναν.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»):** Ποια λέξη θα χρησιμοποιούσατε εσείς, κύριε Πρόεδρε; *(ομιλεί εκτός μικροφώνου)*

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δεν προσκλήθηκε, από τις 60 προτάσεις, σας είπα προσκλήθηκαν οι 20 και βλέπετε ότι ακόμα πάμε στην επόμενη συνεδρίαση της Επιτροπής και ακόμα δεν έχουν τεθεί ούτε τα ερωτήματα από τους Βουλευτές. Εγώ, δεν οφείλω να λαμβάνω υπόψη μου τη λειτουργικότητα της Επιτροπής; Οφείλω, νομίζω. Όλα αυτά λέγονται καλόπιστα, κυρία Βέττα και δεν αφορούν μόνο εσάς, αφορούν όλους μας.

Ο Ειδικός Αγορητής του ΚΚΕ, κ. Κατσώτης, έχει τον λόγο για τις δικές του ερωτήσεις.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, σχετικά με τη διαδικασία ξέρουμε πολύ καλά όλοι μας ότι έχουμε τις θέσεις μας. Έχουμε εκφραστεί κατά την πρώτη συζήτηση τόσο για τη συμφωνία όσο και για τη διαφωνία μας επί του νομοσχεδίου. Τα ερωτήματα που τίθενται προς τους φορείς αποτελούν περισσότερο λόγο επανατοποθέτησης πάνω σε ζητήματα όχι για να διευκρινιστούν, τα έχουμε διευκρινισμένα. Απλά θέλουμε να κατανοηθεί ακόμα περισσότερο η θέση μας, το επιχείρημα για τις θέσεις που έχουμε πάρει για τα άρθρα του νομοσχεδίου. Όμως και οι φορείς έχουν τις δικές τους θέσεις, τις διαφωνίες και τις συμφωνίες. Όσοι διαφώνησαν ήδη έχουν φύγει, γιατί θεωρούν ότι η συζήτηση δεν θα προσφέρει κάτι περισσότερο και αυτή είναι η γνώμη μου.

Και θέτω το ερώτημα. Με διάφορα τεχνάσματα και με διάφορα επιχειρήματα, μέχρι τώρα εν πάση περιπτώσει, οι μεγάλοι τουριστικοί όμιλοι για 32 χρόνια παρατείνουν την έκδοση απόφασης έγκρισης περιβαλλοντικών όρων. Με διάφορα τεχνάσματα, βέβαια όλα αυτά σχετίζονται με πολεοδομικές αυθαιρεσίες. Τώρα, με το παρόν νομοσχέδιο θα μπορούν να πιστοποιούν το περιβαλλοντικό αποτύπωμα μόνοι τους. Δηλαδή, κατά τη λαϊκή ρήση, «Γιάννης κερνάει Γιάννης πίνει». Απέκτησαν ξαφνικά περιβαλλοντική συνείδηση; Πώς απαντάτε σε αυτό; Τουλάχιστον, όσοι έχουν περιβαλλοντική ευαισθησία. Ο μεγαλύτερος παραβάτης των υγειονομικών πολεοδομικών τουριστικών και άλλων διατάξεων και για τον πελάτη είναι ο κλάδος του τουρισμού και αυτό είναι γνωστό. Άρα, λοιπόν, δεν μπορεί εδώ να λέμε ότι θα υπάρξει μία απλή γνωστοποίηση και όχι αδειοδότηση που έχει όρους. Η ένταξη στη γνωστοποίηση όλων αυτών των καταλυμάτων είναι προς όφελος πράγματι της ασφάλειας των εργαζομένων, των εγκαταστάσεων, των πελατών και ούτω καθεξής;

Επίσης, ένα άλλο ερώτημα που θα το θέσω παρότι δεν έχει προσέλθει εκπρόσωπος από την Ένωση Μαρίνων, ιδιαίτερα αυτές που είχαν το θέμα με το να εντάσσονται οι αλλαγές σε επουσιώδεις αλλαγές και όχι σε ουσιώδεις, για να νομιμοποιήσουν ουσιαστικά, κάθε αυθαιρεσία που έχουν κάνει στις περιοχές που δρουν. Αυτό δηλαδή τι είναι; Αυτό είναι περιβαλλοντικό αποτύπωμα; Αυτό είναι προς όφελος του περιβάλλοντος; Όλη αυτή η αυθαιρεσία η νομιμοποίησή τους δηλαδή, με τέτοια «κόλπα» που γίνονται από το νομοσχέδιο;

Όσον αφορά το θέμα της βραχυχρόνιας μίσθωσης. Αλήθεια, ποια είναι η προσέγγιση της Κυβέρνησης; Πράγματι, θέλει να κάνει μια ρύθμιση; Δεν είναι με την ευχέρεια της αγοράς; Τι ρύθμιση θέλει να κάνει; Τι προδιαγραφές βάζει και για ποιον τις βάζει; Για παράδειγμα, μία εταιρεία που νοικιάζει διαμέρισμα σε μία πολυκατοικία 8 διαμερισμάτων και τα υπόλοιπα 7 είναι ιδιωτικές κατοικίες, εκεί τι προδιαγραφές πρέπει να υπάρχουν για τους ιδιοκτήτες που είναι στην πολυκατοικία και δεν μπορούν να ηρεμήσουν από όλη αυτή τη δραστηριότητα της βραχυχρόνιας μίσθωσης; Τι κάνετε γι’ αυτό; Τι προβλέπει γι’ αυτό το νομοσχέδιο; Τίποτε. Απλά αυτή η ιδιωτική εταιρεία έχει τη δυνατότητα να έχει αυτές τις προδιαγραφές, απλά οι κάτοικοι οι ίδιοι θα είναι αυτοί που θα υποστούν τις συνέπειες. Απλά οι κάτοικοι οι ίδιοι θα είναι αυτοί που θα υποστούν τις συνέπειες. Αλλά και ένας κάτοικος που θέλει να συμπληρώσει το εισόδημά του και δεν μπορεί να έχει αυτές τις προδιαγραφές θα βγει έξω από την βραχυχρόνια μίσθωση.

Άρα, είναι ταξική η προσέγγιση και σ΄ αυτό το ζήτημα, ναι ή όχι; Δεν είναι θέμα ρύθμισης ή μη ρύθμισης. Ρυθμίζω κάτι αλλά ποιος είναι αυτός που την «πληρώνει» αυτή τη ρύθμιση; Αυτό δεν μπορεί να μην είναι αντιληπτό.

Ο Σύλλογος Ελλήνων Αρχαιολόγων, όντως, με το υπόμνημά του θέτει σοβαρά ζητήματα και θα πρέπει εδώ η Υφυπουργός που είναι σήμερα παρούσα, πρέπει να απαντήσει στην Επιτροπή για αυτά τα ζητήματα που θέτει ο Σύλλογος των Ελλήνων Αρχαιολόγων. Αν πράγματι ξεπερνιέται -να το πω έτσι- η δυσκολία που βάζουν, δηλαδή, ότι εδώ υπάρχει ολόκληρο πρόγραμμα του Υπουργείου Πολιτισμού ύψους 500.000 ευρώ που έχει ήδη προχωρήσει και τελειώνει τώρα το 2025, γι’ αυτό το πρόγραμμα, το ίδιο πρόγραμμα δηλαδή. Που στοχεύει το Υπουργείο με την παρούσα ρύθμιση; Τι θέλει να κάνει μ΄ αυτό ενώ υπάρχει αυτή η εξέλιξη;

Επειδή αναφέρθηκε και από τον παρόντα εκπρόσωπο του Συλλόγου Προστασίας της Φύσης, και μίλησαν για τις γαλάζιες σημαίες που έχουμε στη χώρα, για το πλεονέκτημα αυτό. Τι έχουν να πουν για τους αγωγούς άντλησης και ιδιαίτερα απάντλησης των υδάτων από τις πισίνες, που εκεί μιλάμε για χλώρια κ.λπ.; Δεν θα επιβαρυνθεί το περιβάλλον και οι θάλασσες; Αλλά ποιος νοιάζεται; Νοιάζεται ο ξενοδόχος; Δεν τον νοιάζει. Είναι πόσα θα αρπάξουμε τη σεζόν. Αυτή είναι η υπόθεση. Άρα λοιπόν, είναι «υπέρ» της ποιότητας του τουρισμού αυτή η ρύθμιση όπως λέει η Κυβέρνηση; Ή είναι τέλος πάντων «υπέρ» της «αρπαχτής» των ξενοδόχων;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κ. Κατσώτη.

Τον λόγο έχει, για να υποβάλει τα ερωτήματά του, ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»**): Σας ευχαριστώ θερμά κύριε Πρόεδρε.

Αυτό που διατυπώσαμε και κατά την πρώτη συνεδρίαση της Επιτροπής, ως Ελληνική Λύση, είναι πως έχουμε κάποιες απορίες τις οποίες και θέλουμε να μας δώσουν από το Υπουργείο συγκεκριμένα στοιχεία. Πόσο τοις εκατό επί των ακινήτων αποτελούν τα διαμερίσματα βραχυχρόνιας μίσθωσης, τα γνωστά σε όλους μας Airbnb; Διότι διαβάζω προσεκτικά κάποιες δηλώσεις του κ. Χίου, του κ. Κιάμου, της κυρίας Δήμα, που λένε ότι αποτελούν μόνο το 2%. Άρα, δεν είναι «πανάκεια» για να λύσουμε το στεγαστικό πρόβλημα αν είναι σε αυτόν τον τόσο περιορισμένο αριθμό.

Σε ό,τι αφορά τους ανθρώπους οι οποίοι μετέτρεψαν διαμερίσματα για να διατεθούν στη βραχυχρόνια μίσθωση, σαφώς και πρέπει να πληρούν τις προδιαγραφές ασφαλείας. Δηλαδή, σε ό,τι αφορά τη σήμανση, το φαρμακείο, το αντιηλεκτροπληξιακό, κανείς δεν το αμφισβητεί. Όμως υπόκεινται σε αστική ευθύνη. Εδώ, κύριε Πρόεδρε, ελλοχεύει ο κίνδυνος να περάσουν στα χέρια μεγάλων εταιρειών, τουλάχιστον στο εμπορικό κέντρο της Αθήνας, διότι πολλά εξ αυτών μετά το 2011 που είναι δηλωμένα στο Ε9 δεν μπορεί να έχουν αναδρομική ισχύ. Αυτό ακούγεται λογικό από τους διαχειριστές βραχυχρόνιας μίσθωσης. Διότι οι άνθρωποι αυτοί έριξαν αρκετά χρήματα να τα εξωραΐσουν και να αλλάξουν τη χρήση τους. Άρα, λοιπόν, γεννάται το ζήτημα, προς το Υπουργείο, αν θα «κόψουμε» αυτούς τους ανθρώπους που θέλουν να αυξήσουν το εισόδημά τους έχοντας ένα απλό σπίτι και θέλουν να το μισθώσουν αλλά έχουν δαπανήσει αρκετά χρήματα για να το αλλάξουν ως κύρια χρήση.

Το δεύτερο ερώτημα, αν μπορεί να μας απαντήσει το Υπουργείο, είναι κυρία Υπουργέ, αν έχετε στοιχεία, διότι εδώ ο κ. Ανδρέας Χίου ο Πρόεδρος της Πανελλήνιας Ένωσης Διαχειριστών Βραχυχρόνιας Μίσθωσης, λέει ότι αυτή τη στιγμή στην Ελλάδα τα ακίνητα που δεν χρησιμοποιούνται και είναι κλειστά είναι περίπου 705.000. Τα 120.000 από αυτά είναι στο Λεκανοπέδιο και θέτει ως χαρακτηριστικό παράδειγμα τα ενοίκια στην Ηλιούπολη, μια περιοχή όπου τα Airbnb είναι πολύ λίγα, μόλις 120 τον αριθμό, και παρόλα αυτά η μίσθωση σε ό,τι αφορά τα ενοίκια έχουν ανέβει κατακόρυφα. Άρα λοιπόν δεν επιλύεται έτσι το πρόβλημα.

Από εκεί και πέρα βέβαια σε ό,τι αφορά τις φοιτητικές εστίες, έχουμε μια μεγάλη καθυστέρηση στο να έχουν οι πόλεις φοιτητικές εστίες. Δεν έχουν γίνει. Οι τελευταίες που έγιναν ήταν πριν πολλά χρόνια, για παράδειγμα στην Κομοτηνή που βρίσκεται το Δημοκρίτειο Πανεπιστήμιο. Αυτό ήταν λάθος πολλών Κυβερνήσεων που διαιωνίζεται.

Το ζήτημα είναι, αυτούς τους ανθρώπους που άλλαξαν την κύρια κατοικία θα τους βάλουμε να πληρώσουν όλα αυτά τα χαράτσια; Διότι, παράλληλα, έχουν την αύξηση του ΦΠΑ και την αύξηση της τάξης του 2% περί κλιματικής αλλαγής. Πληρώνουν περίπου 8 ευρώ το χειμώνα, 15 ευρώ το καλοκαίρι και ούτω καθεξής. Και η διαμαρτυρία τους επίσης είναι, μπορούμε να γνωρίζουμε αν τα ενοικιαζόμενα δωμάτια πληρούν όλες αυτές τις προδιαγραφές που βάζουμε τώρα στη βραχυχρόνια μίσθωση; Έχουμε αυτή τη στιγμή στατιστικά στοιχεία για να δούμε πόσα εξ αυτών τα ενοικιαζόμενα δωμάτια από τη δεκαετία του 1950, είναι επικίνδυνα λόγω στατικότητας; Είναι μεγάλο το ζήτημα.

Για μία ακόμη φορά φαίνεται ότι η διαβούλευση δεν επαρκούσε. Για να φέρουμε ένα νομοσχέδιο από τα τέλη Νοεμβρίου και μετά, καθώς μεσολάβησαν και οι γιορτές, που η διαβούλευση έπρεπε να είναι πιο γόνιμη, να «ανοίξει η βεντάλια», να ακουστούν απόψεις, να μην «τρέχουμε». Στην Ελλάδα το έχουμε αυτό. Μας πιάνει μια πρεμούρα πολλές φορές. Να συμφωνήσουμε ότι τα Airbnb, πρέπει να πληρούν προδιαγραφές. Αλλά λέτε, παρουσία αστυνομικών οργάνων. Είναι νομικά σύννομο αυτό ή χρειάζεται παρουσία Εισαγγελέα; Αυτά προς το Υπουργείο κυρίως ή αν μπορεί κάποιος άλλος να απαντήσει και από τον Πρόεδρο της Ένωσης Ακινήτων.

Η δεύτερη ερώτηση είναι προς τον Σεβασμιώτατο Μητροπολίτη Θεσσαλονίκης, αναφορικά με τα βήματα του Αποστόλου Παύλου. Ξεκίνησε από τη Λυδία, βαπτίστηκε ο πρώτος χριστιανός, πήγε στην Αμφίπολη, που η Αμφίπολη -το είχα πει και το ξαναλέω γιατί βρίσκεται στην εκλογική μου περιφέρεια, στις Σέρρες- δεν είναι αξιοποιημένη, δεν είναι προσβάσιμη δεν έχει επισκεψιμότητα, κυρία Υπουργέ. Το είπα και στην Επιτροπή, πέρα από τον τύμβο Καστά της αρχαίας Ελλάδος, υπάρχει και παλαιοχριστιανική Αμφίπολη, στην Αμφίπολη, την οποία και λησμονούμε. Δεν είναι βέβαια αυτό ζήτημα της Μητροπόλεως Θεσσαλονίκης, αλλά ο Σεβασμιώτατος μπορεί να μας πει αν έχει γίνει συζήτηση με το Μητροπολίτη Δράμας ή το Μητροπολίτη Ζιχνών και Νευροκοπίου, για να δούμε αν μπορούν να αξιοποιηθούν όλα τα βήματα του Αποστόλου των Εθνών. Τότε θα έχουμε μια ολοκληρωμένη τουριστική προβολή θρησκευτικού τουρισμού των βημάτων του Αποστόλου Παύλου και όχι μόνο το ένα εξ αυτών.

Ήταν πολλά τα ερωτήματα, κύριε Πρόεδρε, πολλοί συνάδελφοι έχουν θέσει ήδη και άλλα και δεν θα ήθελα να επαναλαμβάνομαι. Σας ευχαριστώ θερμά.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Και εμείς σας ευχαριστούμε θερμά κύριε Μπούμπα

Να δώσουμε τον λόγο αμέσως στην κυρία Φωτίου, Ειδική Αγορήτρια της Νέας Αριστεράς.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ κύριε Πρόεδρε.

Αγαπητοί συνάδελφοι και αγαπητοί φορείς, σας ευχαριστούμε για την παρουσία σας σήμερα, γιατί πάντα φωτίζεται πολλές πλευρές που μπορεί να μας έχουν ξεφύγει. Το μεγάλο θέμα σήμερα εδώ είναι αν πράγματι η βραχυχρόνια μίσθωση «μαζεύεται», ελέγχεται, αν περιορίζεται ή όχι. Αυτό είναι το ερώτημα και αυτό «πουλάει» η Κυβέρνηση. Με αυτό το νόμο τι λέει; Λέει ότι, με αυτά που κάνω περιορίζω τη βραχυχρόνια μίσθωση. Αυτό γράφουν όλα τα φίλια προς αυτή μέσα. Αυτό λένε στις τηλεοράσεις.

Εισέρχομαι λοιπόν στις ερωτήσεις. Σήμερα ακούσαμε πολλά και αντιφατικά πράγματα και ρωτάω ξανά τον κ. Παραδιά που είπε, ούτε λίγο ούτε πολύ ότι καταστρέφεται η βραχυχρόνια μίσθωση. Για πόσες χιλιάδες λοιπόν ακίνητα μιλάμε που θα βγουν από τη βραχυχρόνια μίσθωση ή δεν θα μπορούν να την εκτελέσουν με αυτό τον νόμο; Από την άλλη, ακούσαμε τον κ. Κιάμο από τον STAMA Greece, να λέει ότι πρόκειται για ελάχιστους. Αν κατάλαβα καλά, για 2 με 3 χιλιάδες και δεν ξέρω τι ακριβώς λέμε εδώ; Δηλαδή, έχουμε μπροστά μας ένα νομοσχέδιο το οποίο ούτε η Κυβέρνηση ξέρει ποιους αφορά ούτε κανείς; Διότι είναι προφανές ότι η βραχυχρόνια μίσθωση σήμερα βρίσκεται κάτω από το «θολό τοπίο» του να μην θεωρείται ούτε τουριστικό προϊόν αλλά ούτε και αστική μίσθωση.

Επομένως, όσο βρίσκεται κάτω από αυτό το «θολό τοπίο», το να λέει η Κυβέρνηση ότι κάτι κάνει, είναι τουλάχιστον αστείο. Και εμείς σήμερα πρέπει να καταλάβουμε ο μέγεθος των ρυθμίσεων αυτών και το αν έχει καμία σημασία. Πρέπει, επίσης, να καταλάβουμε και αυτό που είπε ο κύριος Χότζογλου, ότι δεν βάζετε κανένα περιορισμό αναλογιών των ανθρώπων που εργάζονται στον τουρισμό σε σχέση με το μέγεθος της τουριστικής μονάδας που εξυπηρετούν κάθε φορά. Και ενώ έχουμε βάλει πλήθος προδιαγραφών στο κείμενο, δεν έχουμε το μείζον που είναι ο αριθμός που εξυπηρετούν οι εργαζόμενοι κάθε φορά σε δωμάτια και σε ανθρώπους. Κύριε Χότζογλου, θέλω αυτό να το επαναλάβετε για να το καταλάβουμε, με παραδείγματα. Δηλαδή, εδώ υπάρχουν τόσα δωμάτια και κλίνες και εξυπηρετούνται από τόσους ανθρώπους για να καταλάβουμε αν είναι ή δεν είναι «γαλέρα» ο Τουρισμός σήμερα στη χώρα μας.

Το επόμενο που θέλω να ρωτήσω αφορά το πρωτοποριακό και πρωτοφανέρωτο περιβαλλοντικό αποτύπωμα. Τόσο πρωτοποριακό και πρωτοφανέρωτο που δεν το ξέρει κανείς, εκτός από το ΞΕΕ και το ΤΕΕ που το έφτιαξε. Εσείς της Κυβέρνησης το ξέρετε να μας πείτε με δυο λόγια τι είναι αυτό ή εδώ θα «παίζουμε την τυφλόμυγα»; Δηλαδή, ακούμε για κάτι το πρωτοποριακό το οποίο, όμως, δεν περιγράφεται πουθενά και θα το δούμε ως μια μαγική εικόνα, όταν θα έρθει η ΚΥΑ της Υπουργού; Πού ξανακούστηκαν αυτά τα πράγματα;

 Τρίτο ερώτημα προς την κυρία Βιδάλη. Άκουσα την εισήγησή σας, που ήταν πολύ σοβαρή, και πράγματι κατάλαβα αυτό που όσο και να διάβαζα στο Β΄ Μέρος δεν το καταλαβαίνω. Το Β΄ Μέρος, μιλάει για απλοποίηση διαδικασιών που όμως διαβάζοντάς το αντιλαμβάνομαι ότι όλα γίνονται δύσκολα. Δεν καταλαβαίνεις «πού το πάει». Το μισό νομοσχέδιο είναι το Β΄ Μέρος -η απλοποίηση διαδικασιών, επιχειρηματικών δραστηριοτήτων, αυτοκινήτων κ.λπ.- και στο τέλος δεν καταλαβαίνεις γιατί καλύπτει το μισό νομοσχέδιο ενώ θα μπορούσε να είναι, για παράδειγμα, 3 άρθρα. Γιατί, ενώ μιλάμε για έναν ψηφιακό εκσυγχρονισμό, δεν προηγείται ο ψηφιακός εκσυγχρονισμός όλων των άλλων; Γιατί δεν προηγείται η καταγραφή; Αυτό που είπε νομίζω η κυρία Βιδάλη είναι ότι δεν υπάρχει εικόνα. Το Υπουργείο δεν έχει εικόνα, λοιπόν, για όλες αυτές τις δραστηριότητες, εκτός και αν έχει και δεν μας τη λέει.

Τέταρτο ερώτημα προς τον κ. Κοζαδίνο. Τι άποψη έχετε για την ένταξη ιαματικών υπηρεσιών εντός Spa και την αυτονόμηση των Spa; Γιατί πρέπει να καταλάβουμε εδώ, αν πράγματι γίνεται επί της ουσίας κάτι σοβαρό σε συνεργασία με το Υπουργείο Υγείας ή πρόκειται για την απελευθέρωση των Spa τα οποία θα έχουν και ολίγον ιαματικό.

Τέλος προς την κυρία Χρονάκη. Άκουσα πάρα πολύ σοβαρά την άποψή σας, αλλά θέλω να καταλάβω ποια άποψη έχετε για το Glamping. Είναι καλό; Ακούσαμε τι είπε και η κυρία Αντωνοπούλου και προσωπικά κατάλαβα πως, όσον αφορά την άντληση και απάντληση θαλάσσιου νερού, θεωρείτε ότι δεν πρέπει να υπάρχει αυτό το άρθρο και ήσασταν κατηγορηματικοί σε αυτό και το καταλαβαίνω αυτό. Αλλά για το θέμα του Glamping, για όλα τα άλλα άρθρα, για το θέμα του περιβαλλοντικού αποτυπώματος το οποίο είναι και το «φάντασμα» που πλανιέται στην αίθουσα, τι θέλετε να κάνουμε εμείς εδώ; Μπορείτε να το διευκρινίσετε; Είπατε με ευγενικό τρόπο ότι είναι στη θετική κατεύθυνση, αλλά δεν ξέρουμε και τι ακριβώς θα είναι και να το δούμε.

Ρώτησαν και οι συνάδελφοι, ρωτάω και εγώ. Υπάρχει πιθανότητα να αυτοχαρακτηρίζονται τα διάφορα καταλύματα ανάλογα με την ιδιότητά τους, αν έχουν ή δεν έχουν περιβαλλοντικό αποτύπωμα από τη μια και από την άλλη να χαρακτηριστούν, αν έχουν ή δεν έχουν με ένα «φάντασμα», που δεν ξέρουμε ποιο είναι, και στο οποίο πράγματι δεν μετέχει το Υπουργείο Περιβάλλοντος και μετέχει το ΤΕΕ με το ΞΕΕ; Πού ακούστηκαν αυτές οι μεγάλες πρωτοτυπίες και μάλιστα χαρακτηρισμένες και ως διεθνείς;

Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Και εγώ σας ευχαριστώ κυρία Φωτίου.

Συνεχίζουμε δίνοντας τον λόγο στον Ειδικό Αγορητή της ΚΟ “ΝΙΚΗ”, κ. Δελβερούδη.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Θα απευθύνω μία κοινή ερώτηση προς την Ελληνική Εταιρία Προστασίας της Φύσης και την Ελληνική Εταιρεία Προστασίας Περιβάλλοντος και Πολιτισμού. Θα μπορούσε η διάταξη για την άντληση και απάντληση θαλασσίου ύδατος για τις κολυμβητικές δεξαμενές των ξενοδοχειακών καταλυμάτων να λειτουργήσει μακροπρόθεσμα υπέρ του περιβάλλοντος; Διότι από το Υπουργείο προβάλλεται το επιχείρημα, ότι θα έχουμε εξοικονόμηση ύδατος το οποίο θα μπορεί να χρησιμοποιηθεί, όπως διατείνεται, και σε άλλες αστικές χρήσεις. Εσείς τι πιστεύετε, όχι μόνο για την άντληση του νερού, αλλά και για τη διαχείρισή του ως απόβλητο φυσικά;

Μία ερώτηση προς τη Μητρόπολη Θεσσαλονίκης ή τον εκπρόσωπό της και την Ελληνική Εταιρεία Προστασίας Περιβάλλοντος και Πολιτισμού σχετική με το άρθρο 28 του νομοσχεδίου, που αφορά στα βήματα του Αποστόλου Παύλου και το οποίο ορίζει ότι θα υπάρχει μια επιτροπή που θα εποπτεύει τη στρατηγική του Μουσείου Βυζαντινού Πολιτισμού.

Όμως, πριν θέσω την ερώτηση να πω ότι, η προσέγγιση από το Υπουργείο της ιεράς παράδοσής μας ως προϊόντος τουρισμού και μέσο ενίσχυσης της εθνικής οικονομίας, δεν συνάδει με το ιερό πρόσωπο του Αποστόλου Παύλου. Σκοπός της διάταξης αυτής, θα έπρεπε να είναι η προστασία και η διάσωση της ιεράς παρακαταθήκης που μας άφησε ο Απόστολος Παύλος και η αληθινή γνώση μας για αυτόν.

Πιστεύετε, λοιπόν, ότι το Υπουργείο Τουρισμού είναι αρμόδιο για ένα τόσο σπουδαίο εγχείρημα; Επίσης, το Μουσείο Βυζαντινού Πολιτισμού είναι κατάλληλο; Και αν ναι, αρκεί στην επιτροπή να είναι μόνο 3 μέλη και από αυτά ένας εκπρόσωπος μόνο της Εκκλησίας;

Τέλος, και παρά το γεγονός πως δεν παρέστη η κληθείσα Ανώτατη Διοίκηση Ενώσεων Δημοσίων Υπαλλήλων, θα το πω για να ακουστεί, να καταγραφεί στα πρακτικά και αν κάποιος θέλει μπορεί και να απαντήσει. Πιστεύετε ότι η διάταξη που αφορά στην εποχική μίσθωση δωματίων του προσωπικού των ξενοδοχείων λύνει το πρόβλημα της κατοικίας των δημοσίων υπαλλήλων και τι θα προτείνατε εσείς ως λύση;

Εμείς, ως “ΝΙΚΗ”, έχουμε τοποθετηθεί επί του θέματος κατά την 1η συνεδρίαση της Επιτροπής λέγοντας να γίνει υποχρεωτική εφαρμογή του άρθρου 32 του ν.4483/2017 «περί δωρεάν στέγασης» και να επεκταθεί σε όλους τους Δήμους όπου διορίζονται οι εν λόγω κατηγορίες εργαζομένων με το κράτος να καλύπτει το μίσθωμα, είτε σε κύρια ξενοδοχειακά καταλύματα, είτε σε ενοικιαζόμενα διαμερίσματα, είτε σε καταλύματα βραχυχρόνιας μίσθωσης εξασφαλίζοντας έτσι τη διαμονή των εργαζομένων αυτών σε κατάλληλα σπίτια και κατάλληλα δωμάτια.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείςευχαριστούμε, κ. Δελβερούδη.

Τον λόγο έχει ο Ειδικός Αγορητή της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»), κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Θα ήθελα να απευθύνω ερωτήματα σε 4 εκπροσώπους φορέων, αφού ευχαριστήσω όλους τους φορείς για τη συμμετοχή τους σε αυτή τη συνεδρίαση της Επιτροπής.

Η 1η δέσμη ερωτημάτων είναι προς τον κ. Κιάμο, τον Αντιπρόεδρος του Συνδέσμου Εταιρειών Βραχυχρόνιες Μισθώσεις Ακινήτων. Ο ίδιος μας είπε κάτι πολύ ενδιαφέρον όσον αφορά το νομοσχέδιο και τις προβλέψεις του νομοσχεδίου, να υπάρχει υποχρεωτική ασφάλιση αστικής ευθύνης στα Airbnb, τη στιγμή που, όπως μας είπε στα μη κύρια καταλύματα τα οποία είναι τουριστικά, δεν υπάρχει κάτι τέτοιο. Θα ήθελα να μας εξηγήσει, αν θεωρεί ότι αυτή η αναντιστοιχία γίνεται για λόγους οι οποίοι έχουν να κάνουν με το γεγονός ότι η αστική ασφάλιση δεν είναι αναγκαία ή μήπως θεωρεί ότι η αστική ασφάλιση είναι αναγκαία στην περίπτωση των Airbnb και θα έπρεπε να επεκταθεί οριζόντια;

Όμως, σε σχέση με αυτό έχω και μία δεύτερη ερώτηση στον κ. Κιάμο -που θα ήθελα να την υποβάλλω και στον κ. Παραδιά, αλλά, δυστυχώς, δεν βρίσκεται εδώ- πάλι για τα Airbnb. Η βασική διάταξη, το βασικό κριτήριο στο νομοσχέδιο για τα Airbnb και που θεωρείτε ότι θα αποκλείσει έναν μεγάλο αριθμό Airbnb που δραστηριοποιούνται αυτή τη στιγμή, αφορά τη ρύθμιση που ορίζει ότι πρέπει με βάσει τον νόμο του 2012 να μισθώνονται μόνο κύριας χρήσης κατοικίας χώροι.

Και η ερώτηση είναι. Ποια η άποψη του Συνδέσμου Εταιριών Βραχυχρόνιας Μίσθωσης ως προς αυτό και κατά πόσο τον προβληματίζει ή δεν τον προβληματίζει το γεγονός ότι για τη βραχυχρόνια μίσθωση μπαίνουν κριτήρια, τα οποία σε μία μακροχρόνια μίσθωση, αν είναι και μία ημέρα παραπάνω από τη βραχυχρόνια μίσθωση, το κράτος δεν θεωρεί ότι αποτελούν πρόβλημα; Συνεπώς, υπάρχει μια διάκριση εδώ ανάμεσα στη βραχυχρόνια μίσθωση, όπου κάποιες συνθήκες διαμονής θεωρούνται απαράδεκτες σύμφωνα με το νομοσχέδιο και η υπέρβαση του βραχυχρόνιου αρχίζει και καθιστά αυτές τις συνθήκες διαμονής πάρα πολύ κανονικές και δεν υπάρχουν περιορισμοί. Με άλλα λόγια, όσον αφορά στην ασφάλεια και την υγεία των ανθρώπων που θα μένουν στους ίδιους τους χώρους, αν τους νοικιάζουν πέρα από το όριο της βραχυχρόνιας μίσθωσης. Θεωρείτε ότι αυτή η αναντιστοιχία είναι θεμιτή και λογική ή όχι;

Απευθύνομαι τώρα στο στον κ. Αλέξανδρο Θάνο, που εκπροσωπεί τον Σύνδεσμο Ελληνικών Τουριστικών Επιχειρήσεων και αναφέρθηκε στο άρθρο 26. Υπενθυμίζω πως το άρθρο 26 δίνει τη δυνατότητα στα ξενοδοχεία να παρέχουν τους χώρους στους οποίους διαμένουν οι εργαζόμενοι στο ξενοδοχείο, όταν αυτοί είναι κενοί, σε δημοσίους υπαλλήλους, σε υγειονομικούς και γιατρούς, σε μέλη των Ενόπλων Δυνάμεων οι οποίοι αναζητούν κατοικία, κυρίως στην περιφέρεια. Ο κ. Θάνος είπε ότι αυτό ήταν ένα πάγιο αίτημα του κλάδου και δείχνει την κοινωνική ευαισθησία του κλάδου. Η ερώτησή μου είναι η εξής. Η αντίληψή μου είναι ότι οι εργαζόμενοι, οι οποίοι έμεναν στα δωμάτια αυτά, έμεναν εκεί χωρίς να πληρώνουν ή πληρώνοντας ένα πολύ χαμηλό ποσό. Εδώ δεν θα υπάρχει οικονομικό όφελος για τα ξενοδοχεία από την χρήση των δωματίων με αυτόν τον τρόπο και αν ναι τότε πού ακριβώς εντάσσεται το ζήτημα της κοινωνικής ευαισθησίας;

Προς την κυρία Αντωνοπούλου σχετικά με το Green Key. Αναφέρθηκε στο σχετικό άρθρο 4 του νομοσχεδίου και είπε, νομίζω πολύ σωστά, ότι είναι ασαφές. Η ερώτηση μου εδώ είναι πόσο κατά πόσο νομίζετε ότι το Green Key μπορεί να συμβάλει ουσιαστικά στην βιωσιμότητα του τουρισμού τόσο στη χώρα μας όσο και διεθνώς; Και αυτό, γιατί πρόκειται για μία πληροφορία προς τους χρήστες των τουριστικών καταλυμάτων σχετική με την περιβαλλοντική ευαισθησία που έχει το ένα ή το άλλο ξενοδοχείο, με βάση κάποια κριτήρια τα οποία είναι αόριστα. Από εκεί και πέρα, εναπόκειται στις επιλογές των ίδιων των τουριστών, της αγοράς δηλαδή, κατά πόσο θα το χρησιμοποιήσει αυτό ή όχι. Υπάρχει πιθανότητα να αγνοηθεί εντελώς ή να παίξει πάρα πολύ μικρό ρόλο. Επειδή μιλήσατε πολύ συγκεκριμένα για τη βιωσιμότητα, και νομίζω πολύ σωστά, θα ήθελα να μας πείτε πώς βλέπετε την συμβολή που θα έχει αυτό το μέτρο. Θεωρείτε ότι θα είναι ουσιαστική ή θα είναι περιορισμένη;

Επίσης, αναφερθήκατε στην απάντληση. Έκαναν κι άλλοι συνάδελφοι ερωτήσεις για το θέμα της απάντλησης του θαλασσίου νερού που χρησιμοποιείται σε πισίνες. Είπατε ότι είστε κατά αυτού του μέτρου. Μπορείτε να μας προσδιορίσετε ακριβώς γιατί; Διότι υπάρχουν άλλοι εκπρόσωποι εμπειρογνωμόνων που υποστηρίζουν αυτή τη μέθοδο, που θεωρούν ότι μπορεί να γίνει με κάποια κριτήρια τα οποία θα την καθιστούν περιβαλλοντικά βιώσιμη. Θα είμαι ειλικρινής μαζί σας, εγώ πολύ αμφιβάλλω γι’ αυτό αλλά θα ήθελα να ξέρω ποια είναι η δική σας τεχνική γνώση ως προς αυτό.

Τέλος, κύριε Πρόεδρε, μία ερώτηση προς τον κ. Χότζογλου, ο οποίος μίλησε για την απουσία μνείας στο νομοσχέδιο για τους εργαζόμενους στον κλάδο. Έχει απόλυτο δίκιο, το είπαμε και εμείς κατά την 1η συνεδρίαση. Αν γίνεται, θα ήθελα να μας προσδιορίσει 2-3 κεντρικά σημεία, τα οποία θα ήθελε ένα νομοσχέδιο αυτού του τύπου να αντιμετωπίζουν τα άμεσα προβλήματα των εργαζομένων.

Ευχαριστώ πολύ και για την ανοχή στο χρόνο κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συνεχίζουμε δίνοντας τον λόγο στον κ. Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε, ευχαριστώ και τους φορείς, αν και παρατηρώ πως τελευταία δεν βλέπω να παραμένουν εδώ οι περισσότεροι από τους κληθέντες φορείς και αυτό δημιουργεί ένα πρόβλημα. Εμείς ερχόμαστε να τους ακούσουμε και να ακούσουμε τις απαντήσεις και βλέπω ότι έχουν αποχωρήσει σχεδόν οι μισοί.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Κόντη, αντιλαμβάνεστε πως δεν μπορούμε να αναγκάσουμε τους εκπροσώπους των φορέων να παραμείνουν, παρά το γεγονός πως είναι ενήμεροι περί της διαδικασίας της ακρόασης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, το αντιλαμβάνομαι και γνωρίζω πως προσέρχονται με όλη την καλή θέληση που δεν τελειώνει στην άποψη που εκφέρουν μόνο κατά την αρχή της συνεδρίασης.

Εν πάση περιπτώσει, η πρώτη ερώτηση αφορούσε στον κ. Παραδιά αλλά δεν θα την κάνω μιας και έχει αποχωρήσει. Θα προχωρήσω στον κ. Βασιλικό, η οποία ίσως αφορά και τον κ. Χατζή από τον ΠΟΞ, που εκπροσωπούν τους Ξενοδόχους της Ελλάδας, αν δεν κάνω λάθος, αν δεν υπάρχει και άλλος Σύλλογος. Θέλω να ρωτήσω, αυτός ο ανταγωνισμός που έρχεται από τα Airbnb και κυρίως από μεγάλες εταιρείες που έρχονται απέξω, οι οποίες αγοράζουν ένα ολόκληρο κτίριο το οποίο μετατρέπουν σε Airbnb, και στην ουσία, διά της μεθόδου του «Δούρειου Ίππου» γίνονται ξενοδοχεία χωρίς να πληρούν τις προϋποθέσεις που πληροί ένας ιδιοκτήτης ξενοδοχείου για να φτιάξει μια επιχείρηση, αλλά και στην πορεία -επειδή το έχω δει και προσωπικά να συμβαίνει, ειδικά στη Θεσσαλονίκη- δεν παρακολουθεί κανείς όπως πιστεύω ότι παρακολουθεί τα ξενοδοχεία. Για παράδειγμα, υπάρχει μια πολυκατοικία στη Βασιλίσσης Όλγας, έχει γίνει Airbnb που όμως προσφέρει ακόμα και σίτιση στους φιλοξενούμενους χωρίς να γνωρίζουμε ποιες είναι οι συνθήκες υγιεινής που επικρατούν κατά την παρασκευή τους. Όλα αυτά εσείς, τα έχετε θέσει υπόψη του Υπουργείου και υπάρχει κάποια θέση του Υπουργείου ειδικά γι’ αυτές τις μεγάλες εταιρείες; Σίγουρα, ο ανταγωνισμός είναι μεγάλος. Πιστεύουμε όμως πως αυτό είναι ένα μεγάλο θέμα, το οποίο έρχεται ανταγωνιστικά και δεν μιλάω για τον μικροϊδιοκτήτη ενός Airbnb, μιλάω για αυτές τις μεγάλες εταιρείες που τείνουν να γίνουν η πλειοψηφία. Μεγάλες εταιρείες, αγοράζουν τα πάντα και μάλιστα ξένοι όμιλοι εμφανίζονται με τον τίτλο της εταιρείας τους σαν να είναι ξενοδοχεία.

Επίσης, θέλω να ρωτήσω εάν και κατά πόσον πληρούν τους όρους που πρέπει για τους εργαζόμενους, ανάλογα με την πρόβλεψη και τη διάθεσή τους στην αγορά, με τα αστέρια που τους δίνουν κλπ.. Και αυτό γιατί υπάρχει και μια αξιολόγηση για το αν έχουν τον κατάλληλο αριθμό εργαζομένων και προστατεύουν τους εργαζόμενους σύμφωνα με όσα πρέπει να υπάρχουν, διατροφή, συμβάσεις, χρήματα, τον όρο για τις απολύσεις κτλ., ή εάν έχουν στραφεί -όπως ζήτησε ένας μεγάλος ξενοδόχος ιδιοκτήτης- στην ξένη αγορά και στην «εισαγωγή» αλλοδαπών. Κάποτε μας μίλησε για 50.000 αλλοδαπούς που έχουν ανάγκη στα ξενοδοχεία και τους εισάγουν με άλλους τρόπους. Ισχύει αυτό ή έρχονται όλοι με την ίδια βάση και συμβάσεις εργασίας; Έρχονται αλλοδαποί και αντιμετωπίζουν την αγορά με τον ίδιο τρόπο που αντιμετωπίζουν και οι Έλληνες στην ελληνική; Είναι ένα πολύ σημαντικό θέμα και αφορά πολλά πράγματα ακόμα και την υγεία των φιλοξενούμενων όπως και άλλα.

Θα ήθελα να ρωτήσω τον κ. Κιάμο, που εκπροσωπεί τις Βραχυχρόνιες Μισθώσεις, εάν εκπροσωπεί και τους μεγάλους ομίλους που ανέφερα πριν, οι οποίοι έρχονται και αγοράζουν κτίρια. Αν ναι, δηλαδή τους θεωρεί συνομιλητές του στον όμιλο αυτό της εκπροσώπησης;, ή αν αυτοί είναι αυτόνομοι και δεν συμμετέχουν σε κάτι τέτοιο για να λύσουν τα κοινά θέματα και προβλήματα;

Επειδή, όμως, είναι πάρα πολύ μεγάλο το θέμα του Airbnb και πλέον είμαστε η μόνη χώρα στην Ευρώπη, παρόλη τη μικρή έκτασή της, με τα περισσότερα Airbnb, που σε αντιστοιχία με άλλες χώρες φτάνει να είναι και πενταπλάσια και δεκαπλάσια, θέλω να ρωτήσω. Τι προβλέψεις υπάρχουν από το Σύλλογό σας για τους απλούς πολίτες οι οποίοι θέλουν να νοικιάσουν από ένα διαμέρισμα ή και περισσότερα τα οποία κατέχουν, σε θέματα κυρίως που αφορούν την υγιεινή των πολιτών, τις συνθήκες ασφαλείας και όλα όσα πρέπει να έχει ένα κατάλυμα; Προσωπικά έχει τύχει να μείνω σε Airbnb το οποίο ήταν επιεικώς άθλιο και παρότι χρέωνε περισσότερο και από ξενοδοχειακή μονάδα. Αναγκαστικά πήγα εκεί, απλά επειδή ήταν πλήρη τα ξενοδοχεία. Σε ένα άλλοAirbnb που πήγα στη Θεσσαλονίκη – και μπορώ να θέσω τα στοιχεία του στη διάθεσή σας - το οποίο ήταν σε υπόγειο, εκεί που ήταν και το λεβητοστάσιο, ήταν γεμάτο κατσαρίδες οι οποίες έμπαιναν και μέσα στο κατάλυμα.

Σε αυτά, λοιπόν, τα Airbnb, χρεώνουν ακόμη και 150 ευρώ, όταν είναι μεγάλη η ζήτηση. Τι γίνεται εκεί; Δεν πρέπει να υπάρξουν αυτοί οι όροι ασφαλείας που ζητάει και το Υπουργείο για να ελέγξουμε ποιος είναι ποιος και τι προϋποθέσεις πρέπει να πληροί; Και στην ανάγκη, αν υπάρχουν κάποιες εκατοντάδες χιλιάδες, οι μισοί και παραπάνω αν δεν πληρούν τις προϋποθέσεις, ας κοπούν. Επίσης, θεωρεί σωστό, όπως θεωρούμε κι εμείς, ότι από τη στιγμή που ακόμα και ένα δωμάτιο να έχει κάποιος και το ενοικιάζει, πλέον, ασκεί εμπορική επιχείρηση; Πρέπει να τον αντιμετωπίσουμε έτσι; Γιατί αυτό είναι το σωστό. Κι εγώ αν νοικιάσω κάτι που διαθέτω είτε είναι Airbnb είτε οτιδήποτε άλλο, επιχείρηση εμπορική θα κάνω.

Βλέπουμε στο Airbnb, ειδικά στο site, πως υπάρχουν πολλοί ιδιοκτήτες, οι οποίοι από την πρώτη ή τη δεύτερη φορά που θα μείνει κάποιος εκεί, μετά τον προσεγγίζουν και του λένε να κάνει κράτηση απευθείας σε αυτούς, χωρίς πλέον να υπόκειται στους ξεκάθαρους ή όχι ξεκάθαρους όρους της on line, έστω, ενοικίασης, αλλά να κάνουν μια συμφωνία μεταξύ τους και στην ουσία να μιλάμε για «μαύρα» χρήματα ή μια συνεννόηση μεταξύ πελάτη κ.λπ.. Κι αυτό πρέπει να καταπολεμηθεί.

Επανερχόμενος στους εκπροσώπους των ξενοδόχων, θα ήθελα να ρωτήσω πάλι τον κ. Χατζή ή τον κ. Βασιλικό. Όπως ξέρουμε το 95% των ξενοδοχείων, εκτός από τα Aparthotel, δεν επιτρέπει στους φιλοξενούμενους να έχουν κουζίνα για να μαγειρεύουν, δεν έχουν κουζίνα τα δωμάτια των ξενοδοχείων. Επειδή και η εστίαση είναι ένας κλάδος που πλήττεται πάρα πολύ στην Ελλάδα με την άφιξη των τουριστών οι οποίοι νοικιάζουν Airbnb, ακόμα και σε κάποια μέρη της Αθήνας που ήταν καταστήματα ή κάποια άθλια πρώην υπόγεια κ.λπ., τα έχουν κάνει Airbnb και μαγειρεύουν εκεί μέσα. Πάνε και αγοράζουν κάποια προϊόντα, μια ντομάτα, μια πατάτα και μαγειρεύουν. Μήπως θα ήταν σωστό να υπάρξει η ίδια αντιστοίχιση και εάν θέλουν να νοικιάζουν Airbnb, τουλάχιστον να είναι πολύ δύσκολη η ενοικίαση με ταυτόχρονη παρουσία κουζίνας; Γιατί κάποιος τοποθετεί στο χώρο ένα γκαζάκι, ένα πετρογκάζ ή και ένα ηλεκτρικό μάτι και λέει ότι έχει και κουζίνα. Μήπως θα πρέπει να απαγορευτεί η χρήση κουζίνας και να είναι σαν τα ξενοδοχεία και τα Airbnb και να το δούμε πολύ σοβαρά αυτό; Γιατί μπορεί να γίνουν και ατυχήματα, όπως έχουν γίνει στο εξωτερικό και δεν είναι δύσκολο.

Ήθελα, επίσης, να ρωτήσω κάτι σχετικά με τη Θεσσαλονίκη, αλλά δεν θα την κάνω αφού απουσιάζει ο Παναγιώτατος. Απλά, εάν δει την ερώτησή μου, μήπως θα πρέπει να θέσουμε μέσα σε αυτό το πλαίσιο του τουρισμού και όλες τις περιοχές της Θεσσαλονίκης, όπως είναι η Εκκλησία της Αχειροποιήτου, που είναι μία Εκκλησία από τον 5ο μ.Χ. αιώνα και η οποία είναι ένα πραγματικά τουριστικό αξιοθέατο και όχι μόνο η διαδρομή του Αγίου Παύλου;

Τέλος, θέλω να πω ότι συμφωνώ απόλυτα με όσα είπαν οι εκπρόσωποι των εργαζομένων, τόσο ο κ. Στεφανάκης, αλλά ειδικά ο κ. Χότζογλου. Όμως, θέλω να ρωτήσω, τι προτίθεται να κάνουν οι 2 σύνδεσμοι των εργαζομένων, που είδαμε ότι συμφωνούν και μεταξύ τους, γι’ αυτό ακριβώς το θέμα της έλλειψης εργασίας στα Airbnb, που θα έπρεπε να απασχολούν χιλιάδες εργαζόμενους στην Ελλάδα, και πώς θα διασφαλίσουν ότι εκεί δεν υπάρχει η λαθραία εργασία, δεν υπάρχει εργασία εκμετάλλευσης αλλοδαπών, που συμβαίνει κατά κόρον; Αν υπάρχει προσωπική εργασία του ιδιοκτήτη, δεν μας αφορά, είναι ελεύθερος να την κάνει, ειδικά στα μεγάλα συγκροτήματα Airbnb, τα οποία έχουν κατακλύσει την αγορά. Επίσης, πώς θα διασφαλίσουν και τη δυνατότητα παραμονής των στελεχών στις ξενοδοχειακές επιχειρήσεις, γιατί ξέρουμε τι γίνεται τον τελευταίο καιρό με τις απολύσεις, ελλείψει βάσεως.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Κι εμείς σας ευχαριστούμε.

Θέλω, πριν εξηγήσω τη διαδικασία για το πώς θα απαντηθούν οι ερωτήσεις, να πω ότι η Επιτροπή ενημερώνει, όταν προσκαλεί τους φορείς, ποια ακριβώς είναι η διαδικασία. Δηλαδή, ότι υπάρχει η δική τους αρχική τοποθέτηση, υπάρχουν τα ερωτήματα των Βουλευτών και στη συνέχεια, οι απαντήσεις των φορέων αμέσως μετά τα ερωτήματα, όπως κάνουμε ακριβώς και σήμερα. Κατά συνέπεια, μέτρα δεν μπορούμε να λάβουμε, το λέω για δεύτερη φορά αυτό.

 Θα ανακοινώσω τώρα τους φορείς που εξακολουθούν και βρίσκονται μαζί μας είτε δια ζώσης είτε μέσω των υπηρεσιών Webex. Θα τους δώσω από 2 λεπτά στον κάθε φορέα να απαντήσει σύντομα και με ακρίβεια στα ερωτήματα που του έχουν τεθεί. Παρόντες εκπρόσωποι, λοιπόν, στη διαδικασία είναι οι κ.κ. Αλέξανδρος Βασιλικός, Πρόεδρος του ΔΣ του Ξενοδοχειακού Επιμελητηρίου Ελλάδος που θα λάβει πρώτος τον λόγο, Αλέξανδρος Θάνος, εντεταλμένος σύμβουλος του Συνδέσμου Ελληνικών Τουριστικών επιχειρήσεων, ΣΕΤΕ, εννοείται ότι θα ακολουθήσουμε και τη σειρά με την οποία ανακοινώνω τα ονόματα, Ελένη Χρονάκη, Γενική Γραμματέας της Πανελλήνιας Ένωσης Ιδιοκτητών Επιχειρηματιών Camping, Κωνσταντίνος Κιάμος, Αντιπρόεδρος του Συνδέσμου Εταιρειών Βραχυχρόνιας Μίσθωσης, Γεώργιος Χότζογλου, Πρόεδρος του ΔΣ της Πανελλήνιας Ομοσπονδίας Εργαζομένων στον Επισιτισμό και Τουρισμό, Αναστασία Αντωνοπούλου, υπεύθυνη Συντονισμού Προγράμματος Green Key της Ελληνικής Εταιρείας Προστασίας της Φύσης, Νικόλαος Ζωητός, νομικός σύμβουλος της Πανελλήνιας Ομοσπονδίας Ξενοδόχων, Παναγιώτης Τοκούζης, Πρόεδρος του ΔΣ της Συνομοσπονδίας Επιχειρηματιών Τουριστικών Καταλυμάτων Ελλάδος και Βασιλική Βιδάλη, Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος.

Δίνουμε τώρα τον λόγο στον Πρόεδρο του Ξενοδοχειακού Επιμελητηρίου Ελλάδος. Παρακαλώ κύριε Βασιλικέ, έχετε τον λόγο για δύο λεπτά.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του ΔΣ του Ξενοδοχειακού Επιμελητηρίου Ελλάδος (ΞΕΕ)):** Καλησπέρα και πάλι. Θα προσπαθήσω να χωρέσω σε 2 λεπτά την απάντησή μου για όλα αυτά τα οποία έχω ερωτηθεί.

Να πω καταρχάς κάτι επί της διαδικασίας. Όπως έγινε και με τη διαδικασία της «αστεροποίησης» των ξενοδοχείων της χώρας κατά τη νομοθετική φάση δεν τέθηκαν οι προδιαγραφές, όπως και τώρα δεν μπαίνουν. Δεν είναι επειδή είναι μυστικές. Έχει γίνει μια πάρα πολύ μεγάλη επεξεργασία. Θα βγουν και θα ανακοινωθούν με μια Κοινή Υπουργική Απόφαση, όπως ακριβώς έγινε και στη διαδικασία των αστεριών των ξενοδοχείων της χώρας.

Ως προς τα ερωτήματα του κυρίου Καππάτου -και ρωτώντας πολύ ορθά- όσον αφορά τα ανταποδοτικά. Θα σας πω πολύ γρήγορα, με κάποια παραδείγματα για να καταλάβουμε και το πνεύμα, όπως είπα, για να απαντήσω και σε μια άλλη ερώτηση, έχουμε τέσσερις κατηγορίες. Είναι η κατηγορία κατανάλωσης υδάτων, κατανάλωσης ενέργειας, δημιουργίας απορριμμάτων και η εκπαίδευση η οποία και αυτή τονίστηκε. Θα σας πω ένα παράδειγμα. Εάν ένα ξενοδοχείο επαναχρησιμοποιεί το νερό και δεν το πετάει, προφανώς αυτό θα πρέπει να φανεί. Κάνει μικρότερη χρήση του αποχετευτικού δικτύου. Αυτά είναι πράγματα τα οποία έχουν ληφθεί υπόψη από τις επιτροπές. Το λέω με ένα παράδειγμα για να είναι κατανοητό.

Ως προς την ανταποδοτικότητα, το τέλος κλιματικής αλλαγής, για παράδειγμα. Επίσης, είναι σαφές ότι αν ένα ξενοδοχείο έχει σχεδόν μηδενικό αποτύπωμα θα πρέπει και εκεί να φανεί ανταποδοτικά αυτό και πρέπει να πούμε και εδώ ότι τα ανταποδοτικά θα έρθουν, επίσης, να καλύψουν και ορισμένες αδυναμίες των υποδομών που υπάρχουν. Για παράδειγμα, ένα κατάλυμα το οποίο δεν είναι συνδεδεμένο με το δίκτυο αποχέτευσης.

Απαντώντας στην κυρία Σπυριδάκη για τα όρια ανά περιοχή, σε ότι αφορά τη βραχυχρόνια μίσθωση. Βεβαίως είμαστε της άποψης ότι πρέπει να υπάρχουν όρια ανά περιοχή και το αν η βραχυχρόνια μίσθωση είναι ανταγωνιστική με τα ξενοδοχεία, επίσης έχει να κάνει και με ερωτήσεις άλλες. Αυτό είχε να κάνει προφανώς και με τα μεγέθη. Πολυκατοικίες ολόκληρες οι οποίες λειτουργούν ως ξενοδοχεία και, όπως ειπώθηκε και από κάποιον άλλο εκπρόσωπο, λειτουργούν και με εστίαση στο ισόγειο. Προφανώς είναι ανταγωνιστικά καταλύματα, τα οποία δεν απαντάνε σε καμία ποιοτική προδιαγραφή.

Και σε ό,τι αφορά την άλλη ερώτηση της κυρίας Σπυριδάκη, τα μεγέθη των ξενοδοχείων βεβαίως έχουν ληφθεί υπόψη στα κριτήρια. Υπάρχει ένα μίνιμουμ κριτηρίων το οποίο θα είναι απαιτητό από όλα τα ξενοδοχεία. Και από κει και πέρα, θα υπάρχει η δυνατότητα τα ξενοδοχεία να καλυτερεύουν τη θέση τους όσον αφορά τα θέματα καταναλώσεων νερού, ενέργειας και καθεξής. Έχει ληφθεί και η γεωγραφία και το μέγεθος. Όπως είπα και προηγουμένως, το μέσο ελληνικό ξενοδοχείο είναι 42 δωμάτια. Άρα, είναι πάρα πολύ σημαντικό ο μεγάλος όγκος των ξενοδοχείων να έχει τη δυνατότητα να μπορεί να συμπεριληφθεί στα κριτήρια.

Έχουν ληφθεί, κυρία Βέττα, τα διεθνή σήματα υπόψη, προκειμένου αυτά τα οποία έχουν αξιολογηθεί - και αξιολογούνται επιτόπου με ελέγχους - να μην χρειάζεται να ξαναγίνουν, ακριβώς για να μην είμαστε στη λογική του greenwashing που αυτή τη στιγμή και στην Ευρώπη - γιατί έχω την τιμή να προεδρεύω και των ευρωπαίων ξενοδόχων- είναι ένα μεγάλο ζήτημα συζήτησης και ως προς τα ξενοδοχεία και ως προς τις πλατφόρμες που εμπορεύονται ξενοδοχεία. Να πω επίσης, σε κάτι άλλο που σχολιάσατε, ότι δεν υποχρεώνονται τα ενοικιαζόμενα δωμάτια. Είναι απολύτως προαιρετικό για τα ίδια, όπως το γράφει το νομοσχέδιο.

Ο κ. Κατσώτης αναφέρθηκε στην περιβαλλοντική μελέτη. Να ξεκαθαρίσω εδώ, κύριε Κατσώτη, ότι δεν επηρεάζει επουδενί και σε τίποτα την σημερινή αδειοδότηση των ξενοδοχειακών μονάδων. Έρχεται επιπλέον αυτό το οποίο σήμερα συζητάμε και όχι για να ακυρώσει ή για να αντικαταστήσει οτιδήποτε υπήρχε προηγουμένως.

Κλείνω με την παρατήρηση του κ. Μπούμπα, όσον αφορά το 2% των ακινήτων που χρησιμοποιούνται σε βραχυχρόνια μίσθωση. Αυτό προφανώς είναι ένα εθνικό νούμερο, το οποίο αν το δείτε ανά γειτονιά θα δείτε πολύ διαφορετικά νούμερα. Ανά γειτονιά που μπορεί να είναι τουριστικές, μπορεί να είναι νησιά, εκεί θα δείτε πολύ διαφορετικά ψηφία από αυτό το 2%.

Τέλος, ο κ. Κόντης αναφέρθηκε και αυτός στον ανταγωνισμό με τα κτίρια Airbnb. Το είπα προηγουμένως, με χαρά καταρχάς σε όλους τους εκπροσώπους των Κομμάτων και να

περπατήσουμε να δούμε τα κτίρια, αυτά στα οποία αναφερθήκατε κι εσείς, αλλά και με πολύ μεγάλη χαρά να σας ενημερώσω και για τις προδιαγραφές, που μαζί με το Τεχνικό Επιμελητήριο έχουμε συντάξει, όσον αφορά αυτήν την πρόταση την οποία υποβάλουμε σήμερα στο νομοσχέδιο αυτό.

Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς σας ευχαριστούμε, κ. Πρόεδρε.

Έδωσα το χρόνο στον κ. Βασιλικό, γιατί αποχώρησε ο Εντεταλμένος Σύμβουλος του Συνδέσμου Ελληνικών Τουριστικών Επιχειρήσεων και νομίζω απάντησε σε αρκετά ερωτήματα.

Η κυρία Ελένη Χρονάκη, η Γενική Γραμματέας της Πανελλήνιας Ένωσης Ιδιοκτητών ΕπιχειρηματιώνCamping, έχει τον λόγο. Παρακαλώ, κυρία Χρονάκη, έχετε τον λόγο.

**ΕΛΕΝΗ ΧΡΟΝΑΚΗ (Γενική Γραμματέας της Πανελλήνιας Ένωσης Ιδιοκτητών Επιχειρήσεων Camping):** Ευχαριστώ.

Σχετικά με το Glamping. Ναι, θεωρούμε ότι θα πρέπει να ενταχθεί μέσα στο τουριστικό προϊόν. Είναι ένα σχετικό νέο κατάλυμα, μια οργανωμένη τουριστική κατασκήνωση πολυτελούς διαβίωσης. Ξεκίνησε να παρουσιάζεται τη δεκαετία του 2010. Δεν μετράει πάρα πολλά χρόνια στο χώρο, αλλά την έχουν υιοθετήσει πάρα πολλές χώρες.

Για να κερδίσουμε εμείς το στοίχημα, αυτό που πιστεύουμε είναι ότι θα πρέπει να δώσουμε πολύ μεγάλη βάση στις προδιαγραφές που θα δημιουργηθούν, έτσι ώστε να μη δημιουργήσουμε καταυλισμούς, αλλά να δημιουργήσουμε πραγματικούς χώρους πολυτελούς διαβίωσης. Δηλαδή, και τα κατασκηνωτικά μέσα και οι δομές που θα μπούνε μέσα, θα πρέπει να πληρούν προδιαγραφές ασφάλειας, υγιεινής και να δίνουν το αποτύπωμα της πολυτελούς διαβίωσης. Σαφώς και θα πρέπει να ενταχθεί και ήδη έχει αργήσει.

Τώρα, όσον αφορά τον αριθμό των Glamping που λειτουργούν στη χώρα. Η παροχή Glamping έχει ενταχθεί στις δικές μας τις μονάδες ως παροχή από το 2012, περίπου. Εγκαθιστώντας κάποιες σκηνές τύπου Glamping και διαμορφώνοντας πτέρυγες γι’ αυτό. Λειτουργούν σαν οργανωμένες τουριστικές κατασκηνώσεις σε κατηγορίες αστέρων, αλλά δεν είναι Glamping. Αυτή τη στιγμή αυτό που προωθείται είναι το Glamping camping. Δηλαδή, η τουριστική οργανωμένη κατασκήνωση πολυτελούς διαβίωσης.

Τώρα, αναφορικά με το αν θα πρέπει να γίνει εκτός σχεδίου πόλης ή όχι. Είναι ένα υπαίθριο τουριστικό κατάλυμα. Συνεπώς, τα υπαίθρια τουριστικά καταλύματα γίνονται εκτός σχεδίου. Από τη στιγμή, όμως, που εδώ έχουμε μια ριβιέρα να διαμορφώσουμε και θα ήταν κρίμα μέσα σε αυτή να μην μπορεί να δημιουργηθεί ένα Glamping ή να μην μπορούν να δημιουργηθούν πολλά Glamping.

Σαφώς, προσελκύει αναβαθμισμένο τουρίστα με μεγάλο προϋπολογισμό, προσελκύει αυτόν που θέλει να κάνει απόδραση στη φύση, να αποφύγει το ξενοδοχείο των 4 ή 5 αστέρων και να μείνει σε μία σκηνή που του δίνει όλες τις παροχές και όλες τις δυνατότητες για να έχει μια άλλη διαμονή, μια άλλης μορφής διαμονή κοντά στη φύση και υπαίθρια.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε, κυρία Χρονάκη.

Τον λόγο έχει ο κ. Κιάμος.

**ΚΩΝΣΤΑΝΤΙΝΟΣ ΚΙΑΜΟΣ(Αντιπρόεδρος του Συνδέσμου Εταιρειών Βραχυχρόνιας Μίσθωσης Ακινήτων((STAMA Greece)):** Ευχαριστώ, κύριε Πρόεδρε.

Σχετικά με το ερώτημα του κυρίου Καππάτου, θεωρώ ότι οι λειτουργικές προδιαγραφές ως επί το πλείστον θα επηρεάσουν την αγορά βραχυχρόνιων μισθώσεων, προσθέτοντας κυρίως γραφειοκρατικά προβλήματα. Οι προδιαγραφές που βάζουμε σήμερα, τις οποίες και συζητάμε στο παρόν σχέδιο νόμου, είναι σε έναν βαθμό αυτονόητες και είναι πάρα πολύ δύσκολο ένα

κατάλυμα να σταθεί στην αγορά χωρίς αυτές. Αυτό που μας προβληματίζει -και για το λόγο αυτό το έθεσα κατά την αρχική μου τοποθέτηση- είναι το πώς θα πάμε να επιβεβαιώσουμε αυτές τις προδιαγραφές. Ουσιαστικά θα βάλουμε ένα έξτρα κόστος και μια έξτρα γραφειοκρατική διαδικασία στα καταλύματα βραχυχρόνιας μίσθωσης.

Για να απαντήσω παράλληλα και στην κυρία Φωτίου, αριθμητικά είναι πολύ λίγα αυτά που στεγάζονται σε αποθήκες, υπόγεια και που πραγματικά είναι προβληματικά. Το άρθρο του νόμου οδεύει στη λύση αυτού του προβλήματος. Δεν είναι λίγα αυτά που είναι βιοτεχνικοί χώροι και καταλύματα σε πρώην κτίρια γραφείων στο κέντρο της Αθήνας και της Θεσσαλονίκης που έχουν αλλάξει χρήση σε καταλύματα βραχυχρόνιας μίσθωσης. Εκεί είναι πολύ μεγάλος ο όγκος και πραγματικά μας προβληματίζει τι θα γίνει με αυτούς τους χώρους όταν θα πάψουν να μπορούν να έχουν τη δυνατότητα να δουλεύουν με αυτό το καθεστώς.

Αντιθέτως, για να επιστρέψω στο ερώτημα του κυρίου Καππάτου, θεωρώ ότι θα ήταν πολύ πιο πρόσφορο στο σημερινό σχέδιο νόμου να συζητάμε για τη βιωσιμότητα και στα καταλύματα βραχυχρόνιας μίσθωσης. Να θυμίσω ότι είναι μια μορφή καταλυμάτων που ξεκινάει σε ένα κτίριο που ήδη υπάρχει, όσο αφορά και μας ενδιαφέρει το περιβαλλοντικό αποτύπωμα. Είναι κάτι το οποίο βρίσκεται εκεί και λέμε τώρα ας αρχίσουμε να φιλοξενούμε κόσμο. Υπάρχει τεράστια συζήτηση σε όλο τον διεθνές χώρο, αλλά και στην τη δική μας αγορά, ως προς τη βιωσιμότητα, όπως υπάρχει εν γένει για το τουριστικό προϊόν και για άλλες δραστηριότητες. Οπότε θα ήμασταν πολύ πιο χαρούμενοι αντί να συζητάμε για τον χώρο κύριας χρήσης, για το πιστοποιητικό μυοκτονίας και τον πυροσβεστήρα, που δεν υπάρχει κατάλυμα που δεν έχει πυροσβεστήρα, να συζητάμε για κριτήρια βιωσιμότητας και πώς αυτά μπορούν να υποστηρίξουν το προϊόν και προφανώς όχι να το «τιμωρήσουμε».

Σχετικά με το ερώτημα της κυρίας Σπυριδάκη, η βραχυχρόνια μίσθωση δεν είναι ούτε αστική μίσθωση ούτε τουριστική μίσθωση. Αστική μίσθωση σημαίνει ότι νοικιάζω μια κατοικία για να καλύψω τις στεγαστικές ανάγκες τις δικές μου ή της οικογένειάς μου και αυτό λέει ο Αστικός Κώδικας. Τουριστική μίσθωση είναι όταν ένας τουρίστας επισκέπτεται τη χώρα και θέλει να μείνει για λίγες μέρες. Εμείς κάνουμε βραχυχρόνια μίσθωση και ήταν κάτι το οποίο είχαμε ζητήσει κατά τη διαβούλευση που είχαμε κάνει με την Κυβέρνηση όταν δόθηκε τελικώς ο ορισμός πριν λίγους μήνες με το φορολογικό νομοσχέδιο. Βραχυχρόνια μίσθωση είναι από μόνη της βραχυχρόνια μίσθωση δεν είναι ούτε το ένα ούτε το άλλο.

Δεν έχουμε στοιχεία πόσες είναι οι πολυκατοικίες που μετατράπηκαν και έχουν αλλάξει καθεστώς και όλο αυτό που μας ρωτήσατε και ρώτησαν και άλλοι συνάδελφοι. Αυτό που θέλω να κάνω ξεκάθαρο στο τελευταίο νομοσχέδιο, το φορολογικό, ουσιαστικά απαγορεύεται πλέον να κάνεις βραχυχρόνια μίσθωση σε ένα ολόκληρο κτίριο σαν και αυτά που παίρνουν τα funds και οι μεγάλοι επενδυτικοί όμιλοι. Εκεί πρέπει να βγάλεις άδεια, σήμα ΕΟΤ είτε ως ξενοδοχείο είτε ως μη κύριο τουριστικό κατάλυμα. Αυτό προβλέπει η νομοθεσία. Αυτό κάνουν ούτως ή άλλως αυτοί οι οποίοι δραστηριοποιούνται σε ολόκληρα κτίρια κατοικιών και αν δεν το κάνουν είναι ευθύνη του κράτους να τους πιάσει και να τους τιμωρήσει. Εμείς ήμασταν πάντα υπέρ αυτού του μέτρου. Άλλο βραχυχρόνια μίσθωση άλλο τουριστικά καταλύματα που είναι σε ενιαία κτίρια, επομένως εμείς ως φορέας δεν εκπροσωπούμε αυτούς τους Ομίλους που κάνουν τις συγκεκριμένες μεγάλες επενδύσεις. Και αυτό, όχι γιατί είμαστε αντίθετοι με τις μεγάλες επενδύσεις, μας αρέσουν πάρα πολύ, αλλά γιατί δεν αποτελούν πλέον κομμάτι της βραχυχρόνιας μίσθωσης.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Σας ευχαριστούμε πολύ, κύριε Κιάμο.

Τον λόγο έχει ο κ. Χότζογλου.

**ΓΕΩΡΓΙΟΣ ΧΟΤΖΟΓΛΟΥ(Πρόεδρος του ΔΣ της Πανελλήνιας Ομοσπονδίας Εργαζομένων στον Επισιτισμό/Τουρισμό(ΠΟΕΕΤ)): Ευχαριστώ κύριε Πρόεδρε.**

**Ως προς το ερώτημα της κυρίας Βέττα σχετικά με τη διαμονή των εργαζομένων σε απόσταση 10 χιλιομέτρων από το ξενοδοχείο και ποιες είναι οι συνθήκες διαβίωσης των εποχικά εργαζομένων. Αμέσως μετά την επανεκκίνηση του κλάδου από την πανδημία εκτιμούσαμε ότι το πρόβλημα είχε εξαλειφθεί. Όμως γελαστήκαμε. Το πρόβλημα είχε «κοιμηθεί» γιατί οι επιχειρήσεις υπολειτουργούσαν, δεν είχαν προσλάβει το σύνολο του απαιτούμενου προσωπικού και γι’ αυτό φαινόταν πως τα πράγματα πήγαιναν καλά. Φέτος το καλοκαίρι ξαναβλέπουμε τα κοντέινερ στη Μύκονο, ξαναβλέπουμε τις τρώγλες, ξαναβλέπουμε σε αποθήκες των 20 τριγωνικών να στοιβάζονται 3 και 4 εργαζόμενοι και μάλιστα διαφορετικού φύλου, με ό,τι αυτό συνεπάγεται. Και στο προηγούμενο νομοθέτημα του Υπουργείου Τουρισμού, υπήρχε αυτή η διάταξη που έλεγε ότι θα μπορεί να μένει ο εργαζόμενος έως και 10 χιλιόμετρα μακριά από την επιχείρηση μόνο που δεν αποσαφήνισε ποιος θα αναλάβει το κόστος μετακίνησης και αν θα παρέχει ο εργοδότης τη μετακίνηση αυτή δωρεάν από και προς τη δουλειά και στο κατάλυμα. Άρα, είναι ένα θέμα που βρίσκεται στο κενό δεν υπάρχει κάποια δέσμευση.**

**Όσον αφορά το ερώτημα που έθεσε η κυρία Φωτίου, σχετικά με την ελάχιστη σύνθεση προσωπικού. Εδώ και δεκαετίες είναι ένα διαχρονικό και πάγιο αίτημα της Ομοσπονδίας, που καμία απολύτως Κυβέρνηση των τελευταίων χρόνων δεν έλυσε. Δεν το λέμε άδικα. Ξέρετε είναι ζωτικής σημασίας για μας τους εργαζόμενους. Όταν εγώ ως σερβιτόρος μπαίνω στη σάλα εστιατορίου του ξενοδοχείου και μου πει ο εργοδότης, ο μαιτρ, ο εκείνη την ώρα προϊστάμενός μου, ότι θα πρέπει ανά σερβιτόρο να εξυπηρετηθούν 55 άτομα, καταλαβαίνετε ότι και οι υπηρεσίες που παρέχονται δεν είναι οι σωστές και εγώ ως εργαζόμενος κινδυνεύω να καταστρέψω την υγεία μου. Άρα λοιπόν, απαντώντας παράλληλα και στον κύριο Καζαμία, η ελάχιστη σύνθεση προσωπικού είναι κάτι το οποίο αποτελεί ένα από τα προαπαιτούμενα που θα έπρεπε να υπήρχε στο νομοσχέδιο. Για να ξέρουμε πόσο προσωπικό πρέπει να απασχολούν τα 5άστερα, τα 4άστερα αντίστοιχα, τα μπουτίκ hotel που έχει γεμίσει η Ελλάδα και πουλάνε 400 και 500 ευρώ τη βραδιά. Πόσο προσωπικό πρέπει να απασχολούν; Άρα λοιπόν, για να απαντήσω και στο ερώτημα του κυρίου Καζαμίας 2 -3 σημεία που λέω ποια θα πρέπει να απασχολούν το νομοσχέδιο. Ένα, είναι ο αριθμός του προσωπικού που απασχολούν όπως προανέφερα.**

**Δεύτερον, πρέπει να υποχρεωθούν οι ξενοδόχοι να αναγνωρίσουν το σύνολο των εργαζομένων στα ξενοδοχεία ως ξενοδοχοϋπάλληλους. Δεν μπορεί ο λογιστής που δουλεύει μέσα στο λογιστήριο του ξενοδοχείου να αμείβεται λιγότερο από τον λαντζέρη. Δεν μπορεί οι εργαζόμενοι στο μίνι μάρκετ του 5άστερου να αμείβονται με τα κατώτατα κλιμάκια της Εθνικής Συλλογικής Σύμβασης Εργασίας και όχι με τη Σύμβαση των Ξενοδοχοϋπαλλήλων και σειρά άλλων ειδικοτήτων.**

**Τρίτον, επαγγελματικά περιγράμματα. Εμείς, ως συνδικαλιστικός φορέας, κάνουμε προσπάθεια να φτιάξουμε καθηκοντολόγια και επαγγελματικά περιγράμματα κάτι που είναι υποχρέωση της Πολιτείας. Δεν μπορεί ο ρεσεψιονίστ να κάνει ταυτόχρονα και τον γκρουμ. Δεν μπορεί οι εργαζόμενοι που έρχονται από τα «δουλεμπορικά» γραφεία, τα λεγόμενα γραφεία ευρέσεως εργασίας, παρ’ όλο που έχουμε βάλει την δέσμευση μέσα στη Συλλογική Σύμβαση Εργασίας να μην αμείβονται με την ίδια σύμβαση που αμείβεται ο ξενοδοχοϋπάλληλος και να κάνουν την ίδια δουλειά. Και φυσικά το Ταμείο Ανεργίας που έχει «μαλλιάσει η γλώσσα μας» να το ζητάμε από το 2018.**

**Και κλείνω με την ερώτηση του Βουλευτή τη ΚΟ «Σπαρτιάτες». Για μας το μόνο όπλο για να διασφαλίσουμε τα εργασιακά δικαιώματα εργαζομένων είναι η υπογραφή των Κλαδικών Συλλογικών Συμβάσεων Εργασίας αλλά είναι και υποχρέωση της Πολιτείας να έχει ελεγκτικούς μηχανισμούς και να τους εποπτεύει. Ίσως κύριε Κατσώτη να τροποποιήσουμε το καταστατικό της Ομοσπονδίας να καλύπτουμε και τους εργαζόμενους βραχυχρόνιας μίσθωσης γιατί εδώ σήμερα ακούμε κάτι τελείως διαφορετικό. Δεν είναι τουριστική η μίσθωση δεν είναι αστική η μίσθωση είναι βραχυχρόνια. Να προχωρήσετε σε τροποποίηση του καταστατικού για να καλύπτουμε και αυτούς τους εργαζόμενους.**

**Ευχαριστούμε πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Και εμείς σας ευχαριστούμε θερμά για τη συμμετοχή σας. Τον λόγο έχει η κυρία Αντωνοπούλου.**

**ΑΝΑΣΤΑΣΙΑ ΑΝΤΩΝΟΠΟΥΛΟΥ (Υπεύθυνη, Συντονισμού Προγράμματος Green key της Ελληνικής Εταιρίας Προστασίας της Φύσης (ΕΕΠΦ)): Θα προσπαθήσω να συγκεράσω τις ερωτήσεις σχετικά με το άρθρο 4 και τελευταίο θα αφήσω το άρθρο 23.**

**Θα ξεκινούσα με το ότι όλοι εμείς, τόσο οι θεσμικοί οι κλαδικοί αλλά και οι περιβαλλοντικοί φορείς, είμαστε κρίκοι μιας αλυσίδας. Ως Ελληνική Εταιρεία Προστασίας της Φύσης, προσεγγίσαμε το υπό διαβούλευση νομοσχέδιο σαν ένα κρίκο που αφενός μεν σε κάποιες επιχειρήσεις θα επιβάλλει αυτό το περιβαλλοντικό αποτύπωμα -και «ναι» είναι θετικό- και σε άλλες τουλάχιστον το προτρέπει. Η θέση μας βεβαίως ισχύει και είναι πως θα θέλαμε να εφαρμοστεί αυτή η διάταξη για όλα τα τουριστικά καταλύματα, για όλες τις επιχειρήσεις φιλοξενίας. Είναι θετική η συνεργασία του Ξενοδοχειακού Επιμελητηρίου Ελλάδος με το Τεχνικό Επιμελητήριο γιατί έτσι δημιουργεί ένα πλαίσιο και θα συμπληρώσει ένα κενό που όλοι εμείς στα περιβαλλοντικά προγράμματα τα οικολογικά σήματα ποιότητας λέμε λείπει η τεχνογνωσία. Έτσι θα έρθει να δώσει αυτό το πλαίσιο.** Με αυτόν τον τρόπο η προστασία του περιβάλλοντος να μην περιοριστεί μόνο στους πυλώνες ενέργεια-νερό-απορρίμματα-απόβλητα, αλλά να σκύψει πραγματικά πάνω από τον κουρασμένο, θα λέγαμε, κτιριακό στόλο της ελληνικής φιλοξενίας.

Επίσης, με τον τρόπο αυτό, το παρόν νομοσχέδιο, έρχεται να βοηθήσει και το άλλο νομοσχέδιο του Υπουργείου Τουρισμού που αφορά τους DMO’s, δηλαδή τους Οργανισμούς που έχουν οι Περιφέρειες και οι Δήμοι για να αναδείξουν το τουριστικό τους προϊόν, να το διαφυλάξουν, να το συντηρήσουν και να υπάρχει στα τρισέγγονά μας. Εάν, λοιπόν, δεν συνδράμουν όλοι οι κλάδοι -και οι υποδομές και τα κτίρια και οι υπηρεσίες αποκομιδής απορριμμάτων, αποβλήτων, νέες τεχνικές- πώς θα λειτουργήσει το μάρκετινγκ και η προσέλκυση επισκεπτών στην κάθε περιοχή που θέλουμε να αναδείξουμε είτε είναι οι Πρέσπες, είτε είναι ένα χωριό των Γρεβενών, είτε είναι η Θάσος που βρισκόμασταν πρόσφατα;

Να πω, επίσης -απαντώντας για ποιο λόγο εμείς, ως Green Key και ως Ελληνική Εταιρεία Προστασίας της Φύσης, πιστεύουμε ότι αυτό το νομοσχέδιο θα λειτουργήσει θετικά- είναι ότι ενώ μέχρι στιγμής είναι προαιρετικό για τις τουριστικές επιχειρήσεις να έχουν ένα eco level, γιατί αυτό τους δίνει προστιθέμενη αξία, προσελκύουν διαφορετικά πελατολόγια σίγουρα με καλύτερες οικονομικές απολαβές. Αυτό δεν το λέμε εμείς μόνο σαν Ελλάδα, αλλά το αποδεικνύουν μετρήσιμα στοιχεία, στατιστικές από διεθνείς οργανισμούς γιατί η τάση είναι από το νερό που πίνω μέχρι τις υπηρεσίες που χρησιμοποιώ να είναι φιλικές στο περιβάλλον. Ας πούμε μέσα στο πρόγραμμά μας εμείς λέμε ήπια μετακίνηση. Πρώτα θα συστήσουμε με τα πόδια, τα ποδήλατα και μετά θα πάμε ενοικίαση αυτοκινήτων. Είμαστε, λοιπόν, στη σωστή κατεύθυνση αρκεί να θελήσουμε όλοι μας να συνεργαστούμε και να έχουμε συνέργειες. Αυτό είναι σίγουρο.

Στο άρθρο 23, όπως ήταν και η θέση μας στη διαβούλευση είναι ότι θα θέλαμε και προτείνουμε να μην ενταχθεί αυτή η διάταξη. Αφορά παράκτια ξενοδοχεία εκτός εάν μπουν τέτοιες προδιαγραφές για τους αγωγούς -Ποιες θα είναι αυτές;- που δεν θα αλλοιώσουν το φυσικό περιβάλλον. Αυτό είναι πάρα πολύ σημαντικό γιατί μην ξεχνάτε ότι είναι και πολύ αυστηρά τα κριτήρια της Γαλάζιας Σημαίας και θα ήταν κρίμα -θα ήταν πραγματικά κρίμα- εξαιτίας αυτής της νομοθετικής διάταξης να αρχίσουμε να αλλοιώνουμε το παράκτιο περιβάλλον και να χάνουμε Γαλάζια Σημαία που είναι το μοναδικό πρόγραμμα παγκοσμίως.

Τέλος, για τον κ. Καζαμία που ανέφερε αν υπάρχουν τεχνικές για την απάντληση των υδάτων. Όσοι έχουμε ενασχόληση με το τουριστικό – ξενοδοχειακό χώρο ξέρουμε ότι υπάρχουν και έχουν εξελιχθεί πάρα πολύ οι τεχνολογίες και τα οικολογικά προϊόντα για τον καθαρισμό της πισίνας γιατί αλλιώς εμείς που κολυμπάμε μέσα εκεί θα είχαμε πάθει κάτι αν δεν υπήρχαν αυτές οι τεχνικές και τα προϊόντα. Άρα, ακόμα και αν γίνει απάντληση υδάτων είναι σίγουρο ότι θα έχει δεχθεί κάποια επεξεργασία θέλουμε να πιστεύουμε και γι’ αυτό λέμε εμείς ότι καλό είναι να μην ενταχθεί.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ κυρία Αντωνοπούλου και να πω σε αυτό το σημείο πως ήδη, κυρίες και κύριοι συνάδελφοι, έχουμε ξεπεράσει κατά πολύ το χρόνο που θα έπρεπε να ξεκινήσει η επόμενη συνεδρίαση.

Συνεχίζουμε δίνοντας τον λόγο στην κυρία Βασιλική Βιδάλη, Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος (ΣΤΕΕΑΕ).

**ΒΑΣΙΛΙΚΗ ΒΙΔΑΛΗ (Διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος (ΣΤΕΕΕΑΕ)):** Ευχαριστώ πολύ και πιστεύω ότι οι απαντήσεις μου θα καλύψουν και την κυρία Σπυριδάκη και την κυρία Φωτίου σχετικά με το αν κρίνουμε ή αν θεωρούμε ότι το παρόν νομοσχέδιο είναι επαρκές. Όχι, δε μπορούμε να το κρίνουμε ότι είναι επαρκές, διότι αν δεν βγουν οι ΚΥΑ, που θα μας διευκρινίζουν τι ακριβώς καλύπτει, δε μπορούμε να πούμε αν είναι επαρκές ή όχι.

Το δεύτερο ερώτημα, που αφορά για το ποσοστό των επιχειρήσεων που έχουν δικούς τους χώρους στάθμευσης. Αυτό θα έπρεπε να προκύπτει ουσιαστικά από το σύστημα του Υπουργείου Τουρισμού προφανέστατα, διότι εμείς δεν είμαστε σε θέση να γνωρίζουμε τους χώρους πάρκινγκ και ποιοι έχουν υποβάλει μισθωτήρια για χώρους πάρκινγκ ή έχουν χώρους πάρκινγκ. Γι’ αυτό, ξαναλέμε ότι είναι απαραίτητη η παρακολούθηση ανά αριθμό κυκλοφορίας των ενοικιαζόμενων αυτοκινήτων, διότι μπορεί αυτόματα να μπει ένας αλγόριθμος και εκεί που καταχωρείς τα αυτοκίνητα, εάν υπερβείς τον αριθμό των 10 που λέει, από το 11 και πάνω, πρέπει να έχεις χώρο πάρκινγκ, να σου βγάλει μια ειδοποίηση ότι δε μπορείς να προχωρήσεις σε γνωστοποίηση αν δεν υποβάλεις και μισθωτήριο χώρου πάρκινγκ, για παράδειγμα.

Όταν έχουμε στο μυαλό μας εμείς μια ψηφιακή αναβάθμιση, έχουμε στο μυαλό μας το έργο που έχει κάνει το Υπουργείο Ψηφιακής Διακυβέρνησης στο myDATA, στην ΑΑΔΕ, στο Gov.gr. Έχουμε τέτοια εικόνα στο μυαλό μας, δεν έχουμε σαν εικόνα ότι απλώς ό,τι κάνω τώρα και πως είναι η διαδικασία, σκανάρω τα έγγραφα αντί να τα στέλνει ο φορέας δραστηριότητας με courier και τελείωσε η δουλειά. Πρέπει να το καταλάβουμε αυτό.

Άρα, να γιατί λοιπόν εμείς ζητάμε ότι, όταν θα πρέπει να γίνει. Γιατί δε γνωρίζουμε αν έχουν γίνει όλες οι επαφές με τον ανάδοχο, τι προδιαγραφές του έχουν δοθεί, με ποιο τρόπο θα γίνεται ακριβώς η καταχώρηση. Αυτό γιατί η ψηφιακή αναβάθμιση θα είναι χρήσιμη εάν καθοριστεί από φορείς που έχουν εμπειρία, όπως είμαστε εμείς, πως θα μπορείς να καταχωρήσεις, με ποιο τρόπο, ποια στοιχεία θα μπορείς να βάλεις, για παράδειγμα, τον αριθμό κυκλοφορίας, που λέμε, σε ένα πεδίο, ώστε μετά να γίνεται αυτοματοποιημένος έλεγχος χωρίς να μεσολαβεί υπάλληλος. Έτσι θα προκύπτουν αναφορές, ειδικά reports, τα οποία θα σου δίνουν μία ουσιαστική εικόνα για τον κλάδο, το οποίο δεν είναι μόνο χρήσιμο για το Υπουργείο Τουρισμού είναι χρήσιμο για όλα τα Υπουργεία.

Πάντα, ο φόβος μας είναι μην τυχόν ο ανάδοχος είναι κάποιος τυχαίος, όπως έχει γίνει με την πλατφόρμα που ισχύει για τα εκμισθωμένα αυτοκίνητα με οδηγό, που αυτή τη στιγμή λειτουργεί στο Υπουργείο Μεταφορών, στην οποία εμείς είχαμε προσφύγει στο Συμβούλιο της Επικρατείας για να καταργηθεί μία υποχρέωση που είχαν βάλει για υποχρεωτική προκράτηση 2 ωρών. Κερδίζουμε την απόφαση του Συμβουλίου της Επικρατείας, τη βγάζει «υπέρ» μας τον Μάρτιο του 2024, διότι έχουν καταλάβει ότι τον Απρίλιο του 2024 ξεκινά η σεζόν και πρέπει οποιαδήποτε αλλαγή να γίνει εγκαίρως. Ξέρετε πότε έγινε αλλαγή στο σύστημα; Την 1η Αυγούστου, την ημέρα που ήμουνα κι εγώ εκεί και μπορούσα κάπως να βοηθήσω την κοπέλα που είναι υπεύθυνη στην πληροφορική του Υπουργείου Μεταφορών, διότι ανάδοχος δεν υπήρχε, διότι είχε σταματήσει τη συνεργασία. Να ξέρετε ότι ακόμη και σήμερα ισχύει αυτή η πλατφόρμα, που θα έπρεπε να έχει καταργηθεί.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε πολύ για τη συμμετοχή σας.

Ο κ. Κοζαδίνος, έχει τον λόγο.

**ΕΜΜΑΝΟΥΗΛ ΚΟΖΑΔΙΝΟΣ (Επιστημονικός Συνεργάτης του Πανελληνίου Συλλόγου Ιαματικών Πηγών και Λουτροπόλεων Ελλάδος):**

Εκ της θέσεώς μου και της εμπειρίας μου, είμαι κατεξοχήν υπέρμαχος του ιατρικού χαρακτήρα και της ιατρικής χρήσης των ιαματικών φυσικών πόρων.

Όσον αφορά την ένταξή τους σε άλλες μονάδες, αυτό δεν είναι απαγορευτικό, υπό την προϋπόθεση ότι θα έχουν, στο πλαίσιο αυτών των μονάδων, κάποια διοικητική και οπωσδήποτε και ιατρική αυτονομία ως μονάδες παροχής θεραπευτικών υπηρεσιών. Με κάποιον, δηλαδή, επιστημονικό υπεύθυνο, ο οποίος να είναι καταρτισμένος κατάλληλα, με το αντίστοιχο προσωπικό και με την αντίστοιχη πιστοποίηση από το Υπουργείο Υγείας.

Αυτό είναι κάτι το οποίο το περιμένουμε αλλά δεν έχουν ακόμα, απ’ ότι είμαι σε θέση να ξέρω, καθοριστεί κριτήρια για το πως πιστοποιούνται τέτοιου είδους μονάδες.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε.

Κυρίες και κύριοι εκπρόσωποι φορέων, κυρίες και κύριοι συνάδελφοι Βουλευτές, στο σημείο αυτό ολοκληρώθηκε νομίζω μια γόνιμη συζήτηση.

Θα ξεκινήσουμε την επόμενη συνεδρίαση, την κατ’ άρθρον συζήτηση, ξεκινήσουμε στις πέντε παρά τέταρτο.

Σας ευχαριστώ.

Στο σημείο αυτό λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Κομνηνάκα Μαρία, Κτενά Αφροδίτη, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλεξάνδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος-Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 16:10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**